
PAUNANG SALITA 
SA IKAAPAT NA EDISYON 


Hinni MATATAWARAN ANG naging bahagi ng Maikling 
Kurso sa Lipunan at Rebolusyong Pilipino (MKLRP) sa 
pagmumulat at pagpapatatag ng paninindigan ng masa ng 
kanayunan at kalunsuran at ng Bagong Hukbong Bayan sa 
nagdaang ilang dekada. Kumikilos ang malawak na masa 
upang ipaglaban ang kanilang mga interes at karapatan, 
salagin ang bigwas at biguin ang maitim na pakana ng 
kaaway. Kumikilos sila para sa rebolusyon. 


Inilalathala ang ikaapat na edisyon ng MKLRP. Ito ay 
bahagi ng pagtugon sa panawagang inilatag ng bagong- 
halal na Komite Sentral ng Partido Komunista ng Pilipinas 
sa ikalawa nitong kongreso na isulong ang kilusang 
antipasista, antipyudal at anti-imperyalista at ibagsak 
ang naghaharing reaksyunaryong rehimeng US-Duterte; 
sumulong tungo sa abanteng bahagi ng estratehikong 
depensiba ng matagalang digmang bayan. 


Habang mabilis na ipinatutupad ang mga tung- 
kulin, inilulunsad din natin ang kampanyang pagwa- 
wasto upang ituwid ang mga kamalian at kahinaan sa 
nakaraan na naging sanhi ng malaking disbalanse sa 
tuluy-tuloy na paglaki at paglakas ng rebolusyonaryong 
kilusan. 


Sa pamamagitan ng sustenido at masinsing edu- 
kasyong pampulitika, maitataas at mapatatatag ang 
rebolusyonaryong kamulatan at paninindigan ng hukbong 
bayan at ng masa para sa higit pang paglaban at pagli- 
lingkod sa bayan. 


Sa edisyong ito ng MKLRP, idinaragdag natin ang 
seksyon tungkol sa rehimeng Benigno Aquino Ill. Kininis 
at inayos din natin ang ilang presentasyon sa pagtalakay 
ng mga naunang rehimen matapos ibagsak ang rehimeng 
Marcos. 


Pasiglahin natin ang pag-aaral sa MKLRP. Paramihin 
ang mga instruktor ng Pambansa-Demokratikong Paaralan. 
Ilunsad natin ang mga pagsasanay ng mga instruktor sa 
hanay ng mga pwersa sa lokalidad para sa maramihang 
paglulunsad ng mga pampulitikang pag-aaral. 


Paramihin natin ang librong MKLRP. Gamitin natin 
ito sa pagpapalaganap at pagpapasigla ng edukasyong 
pampulitika. 


Patuloy na isalin ito sa iba't ibang wika at ipalaganap 
upang makapagbasa at makapag-aral ang daan-daang libo 
hanggang milyun-milyong baseng masa. 


Magsikhay sa pag-aaral! Kamtin ang paparaming mga 
tagumpay! 


PAMBANSANG KAGAWARAN SA EDUKASYON 
2019 


PAUNANG SALITA 
SA IKATLONG EDISYON 


Ang PAGLALABAS NG ikatlong edisyong ito ng Maikling 
Kurso sa Lipunan at Rebolusyong Pilipino (MKLRP) 
ay bahagi ng napapanahong mga pagtugon sa patuloy 
na pagpapalaganap, pagpapasigla at pagpapaunlad ng 
rebolusyonaryong gawain sa edukasyong pampulitika ng 
pambansa-demokratikong kilusan. 


Itinuturing ang MKLRP bilang pinakabatayan at unang 
kursong masang pinag-aaralan mula sa kurikulum ng 
Pambansa-Demokratikong Paaralan o PADEPA. Samantalang 
masaklaw nitong inilalahad ang pundamental na kalagayan 
at katangian ng lipunang Pilipino at ang demokratikong 
rebolusyong bayan, inilalatag rin nito ang pangkalahatang 
konteksto at batayan ng pag-aaral sa iba pang kasunod na 
maiikling kurso tulad ng sa kilusang magsasaka, kilusang 
kabataan at kilusang kababaihan. 


Sa praktikal na pagtupad ng MKLRP sa makabuluhang 
papel nito sa kabuuang balangkas ng sistematikong 
edukasyong pampulitika, napakahalaga ng mga pagsisi- 
kap tungo sa tuluy-tuloy na pagsisinop nito. Mahalaga na 
sa tuwina'y maagap na makasabay ang kurso sa pagsasa- 
larawan sa pinakahuling mga pangkasaysayang kaganapan 
at tunguhin sa lipunan at rebolusyong Pilipino. Kaugnay 
nito, idinadagdag pangunahin sa edisyong ito ang mga 
sumusunod: 


1) Ilang susog kaugnay ng mayor na mga patakaran ng 
nagdaang mga rehimen nina Aquino at Ramos, 


2) Mga seksyon hinggil sa pinatalsik na rehimeng Estrada 
at sa kasalukuyang rehimeng Macapagal-Arroyo, 


3) Mga bagong datos sa ibayo pang pagpapatunay at 
pagpapatingkad sa pagsusuri hinggil sa malakolonyal at 
malapyudal na katangian ng lipunang Pilipino, kasama na 
ang bagong mga termino sa talasalitaan: 


4) At ang punto hinggil sa nasyunalisasyon sa lupa 
bilang bahagi ng tungkulin ng demokratikong rebolusyong 
bayan sa larangan ng ekonomya. 


Liban sa nabanggit na mga pagdaragdag, kininis din sa 
kasalukuyang edisyon ang pormulasyon ng ilang konsepto 
at pangungusap. Gayundin, nilinis ang ilang kamaliang 
tipograpikal mula sa ikalawang edisyon. 


Samantala, sinikap pang paramihin ang mga ilustrasyon 
at paunlarin ang gayak o layout ng aklat bilang anyaya at 
agapay sa mga mambabasa, laluna ang mula sa hanay ng 
uring anakpawis. 


Basahin natin at pakahalagahan ang MKLRP. Pag-aralan 
natin ang lipunan at rebolusyong Pilipino at ituro ito sa 
pinakamalawak na masa ng sambayanan. 


PAMBANSANG KAGAWARAN SA EDUKASYON - 
PAARALANG PRIMARYA NG PARTIDO 


Marso 2005 


PAUNANG SALITA 
SA IKALAWANG EDISYON 


INILALATHALA ANG ikalawang edisyon ng Maikling Kurso 
sa Lipunan at Rebolusyong Pilipino (MKLRP) bilang 
ambag sa kasalukuyang kabuuang diin sa pagrekober, 
pagpapalawak at pagkokonsolida sa baseng masa ng 
rebolusyon laluna sa hanay ng masang anakpawis. Ang 
kapabayaan sa gawaing masa sa nakaraan ay nangahulugan 
din ng malaking kapabayaan sa sistematikong edukasyong 
pampulitika. Kahit sa rurok ng lawak at lakas na inabot ng 
organisadong baseng masa ng rebolusyon sa kanayunan at 
kalunsuran noong 1985, di hamak na malayong nahuhuli 
ang edukasyong pampulitika. 


Sa muling pagpaparami ng mga teksto ng kursong masa 
para sa pagpapalaganap at pagpapasigla ng edukasyong 
pampulitika, minabuti ng Paked-Pangkalahatang Kalihiman 
na amyendahan na rin ang dating mga teksto ng mga 
kursong masa. 


Sa ikalawang edisyon ng MKLRP pansinin ang sumu- 
sunod na mga pagbabago: 


1) Binago ang pagkakasunud-sunod ng mayor na mga 
bahagi ng kurso. Inuna ang pagtalakay sa kasaysayan ng 
Pilipinas kaysa sa pagtalakay sa tatlong saligang suliranin 
ng sambayanang Pilipino. Sa gayon, agad nang nailalatag 
ang istorikong ugat ng tatlong saligang suliranin ng 
sambayanang Pilipino: 


2) Idinagdag ang seksyon tungkol sa pagbagsak 


ng diktadurang Marcos at ang mga seksyon tungkol sa 
rehimeng Aquino at kasalukuyang rehimeng Ramos. 
Ginamit na rin ang pinakahuling mga datos tungkol sa 
kalagayan ng lipunang Pilipino. 


3) Binuo ang seksyon sa pagtalakay sa mga uri sa 
bahaging Demokratikong Rebolusyong Bayan. 


4) Ginawang mas malinaw ang ilang pormulasyon at 
presentasyon ng sagot sa ilang mga tanong. 


5) Nagpalawig sa ilang bahagi ng Demokratikong 
Rebolusyong Bayan. 


Ang MKLRP ay makatatayo bilang nagsasariling kurso 
sa pag-aaral. Kaalinsabay, dinisenyo ito bilang bahagi ng 
kurikulum sa sistematikong edukasyong pampulitika na 
kinapapalooban ng iba pang maiikling kurso para sa mga 
rebolusyonaryong pwersa. Bilang bahagi ng kurikulum sa 
sistematikong edukasyong pampulitika, ang MKLRP ay dapat 
ibigay nang una sa iba pang maiikling kurso. Dahil pinapaksa 
nito ang kabuuang kalagayan ng lipunang Pilipino at ang 
demokratikong rebolusyong bayan agad na nailalatag nito 
ang kabuuang konteksto at batayan ng pag-aaral sa iba 
pang kasunod na maiikling mga kurso sa pag-aaral tulad 
ng maikling kurso para sa kilusang magsasaka, kilusang 
kabataan, kilusang kababaihan at iba pa. Kung mauunang 
pag-aralan ang MKLRP kaysa sa iba pang maiikling kurso 
maiiwasan ang tendensyang kumitid sa partikular na 
konteksto lamang ang pag-aaral sa mga kurso para sa mga 
sektoral na kilusan. 


Mainam na isanib sa pag-aaral sa MKLRP ang pag-aaral 
sa Isinalarawang Lipunan at Rebolusyong Pilipino upang 
masuplementuhan ng biswal at pagaanin ang pag-aaral, 
laluna sa hanay ng masang anakpawis. 


Patuloy nating paunlarin ang kurso. Sa proseso ng 
pagdaraos ng mga pag-aaral, mas makikita natin kung 
paano higit pang maiaangkop ito sa kalagayan at mga 
pangangailangan ng mga mag-aaral. Kailangang kolektibong 
matasa ang bawat pag-aaral, at pana-panahong malagom 
ang karanasan dito. Hinihiling namin ang mga obserbasyon, 
puna at mungkahi ng mga mambabasa, mag-aaral at 
instruktor. 


PAMBANSANG KAGAWARAN SA EDUKASYON 7 
PANGKALAHATANG KALIHIMAN 


Abril 1996 


PAUNANG SALITA SA 
UNANG EDISYON 


AnG MAIKLING KURSO sa Lipunan at Rebolusyong 
Pilipino ay naglilinaw sa kalagayan ng Pilipinas at 
mamamayang Pilipino, tatlong pundamental na problema 
ng lipunang Pilipino, kasaysayan ng sambayanang Pilipino, 
at demokratikong rebolusyong bayan. 


Sinasagot nito ang mga kwestyong: Ano ang kalagayan 
at mga problema ng sambayanang Pilipino?, Ano ang mga 
pinagmulan sa kasaysayan ng mga problemang ito?, at 
Paano natin babaguhin ang kasalukuyang lipunang Pilipino? 


Ang kursong ito ang nagsisilbing pangkalahatang 
kursong masa at pinag-aaralan bago o pagkatapos ng 
espesyal na kursong masa. 


Tinatalakay ng espesyal na kursong masa ang mga 
problemang partikular sa uri o sektor na ating inoorganisa, 
ang kasaysayan ng at rebolusyonaryong solusyon sa mga 
problemang ito. 


Layunin naman ng pangkalahatang kursong masa ang 
pagpapalawak at higit na pagpapalalim sa kamulatang 
pampulitika ng masang kasapian ng Bagong Hukbong 
Bayan, mga organisasyong masa, at mga grupong lihim. 


Ang kursong ito ay makatatayo nang nag-iisa para sa 
kolektibo at indibidwal na pag-aaral. Magagamit din itong 
gabay ng mga namumuno sa edukasyong masa. Mapag- 
aaralan ito sa apat hanggang anim na sesyon na tigalawang 
oras. Para maging masigla at buhay ang pag-aaral, dapat 


mahigpit na iugnay ito sa mga karanasan at kapaligiran 
ng mga mag-aaral. 


Nilagyan ng ilustrasyon ang mga piling bahagi para 
ang kurso ay higit na mapasimple at higit na madaling 
maintidihan. 


PAMBANSANG KAWANIHAN SA INSTRUKSYON 
Abril 1980 


PAMBUNGAD 


Sa REBOLUSYONARYONG kilusang masa, malakas 
ang kahilingan ngayon para sa isang praymer na nag- 
babalangkas sa mas simpleng anyo sa nilalaman ng 
pangkalahatang kursong masa. Ito'y senyal at resulta 
ng mabilis na paglawak ng mga rebolusyonaryong orga- 
nisasyong masa at pagtaas ng antas ng mga pakikibakang 
masa sa kanayunan at kalunsuran. 


Kailangang paunlarin ang ating sistema ng pagbi- 
bigay sa masa ng edukasyong pampulitika. Dapat tayong 
magpakahusay sa sistematiko't mabilis na pagpapa- 
unawa sa malawak na masa ng mga saligang layunin at 
prinsipyo ng rebolusyong Pilipino. Pagkumbinasyunin 
natin ang malawakang pamamahagi ng mga praymer 
at ang direktang paggabay ng mga kadre ng Partido 
at hukbong bayan para mapasigla ang inisyatiba ng 
pinakamaraming aktibistang masa sa pangunguna sa 
kolektibo at indibidwal na pag-aaral. 


Ang pagpapaunlad sa edukasyong pulitikal ng 
masa ay isang mahalagang rekisito sa pagpapalakas sa 
rebolusyonaryong kilusang masa at pagsulong sa mas 
malalaking rebolusyonaryong pakikibaka. Kung mabi- 
bigyan sila ng saligan at kumprehensibong kaalamang 
pulitikal, ang rebolusyonaryong masa ay higit na 
makapagkukusa at aktibong lalahok sa mga pakikibaka't 
gawain sa rebolusyon. Higit na magiging makabuluhan 
ang pag-aaral nila sa mga rebolusyonaryong babasahin 
at mga publikasyon ng Partido, at mas mabilis silang 
makasusulong sa mas maunlad pang aralin sa rebolusyon. 


Inilalathala ang praymer na ito bilang ambag sa 
pagpapaunlad sa ating edukasyong masa. Ito ay ibinase 
sa pag-aaral sa ipinatutupad nang pangkalahatang 
kursong masa sa iba't ibang lugar. May ilang mahalagang 
pagbabago na ipinasok dito. 


Kung ikukumpara sa karamihan ng ipinatutupad nang 
pangkalahatang kursong masa, mas malaking pansin ang 
ibinibigay ng praymer na ito sa pag-aaral sa kasaysayan. 
Siguro iniiwasan ng ibang kurso ang paghaba ng pag-aaral. 
Pero dahil mahalaga ito para sapat na maunawaan ang 
lipunan at rebolusyong Pilipino, idinagdag ang hiwalay na 
bahagi tungkol sa kasaysayan, kahit humaba nang bahagya 
ang kurso. 


Isa pang pagkakaiba ang pagtrato sa namumunong 
papel ng Partido. Hindi malayong sadyang iniiwasan ang 
tuwiran o sapat na pagtalakay sa bagay na ito dahil sa 
anti-komunistang propaganda ng kaaway. Pero dahil sa 
pag-iwas sa usaping ito, hindi rin sapat na naililinaw ang 
pundamental na mga prinsipyo ng rebolusyong Pilipino. 


Dapat sapat na malinaw na talakayin sa masa ang 
namumunong papel ng Partido sa rebolusyon. Pagkatapos 
ng mahigit isang dekada sapul ng muling pagtatatag, 
alam na ng karamihang mamamayan na ang Partido ang 
namumuno sa rebolusyonaryong kilusan sa malawak na 
bahagi ng kanayunan at kalunsuran. Ang kaaway pa nga 
ang isa sa mga aktibong nagpapakalat sa katotohanang 
ito, sa layuning pigilin ang masa sa pagsuporta at paglahok 
sa rebolusyon. 


Ang patuloy at masiglang paglawak at pagsulong 
ng rebolusyonaryong kilusan ang pinakamalinaw na 
palatandaang bigo ang kaaway sa kanyang propagandang 
anti-komunista. Kinikilala ng malawak na masa ang 


pamumuno ng Partido at interesado silang higit pang 
maunawaan ang katangian at mga layunin nito. 


Iminumungkahi naming palaganapin ang praymer na 
ito sa rebolusyonaryong kilusang masa sa kanayunan at 
kalunsuran. 


Pinakamabuti rin na sa pag-aaral nito ay masunod 
ang kabuuang balangkas at matalakay ang lahat ng 
mahahalagang punto. Pero kung sa ilang lugar ay may 
malaking dahilan para gumawa ng mga pagbabago sa 
presentasyon, pwedeng magkusa na ang mga kinauukulang 
organo o yunit. 


Tulad sa ibang mga babasahing ipinamamahagi natin, 
nais naming kunin ang mga puna at mungkahi ng mga 
kasama para mapaunlad pa ang praymer. 


KOMISYON SA EDUKASYON AT PROPAGANDA 
1980 


l. 
MAYAMAN ANG PILIPINAS 


PERO NAGHIHIRAP ANG 
SAMBAYANANG PILIPINO 

DAGAT TSINA 


Pr] 
aa? 3 


Sukat ng Kalupaan 
sa Kilometro Kwadrado tiea 


KABUUANG SUKAT: 300,000 


IFUGAO 


MGA MAYOR NA PULO: 

. LUZON - 104,688 (SQ.KM) 

SAMAR - 13,080 (SQ.KM) Ka 

. CEBU - 4,422 (SQ.KM) 

10. BOHOL - 3,865 (SQ.KM) 
11. MASBATE - 3,269 (SQ.KM) 


DAGAT PASIPIKO 


ODNDUA WN 


No. 


LOMBLON SS 
PASBATE 
y 
APV 


3 3 nean JE 
A IA 
N AGE. r ANG PILIPINAS AY NASA TIMOGSILANGANG 


` A ; ASYA. NAPALILIGIRAN ITO NG KARAGATANG 
N Wo pm BR PASIPIKO, DAGAT TSINA AT DAGAT SULU- 
Ma ng SULAWESI (CELEBES). NASA BANDANG HILAGA 
yo d NITO ANG TSINA AT BANDANG TIMOG NAMAN 
ANG INDONESIA AT HILAGANG BORNEO. 


A. ANG BAYANG PILIPINAS AT MAMAMAYANG 
PILIPINO 


l. Anu-ano ang mga katangian ng Pilipinas? 


Ang Pilipinas ay isang kapuluang may klimang tropikal 
at mabundok na kalupaan. Mayroon itong 30 milyong 
ektaryang sukat ng lupain. 


Binubuo ito ng 7,100 pulo. Tatlo rito ang malalaking 
grupo ng mga pulo: Luzon, Visayas at Mindanao. 


Ang Pilipinas ay nasa Timogsilangang Asya. 
Napaliligiran ito ng Karagatang Pasipiko, Dagat Tsina 
at Dagat Sulu-Sulawesi. Nasa bandang hilaga nito 
ang Tsina at bandang timog naman ang Indonesia at 
Hilagang Borneo. (Tingnan ang mapa) 


Ang populasyon ng Pilipinas ay nasa 106 milyon 
sa taong 2018. Pitumpu't limang porsyento (75%) ang 
naninirahan sa kanayunan at 25 porsyento ang nasa 
kalunsuran. 


May ilang lahing pinagmulan ang mga Pilipino. 
Pangunahin sa mga ito ang lahing Malayo. Makabuluhang 
ambag sa makalahing komposisyon ng mamamayan 
ang Indones at Tsino. Mayroon ding halong mga lahing 
Arabe, Indian, Espanyol, Amerikano at Negrito, pero 
maliit na porsyento lamang ang mga ito. 


Pambansang minorya ang di bababa sa 14 
porsyento ng populasyon. Kabilang sa kanila ang mga 

unang nanirahan sa kapuluan sa loob ng ilampung 
libong taon bago dumating ang mga kolonyalistang 
Espanyol. Hanggang nitong ilampung taong nagdaan, 
sila ang naninirahan sa mas malaking bahagi ng 
kapuluan bago sila itinaboy at inapi ng mga mang- 
aagaw ng lupa. 


Mahigit 100 lenggwahe at diyalekto ang sinasalita 
ng mga mamamayan. Ang limang lenggwaheng 
sinasalita ng nakararami ay Tagalog, Cebuano, Iloko, 
Hiligaynon at Waray. Ang Tagalog ang pangunahing 
basihan ng pambansang wika. Sinasalita ito ngayon 
ng mamamayan sa iba't ibang katatasan. 

2. “Anu-ano ang likas na yaman ng Pilipinas? 


Sagana sa likas na yaman ang Pilipinas. Dahil sa mga 
kabundukan na karamiha'y dating bulkan, sa maraming 
ilog at sa klimang tropikal, matabang-mataba ang 
lupaing pang-agrikultura ng Pilipinas. Bagay ito sa 
maraming klase ng pananim na makakain tulad ng 
palay, mais, gulay, prutas at halamang-ugat, at iyong 
magagamit sa industriya tulad ng abaka, goma, niyog, 
tubo at iba pa. 


Malawak ang kagubatan ng Pilipinas. Sagana ito 
sa mga kahoy at iba pang yamang-gubat na magagamit 
sa iba't ibang pangangailangan ng mamamayan. 


Sa mga kabundukan at kapatagan, makukuha 
ang maraming mineral tulad ng ginto, tanso, langis, 
pilak, karbon, bauxite, uranyum at nikel. Sapat ang mga 
ito para makapagsarili ang Pilipinas sa pagpapaunlad 
ng mga industriya. 


Sagana sa isda at iba pang yaman ang mga ilog, 
lawa, look at dagat. Maaaring kontrolin ang prinsipal 
na mga ilog para mapatubigan ang mga sakahan at 
mabigyan ng kuryente ang bawat parte ng bayan. 
Ginagamit din para sa transportasyon ang mga ilog, 
lawa, look at dagat. Marami ring mahuhusay na 
daungan ang Pilipinas. 


Kung ang mamamayang Pilipino mismo ang 
gagamit at lilinang sa likas na yaman ng Pilipinas 
para sa sariling pakinabang, sobra-sobra pa ito para 

sustinihin ang populasyong makailang beses ang laki 
kaysa kasalukuyan. Gayunman, ang mamamayang 
Pilipino ay pinipigilan ng imperyalismong United 
States, katutubong pyudalismo at burukratang 
kapitalismo na gamitin ang likas na yaman ng Pilipinas 
para sa sariling bentahe. Sa ngayon, ang likas na 
yamang ito ay nililinang ng imperyalismong US at 
lahat ng alipuris nito para sa sarili nilang ganansya 
at ayon sa makikitid nilang pakana na nakapipinsala 
sa masang anakpawis. 

NAHAHATI SA IILANG NAGHAHARING 
URI AT NAKARARAMING 
PINAGSASAMANTALAHAN AT 
INAAPI ANG LIPUNANG PILIPINO 

1. Sinu-sino ang kumokontrol at nagpapasasa 
sa yaman ng Pilipinas? 


Ang kumokontrol at nagpapasasa sa yaman ng bayan ay 
ang imperyalistang US at iba pang dayuhang imperyalista, 
at ang kasabwat nilang lokal na mga naghaharing uri na 
malaking burgesyang kumprador at panginoong maylupa. 
Humigit-kumulang isang porsyento (1%) lamang sila ng 
populasyon ng Pilipinas. 


Sila ang lubos na nakikinabang sa likas na yaman 
ng bayan, sa pwersang paggawa at sa likhang yaman ng 
mamamayang Pilipino. Kontrolado nila ang reaksyunaryong 
gubyerno at reaksyunaryong armadong pwersa sa 
Pilipinas. Sila ang mga naghaharing uri na nang-aapi at 
nagpapahirap sa sambayanang Pilipino. 


2. Ano ang kalagayan ng sambayanang Pilipino? 


Binubuo ang sambayanang Pilipino ng mga mangga- 
gawa, magsasaka, mala-proletaryado, petiburgesya at 
pambansang burgesya. Binubuo nila ang 99 porsyento ng 
populasyon ng Pilipinas. 


Ang sambayanang Pilipino ay isang makapang- 
yarihang pwersa para sa pag-unlad. May angkin silang 
lakas at talino para magpakahusay sa iba't ibang lara- 
ngan ng gawain sa lipunan at may dakilang tradisyon 
ng magiting na paglaban sa dayuhan at lokal na pagsa- 
samantala at pang-aapi. Kaya nilang magtayo ng lipunang 
nagkakaisa, makatarungan at maunlad. Sa lakas at talino 
ng sambayanang Pilipino, naipundar ang malawak na 
agrikultura, mga pabrika, minahan, transportasyon at 
komunikasyon na bumubuhay sa lipunan. Dapat sana'y 
sila ang nagtatamasa sa mga biyaya ng mga ito. Pero sila 

ang naghihirap at matinding pinagsasamantalahan at 
inaapi ng mga dayuhan at lokal na naghaharing uri. 


Pinipiga ng iilang imperyalistang dayuhan at mga 
lokal na naghaharing uri ang lakas at talino ng mama- 
mayan para sa kanilang pakinabang. Kaya, mayaman 
man ang Pilipinas, dumaranas ng sobrang kahirapan ang 
sambayanang Pilipino. 


Naghihirap ang mga manggagawa dahil wala silang 
pag-aaring mga kagamitan sa produksyon at nagbebenta 
ng kanilang lakas-paggawa upang lumikha ng tubo para 
sa mga kapitalista kapalit ng napakababang sahod, 
di makataong kalagayan sa paggawa at kawalan ng 
seguridad sa trabaho. Pinagsasamantalahan sila ng mga 
kapitalistang dayuhan at lokal. 


Ang mga magsasaka, na ang mayorya ay wala o 
kulang ang lupa, ay inaapi at pinagsasamantalahan ng 
luma at bagong tipong mga panginoong maylupa. Pasanin 
nila ang mataas na upa sa lupa, mababang sahod at usura. 
Patuloy silang inaagawan ng lupa ng mga panginoong 
maylupa, burukratang kapitalista at korporasyong 
dayuhan. Marami sa kanila, laluna ang saray ng maralita 
at mababang panggitnang magsasaka ay napipilitang 
magbenta ng kanilang lakas-paggawa, sa isang takda o 
mahaba-habang panahon para sa kanilang ikabubuhay. 
Sila ang malaproletaryado sa kanayunan. 


Bukod sa malaproletaryado sa kanayunan, may 
iba pang seksyon ng malaproletaryado na bumubuo ng 
malaki-laking parte ng populasyon. 


Pinakamarami sa kanila ang mga maralitang 
mangingisda at yaong mga nasa kabayanan at kalun- 

suran tulad ng mga kargador, karpintero, kantero, 
katulong sa tindahan, drayber sa traysikel, maglalako at 
iba pang wala ring sapat na kagamitan sa produksyon. 
Dahil sa malakolonyal at malapyudal na kundisyon, hindi 
sapat ang kanilang sahod, hindi regular at kulang ang 
kanilang kita, at wala silang tiyak na trabaho. 


Dumadausdos naman ang kabuhayan ng peti- 
burgesya. Pababa nang pababa ang tunay na halaga ng 
maliit nilang kita. Namemeligro ang seguridad nila sa 
trabaho. Bumabagsak din ang maliliit nilang negosyo 
dahil sa taas ng interes sa utang, taas ng buwis, at mga 
kabulukan sa burukrasya. 


Ginigipit ang pambansang burgesya ng mala- 
laking kapitalistang dayuhan na nagtatambak ng yaring 
produkto sa Pilipinas at nagmamanipula sa mga saligang 
patakaran ng reaksyunaryong gubyerno kaugnay ng 
ekonomya, pananalapi, taripa at pagbubuwis at lokal 
na pagbebenta ng mga kalakal. Nasasagkaan din ng 
pyudalismo ang kanilang pagnanais na paunlarin ang 
kapitalistang produksyon. 


Dahil sa mga ito, may panganib at nangangamba 
silang mabangkrap. Nauunsyami ang kanilang ambisyong 
maging malaking burgesya at magtayo ng estadong 
kapitalista sa ilalim ng paghahari ng uri nila. 


Il. 
ANG KASAYSAYAN NG PILIPINAS 
AY KASAYSAYAN NG TUNGGALIAN SA 
PAGITAN NG IILANG NAGHAHARING URI 
AT NG MALAWAK NA MASANG INAAPI 
AT PINAGSASAMANTALAHAN 


NG | 
FRA E A 

ta NO bi 
” WA. 

Ang kasaysayan ng Pilipinas, higit sa anuman, ay kasaysayan 
ng sambayanang Pilipino at ng kanilang magiting na 
pakikibaka laban sa dayuhan at lokal na mapagsamantala 
at mapang-api. 


Sa pag-aaral ng kasaysayan, mauunawaan natin 
ang tunay na ugat ng ilang daantaong kahirapan ng sam- 
bayanang Pilipino -- ang paghahari ng imperyalismong US, 
pyudalismo, at burukratang kapitalismo. Sa pag-aaral ng 
kasaysayan, lalo nating lilinawin ang batayan ng patuloy na 
pakikibaka ng sambayanang Pilipino para sa pambansang 
kalayaan at demokrasya. 


A. ANG PAGLAGANAP NG PYUDALISMO SA 
BUONG PILIPINAS AT ANG PAGLABAN 
DITO NG SAMBAYANAN 


1. Ano ang kalagayan ng lipunang Pilipino bago 
dumating ang mga kolonyalistang Espanyol? 


Bago sakupin ng kolonyalistang Espanyol ang Pilipinas, 
may batayan na para patuloy na umunlad ang lipunang 
Pilipino. Sa loob ng Pilipinas noon, laganap nang nagsa- 
saka ang mga naninirahan sa malaking bahagi ng 
kapuluan. Marunong silang maghabi ng tela, magtroso, 
magmina at gumawa ng simpleng mga kasangkapang 
metal, porselana, at iba pa. May sarili silang panitikan. 
May pakikipagkalakalan na rin sila sa mga katabing-bayan. 


Sa panahong ito, may umiiral na tatlong sistema ng 
lipunan sa Pilipinas: 


mala-alipin at malakomunal, pyudal at primitibong 
komunal. 

a. Ang sistemang mala-alipin at malakomunal 


Ito ang pinakalaganap na sistema ng lipunan sa kapu- 
luan bago dumating ang kolonyalistang Espanyol. Umiral 
ang sistemang ito sa mga barangay. Bawat barangay ay 
may ilandaang katao at tiyak na teritoryo. 


Sa mga barangay, may dalawang anyo ng pag-aari 
sa lupa. Una, ang pribadong pag-aari ng mga raha at datu 
na pinuno ng mga barangay, ng pamilya nila at ng mga 
maharlika o malayang mamamayan. Ikalawa, ang komunal 
na pag-aari na pinamamahalaan ng raha at datu sa ngalan 
ng buong barangay. 


May mga timawang nagsasaka sa mga lupa ng mga 
naghahari at maharlika. Nagbabayad ng upa sa lupa ang 
mga timawa. Mayroon ding mga alipin na nagtatrabaho 
nang walang tiyak na hati sa ani. Ang mga maharlika ay 
gumaganap ng espesyal na serbisyo sa mga naghahari 
ngunit may mga pagkakataong nagsasaka rin sila. 


b. Ang pyudal na sistema 


Bago ang panahon ng Espanyol, ang pyudal na sistema 
ang pinakamaunlad na sistema ng lipunan sa Pilipinas. 
Umiral ito sa mga sultanatong Moro sa Mindanao at Sulu. 
Mas maraming tao at mas malaking teritoryo ang sakop 
ng bawat sultanato kaysa ng barangay. 

ITO ANG PINAKAMAUNLAD NA SISTEMA 
NG LIPUNAN SA PILIPINAS BAGO ANG 
PANAHON NG ESPANYOL. UMIRAL ITO 
SA MGA SULTANATONG MORO SA 
MINDANAO AT SULU. 


Ang naghaharing uri ay binubuo ng mga sultan, datu 
at mga pamilya nila. Ang mga sultan ay nakapangingibabaw 
sa ilang datu. Sila ang namamahala sa mga lupang komunal 
bukod sa lupang pag-aari nila. Nangungolekta sila sa mga 
magsasaka ng upa sa lupa sa anyo ng buwis sa relihiyon. 
Pinagsisilbihan sila ng mga guro sa relihiyon, eskribyente 
at pinunong mandirigma. 


k. Ang primitibong komunal na sistema 


lto ang pinakamababang anyo ng organisasyon ng 
lipunan. Umiral ito sa tribo ng mga Ita, Igorot, Ilongot, 
Mamanwa, Manobo at katulad na mga tribo. Dito'y walang 
pribadong pag-aari sa lupa. Nabubuhay ang mga tao sa 
pamamagitan ng pangingisda, pangangalap ng pagkain 
at pangangaso sa gubat. 


Lahat ng makapagtatrabaho sa tribo ay sumasama 
sa paghahanap ng makakain at pinaghahatian ang 
nakakalap. 


ITO ANG PINAKAMABABANG ANYO NG 
ORGANISASYON NG LIPUNAN. DITO'Y 
WALANG PRIBADONG PAG-AARI SA 
LUPA. NABUBUHAY ANG MGA TAO 

SA PANGINGISDA, PANGANGALAP NG 
PAGKAIN AT PANGANGASO SA GUBAT. 


2. Bakit sinakop ng mga kolonyalistang Espanyol 
ang Pilipinas? 


Isa nang malakas na kapangyarihan sa daigdig ang 
Espanya nang sakupin nito ang Pilipinas noong ika-16 na 
siglo. Nangingibabaw sa iba't ibang bahagi ng daigdig 
ang kapangyarihan ng hukbong-dagat nito at may mga 
kolonya na ito sa Amerika Latina. Nasa rurok na noon ang 
sistemang pyudal sa Espanya. Tulak ng pagyabong ng 
merkantilismo at pag-usbong ng manupaktura sa Europa, 
lalong pinalawak ng Espanya ang pangongolonya. 


Sinakop ng Espanya ang Pilipinas para gawing 
istasyon ng pakikipagkalakalan sa Tsina at kalapit na 
mga pook. Isa pang mahalagang dahilan ng pananakop 
ng kolonyalistang Espanyol ang makukuhang ginto at iba 
pang mamahaling metal. Interesado rin ito sa saganang 
pagkain at iba pang panustos sa pangangailangan ng mga 
kolonyalista na matatagpuan sa Pilipinas. 

3. Paano nasakop ng mga kolonyalistang 
Espanyol ang Pilipinas? 


Para sakupin ang Pilipinas, ginamit ng kolonyalismong 
Espanyol ang taktikang manghati at maghari. Sinamantala 
nito ang kawalan ng pagkakaisang pampulitika ng mga 
barangay. Nilansi ng mga kolonyalista ang ilang datu at 
ginamit sila para sakupin ang iba pa. Kaya, kahit iilandaang 
tropang Espanyol lamang ang ginamit sa simula, nasakop 
nila ang kalakhan ng Pilipinas. 


Ginamit ang kumbinasyong “krus at espada". Sa 
pamamagitan ng panlalansi, napayakap nila sa pana- 
nampalatayang Kristyano ang ilang barangay. Pagkatapos, 
ginamit ang dahas sa pagsupil sa mga lumalaban. 


Ang mga sultanato sa Mindanao ay may sistema ng 
ekonomya at pagkakaisang pampulitika na mas mataas 
kaysa mga barangay. Ang mataas na antas ng pagkaka- 
isang pampulitika at kahandaang lumaban ng mama- 
mayan doon ang bumigo sa pananalakay ng mga Espanyol 
sa mga pamayanang Moro. Hindi rin epektibong nakontrol 
ng mga Espanyol ang mga mamamayan sa kabundukan 
tulad ng mga Igorot. Nagamit ng huli ang mga kabundukan 
para ipagtanggol ang kanilang kalayaan laban sa mga 
kolonyalistang Espanyol. 


4. Paano pinalaganap ng mga kolonyalistang 
Espanyol ang pyudalismo sa Pilipinas? 


Sa mahigit tatlundaang taong paghahari ng kolonyalis- 
mong Espanyol, ipinatupad ang dalawang pangunahing 
paraan para palaganapin at patatagin ang pyudalismo sa 
Pilipinas. Una, ang sistemang enkomyenda na sinimulan 
noong 1570 at, ikalawa, ang sistemang asyenda na 
ipinatupad noong huling bahagi ng ika-18 siglo. 

a. Ang sistemang enkomyenda 


Ang mga enkomyenda ay malalawak na lupaing ipinag- 
kaloob ng haring Espanyol sa mga upisyal at ordeng 
relihiyoso sa kolonya. Kapalit ang mga ito ng serbisyo nila 
sa pagsakop sa Pilipinas. Ang enkomyenda ay binubuo ng 
pinagsama-samang nilupig na mga barangay, na naging 
mas malalaking yunit sa ekonomya at administrasyon. Dito, 
ipinatupad ang pyudalismo. 


Layunin at tungkulin ng mga enkomyenda ang 
pagpapadali sa koleksyon ng buwis, pagpapatupad sa polo 
o sapilitang paggawa, at indoktrinasyon ng mamamayan 
sa Kristyanismo. Kinasangkapan ito para maagaw ng mga 
kolonyalista ang malalawak na lupain. Inangkin ng mga 
kolonyalista ang mga sakahang matagal nang binubungkal. 
Pinagbayad ng upa sa lupa ang mga magsasaka rito. Lahat 
ng mga lupang di sinasaka ay itinuring na pag-aari ng haring 
Espanyol. Sapilitang pinagtrabaho ang mga magsasaka sa 
paghahawan ng mga gubat para palawakin ang lupaing 
mapapakinabangan ng mga kolonyalista. Pati ang mga 
dating maharlika ay bumagsak sa katayuang timawa. 


Binuwag ang mga enkomyenda noong ika-17 siglo. 
Ipinalit ang mga probinsya bilang sistema ng administrasyon. 
Ginawa ito para pahigpitin ang pagpapatupad ng mga 
batas ng Espanya sa pag-aari ng lupa at para bawasan 
ang banggaan ng mga panginoong maylupang kleriko 
at sibil. Bunga nito, lalong tumindi ang pagsasamantala 
at ang pangangamkam ng lupa. Malawakan na noon ang 
pribadong pagmamay-ari ng mga kolonyalista sa lupa. 

b. Ang sistemang asyenda 


IN 
KUAYA 


QAAN 
SINONG AA 


Pinalawak ng mga kolonyalistang Espanyol ang mga sakahan 
para sustentuhan ang kakainin at mga pangangailangan 
nila. Ang pinagkaabalahan ng mga kolonyalista ay ang 
Kalakalang Maynila-Acapulco. 


Ang kalakalang ito ay nakatuon sa pagbebenta sa 
Mexico ng mga produktong yari sa Tsina at ibang kalapit- 
bayan. Nagsimula itong malugi noong huling bahagi ng 
ika-18 siglo bunga ng kumpetisyon ng mga produkto ng 
mga pabrika sa Europa at ng pananalakay ng mga piratang 
Ingles sa mga barkong nagbibyahe sa Maynila at Mexico. 


Sa kalagayang ito, sinimulan ang sistemang asyenda. 
Iniutos ang malawakang pagtatanim ng mga halamang 
ibebenta sa mga kapitalistang bayan. Ipinalaganap ang 

pagtatanim ng tabako, tubo, abaka, indigo at iba pa. 
Kasabay nito, binuksan ang mga daungan ng Pilipinas sa 
mga barko ng mga kapitalistang bayan sa Europa at ng 
United States. 


Para pabilisin ang daloy ng mga produkto mula sa 
iba't ibang bahagi ng kapuluan, itinayo ang mga riles ng 
tren, bagong daungan, bagong kalsada, at ang sistema 
ng komunikasyon. Dahil dito, lalong pinahigpit ang 
pagpapatupad ng pwersahang pagtatrabaho. Dumalas ang 
paghahakot sa malalaking bilang ng mamamayan para 
magtrabaho sa malalayong lugar. 


Sa sistemang asyenda, lalong tumindi ang pagsa- 
samantalang kolonyal at pyudal. Nagdikta ang mga 
Espanyol ng kota sa aanihing mga pananim para sa eksport. 
Pwersahan ding binili ang mga ito sa napakababang presyo. 
At mas malaking produktong sarplas ang kinuha sa mga 
magsasaka sa anyo ng buwis sa lupa at parte sa ani. Gina- 
wang monopolyo ng gubyernong kolonyal ang pagbili sa 
mga pananim na ito. Lumubha ang pang-aagaw ng lupa 
dahil nais ng mga panginoong maylupa na makinabang 
nang husto sa pagbebenta ng mga pananim na komersyal. 


Sa sistemang asyenda nagsimula ang sistemang 
kasama. Ipinaupa ng mga prayle at upisyal na Espanyol 
ang mga asyenda sa mga asendero (lokal na panginoong 
maylupa). Ipinarsela sa mga sakahan ang lupa at ipinatrabaho 
sa mga magsasaka sa kundisyong hatian ng ani. 


Isa pang resulta ng sistemang asyenda at ng pagsigla 
ng kalakalang panloob at panlabas ay ang paglitaw ng 
usbong ng uring manggagawang Pilipino. Lumitaw din 
ang usbong ng burgesyang Pilipino na binubuo ng mga 
komersyante at ng mga anak nilang nakapag-aral sa 
kolehiyo. 

5. Paano napatagal ng mga kolonyalistang 
Espanyol ang paghahari nila sa Pilipinas? 


Nagawa ng mga kolonyalistang Espanyol na patagalin ang 
paghahari nila sa Pilipinas sa loob ng mahigit tatlundaang 
taon. Gumamit sila ng iba't ibang paraan tulad ng: 


a. Paggamit sa armadong pwersa para supilin 
ang mga Pilipino 


Itinayo ng mga kolonyalista ang hukbong kolonyal. 
Pinalakas ito sa pamamagitan ng sapilitang pagrerekluta 
ng sundalong Pilipino. Ginamit ang hukbong ito para 
supilin ang pagtutol at paglaban ng mamamayan. Malupit 
na sinalakay ng hukbong kolonyal ang mga magsasakang 
nag-aalsa sa iba't ibang bahagi ng kapuluan. Ginamit ang 
hukbong ito sa paulit-ulit na pagsalakay sa mga Moro sa 
Mindanao at sa mga Igorot sa bulubunduking Kordilyera. 


b. Pagkontrol sa isipan ng mamamayan 
sa pamamagitan ng relihiyon 


Winasak ng mga paring Espanyol ang dating pananam- 
palataya ng mga mamamayan. Ipinalaganap ang Katolisismo. 
Isinubo sa mga mamamayan ang mga nobena, dasal at 
pamahiin para maluwag nilang matanggap ang paghahari 
at pang-aabuso ng mga kolonyalistang Espanyol. Itinanim 
sa isip ng mamamayan ang pikit-matang pagsunod at 
pag-aasal alipin. Ang mga paring Espanyol mismo ay 
tuwirang humawak ng makapangyarihang mga pusisyon 
sa gubyernong kolonyal. Sa ganitong mga pusisyon, 
napagkumbina nila ang kapangyarihan ng relihiyon at 
gubyerno para ipagtanggol ang paghahari ng Espanya at 
ang pangingibabaw ng mga ordeng relihiyoso. 


NAGAWANG PATAGALIN NG KOLONYALISTANG ESPANYOL ANG 
PAGHAHARI SA PILIPINAS SA LOOB NG MAHIGIT 300 TAON 


PAGGAMIT SA ARMADONG PWERSA 
PARA SUPILIN ANG MGA PILIPINO 


PAGKONTROL SA ISIPAN 
NG MAMAMAYAN SA 
PAMAMAGITAN NG RELIHIYON 


PAGGAMIT SA LOKAL 
NA NAGHAHARING URI 

k. Paggamit sa lokal na naghaharing uri 


Binigyan ng mga kolonyalistang Espanyol ang dating mga 
raha at datu ng ilang kapangyarihan sa mga munisipyo't 
barangay. Binigyan din sila ng ilang pribilehiyo tulad ng 
pang-aangkin ng lupa at eksemsyon sa polo. Sa ganitong 
paraan, nakuha nila ang suporta ng dating mga raha at 
datu. Nagamit nila ito sa pagpapatupad ng paghaharing 
kolonyal sa mga barangay at munisipyo. 


Ang mga lokal na papet na ito ang bumuo ng 
prinsipalya, ang grupo ng mga kabesa ng barangay at 
gubernadorsilyo. Sila ang naging kolektor ng buwis o 
cacique, tagahakot ng mga tao para sa polo, nangungunang 
tauhan ng simbahan sa hanay ng mga Pilipino, katiwala 
sa mga lupa ng mga panginoong maylupang Espanyol, at 
nangungunang tagapuri ng mga kolonyalista. 


6. Bago ang Rebolusyon ng 1896, paano 
nilabanan ng sambayanang Pilipino ang 
kolonyalismong Espanyol? 


Sa buong panahon ng kolonyal na paghahari ng Espanya, 
sumiklab ang iba't ibang pagbabangon laban sa buwis, 
sapilitang paggawa, monopolyo sa komersyo, napakataas 
na upa sa lupa, pangangamkam ng lupa, pagpapataw ng 
relihiyong Katoliko, mga palakad na di makatwiran at iba 
pang kalupitan ng mga kolonyalistang Espanyol. 


Naganap ang di kukulangin sa 200 pagbabangon na 
iba't iba ang itinagal at lawak na naabot. Sa mga ito, makikita 
ang pagkilala ng sambayanang Pilipino sa pangangailangan 
ng dahas at nagkakaisang pagkilos para ibagsak ang pagha- 
haring Espanyol. Lumaganap at lumakas ang mga ito at 
lumikha ng isang dakilang rebolusyonaryong tradisyon sa 
sambayanang Pilipino. 


Ilan sa mga tampok na pagbabangon ang sumusunod: 
Ika-16 siglo: 


a. Noong 1574, may 2,000 mandirigma ang nag-ipon 
sa Tondo upang itaboy ang mga Espanyol na kapapasok 
pa lamang sa Maynila. Ito ang tinatawag na pagbabangon 
ni Sulayman. 


b. Noong 1574, namuno sa pagbabangon si Lakandula, 
ang raha ng Tondo upang itaboy ang mga kolonyalista. 
Kumalat hanggang Cavite ang pagbabangong ito. Pinatay 
ng mga nag-aalsa ang mga prayle at Espanyol na nadakip 
nila at sinunog ang mga simbahan. Pinalibutan ang 
Maynila ng libu-libong mandirigma. Sa bandang huli, 
nakipagkasundo si Lakandula sa mga Espanyol. 


k. Noong 1596, namuno si Magalat sa pag-aalsa laban 
sa matataas na buwis at abuso ng mga enkomendero sa 
Cagayan. Ang iba't ibang datu ng Tuguegarao ay sumali 
sa pagbabangong ito. Tumagal ng walong buwan bago 
nasugpo ang pagbabangong ito. 


Ika-17 siglo: 


a. Noong 1620, sinimulan ng mga Espanyol ang 
pagpapadala ng mga ekspedisyon sa Kordilyera para 
sakupin ang mga Igorot at maangkin ang mga mina 
ng ginto sa lugar. Pero paulit-ulit na nabigo ang mga 
ekspedisyong ito at hindi epektibong nakontrol ng mga 
Espanyol ang Kordilyera. 


b. Pinamunuan ni Sumuroy ang pagbabangon sa 
Samar noong 1649-50. Pangunahing dahilan nito ang 
paghahakot sa mga magsasaka para sa paggawa ng barko 

sa Cavite. Kumalat ang pagbabangong ito hanggang sa 
Albay, Camarines Sur, Masbate, Leyte, Cebu, Camiguin, 
Hilagang Mindanao at Zamboanga. Sinunog ang lahat 
ng simbahan sa Samar at pinatay ang maraming prayle. 
Gayundin ang nangyari sa ibang lugar na sumunod sa 
pagbabangon sa Samar. 


k. Noong 1660, naganap sa Pampanga ang pagbaba- 
ngong pinamunuan ni Maniago. Sumiklab ito dulot ng 
malaking halagang di binabayaran ng kolonyal na gubyerno 
para sa kinukulektang palay at sa masamang kundisyon 
sa polo sa pagpuputol ng troso sa Pampanga at Bataan. 
Nanawagan ito ng pagtataboy sa mga kolonyalista. 
Nasugpo ang pagbabangong ito nang bigyan ng amnestiya 
ang mga nag-alsa at binayaran ang isang bahagi ng utang 
ng kolonyal na gubyerno. 


d. Noong taon ding iyon, nag-alsa ang mamamayan sa 
Pangasinan, sa pamumuno ni Malong. Ang mga hinaing nila 
ay katulad ng sa pagbabangong pinamunuan ni Maniago. 
Nagpadala si Malong ng pwersa sa Ilocos, Cagayan at 
Pampanga para itayo doon ang kapangyarihan niya bilang 
hari. Natalo ang pagbabangong ito ng ekspedisyon ng mga 
Espanyol. 


e. Sa pamumuno ni Almazan, nag-alsa sa Ilocos bilang 
tugon sa panawagan ni Malong. Sa bandang huli, nadurog 
ang pagbabangong ito at napatay si Almazan. 


Ika-18 siglo: 


a. Ang pagbabangon sa Bohol na pinamunuan ni 
Dagohoy ang pinakamatagal. Mula 1744 hanggang 1829, 
naitaboy ng mga nag-alsa ang mga Espanyol sa malaking 
bahagi ng Bohol. Umabot sa 20,000 ang lakas nila at 

nakapagtayo ng nagsasariling gubyerno sa mga base sa 
kabundukan. 


b. Halos sabay na pumutok ang pagbabangon sa 
Pangasinan na pinamunuan ni Palaris at ang pagbabangon 
sa Ilocos na pinamunuan ni Silang. Ang una ay tumagal mula 
1762-64 at ang ikalawa ay mula 1762-63. Ang pagbabangong 
pinamunuan ni Silang ay umabot hanggang Pangasinan at 
Cagayan. Kapwa pinamunuan ng mga kabilang sa prinsipalya 
ang mga pagbabangong ito. Ang mga ito'y itinulak ng 
napakataas na buwis at ng pang-aabuso ng mga prayle 
at kolonyal na upisyales. Ipinanawagan ng nagsialsa ang 
pagpapatalsik sa mga prayle at upisyales na Espanyol sa 
mga nabanggit na probinsya. 


k. Noong 1745, pumutok ang pag-aalsa sa Batangas, 
na pinamunuan ni Matienza. Resulta ito ng arbitraryong 
pagpapalawak ng mga Heswita sa mga asyenda at ng 
pagtataas ng upa sa lupa. 


d. Noong taong 1745 rin pumutok ang mga pag- 
aalsa sa maraming bahagi ng Maynila, Rizal, Cavite at 
Bulacan, dahil sa pangangamkam ng mga prayle ng lupa 
at pagtataas ng upa sa lupa. Sa mga pagbabangong 
ito, sinalakay ng mga magsasaka ang mga asyenda, 
sinunog ang mga bahay ng mga prayle, pinatay ang mga 
katiwala na karamiha'y Tsino, at lumaban sa mga tropang 
Espanyol. 


Marahas na sinupil at sinugpo ng mga kolonyalistang 
Espanyol ang mga pagbabangon ng mamamayan. 
Sapilitang pinagsundalo ang maraming Pilipino para 
ipanlaban sa mga armadong nag-aalsa. 


7. Anong mga kilusan ang inilunsad ng mga 
ilustrado laban sa mga kolonyalistang Espanyol? 


Ang mga ilustrado ay mga Pilipinong nakapag-aral sa 
mga kolehiyo sa loob o labas ng Pilipinas. Sa pagtindi ng 
pagsasamantalang kolonyal at pyudal, tinamaan ang interes 
ng mga magulang nilang komersyante at prinsipales. Naging 
biktima ang mga maykayang Pilipino ng pangangamkam 
ng lupa, pagpapatalsik bilang katiwala sa mga asyenda, 
mabibigat na buwis at iba pang abuso ng mga kolonyalista. 
Naging tampulan din ang mga ilustrado ng paghamak ng 
mga Espanyol na kaklase at guro nila. 


KILUSANG SEKULARISASYON 
SA HANAY NG MGA PILIPINONG PARI 


a ng 

NAKATULONG ANG MGA KILUSANG ITO SA PAGPAPALAGANAP NG 
NASYUNALISMO AT SA PAGHAHANDA NG ISIP NG MAMAMAYAN PARA 
SA PAGSIKLAB NG REBOLUSYONG 1896. 


Unang sistematikong kilusang inilunsad ng mga 
ilustrado para atakehin ang paghahari ng mga Espanyol ang 
kilusang sekularisasyon sa hanay ng mga kleriko. Hiningi 
ng mga paring Pilipino ang pagpapatalsik sa mga ordeng 
relihiyoso mula sa mga parokya. 


Nang mag-alsa noong 1872 ang mga manggagawa sa 
Cavite, pinaratangang kasabwat sa pag-aalsa ang mga pinuno 
ng kilusang sekularisasyon na sina Padre Gomez, Burgos at 
Zamora. Ginarote sila kahit nagmamakaawang wala silang 
kasalanan. 


Ikalawang kilusan ng mga ilustrado ang Kilusang 
Propaganda. Inilunsad ito ng mga ilustradong pumunta sa 
Espanya para mag-aral at mangampanya ng mga reporma 
sa Pilipinas. Hiniling nila sa gubyerno ng Espanya na gawing 
regular na probinsya ng Espanya ang Pilipinas, bigyan ito ng 
representasyon sa parlamentong Espanyol at ipatupad sa 
bayan ang mga probisyon ng Konstitusyon ng Espanya sa 
mga karapatang sibil. Pinangunahan ang kilusang ito nina 
Jose Rizal, Marcelo del Pilar, Graciano Lopez Jaena, Juan at 
Antonio Luna. Nabigo ang kilusang ito ng mga ilustrado. 


Umuwi si Rizal sa Pilipinas para ipagpatuloy ang 
pagpopropaganda. Itinayo niya ang La Liga Filipina at 
nanawagan sa mga Pilipino na tumindig bilang isang bansa. 
Pero, hindi siya nanawagan ng paghiwalay sa Espanya. Bago 
siya binaril sa Luneta, ipinagkanulo niya ang armadong 
pagbabangon ng mamamayan nang manawagan siya sa 
mamamayan na magsalong ng sandata. 


Limitado ang kilusan na pinamunuan ng mga 
ilustrado sa paghingi ng mga reporma sa ilalim ng kolonyal 
na paghaharing Espanyol. Hindi rin ito nag-organisa ng 
isang kilusan sa hanay ng masang anakpawis. Dahil ang 
mga pinuno nito ay galing sa maykayang uring ilustrado, 
ang pangunahing layunin nila ay matiyak ang partisipasyon 

ng kanilang uri sa pampulitikang paghahari at ang mas 
malaking parte sa mga pakinabang na pang-ekonomya. 


Gayunman, nakatulong ang mga ito sa pagpapalaganap 
ng nasyunalismo at sa paghahanda ng isip ng mga Pilipino 
para sa pagsiklab ng Rebolusyon ng 1896. 


8. Ano ang Rebolusyong Pilipino ng 1896? 


Ang Rebolusyong Pilipino ng 1896 ay ang armadong 
paglaban na inilunsad ng sambayanang Pilipino para ibagsak 
ang kolonyal at pyudal na paghahari ng mga Espanyol. 
Ipinaglaban nito ang soberanya ng bansang Pilipino, ang 
kalayaang sibil, ang pagkumpiska sa mga asyenda ng mga 
prayle para ipamahagi sa mga magsasaka at ang paghihiwalay 
ng estado sa Simbahan. 


ANG REBOLUSYONG 

1896 - ANG ARMADONG 
PAGLABAN NA INILUNSAD 
NG MAMAMAYAN PARA 
IBAGSAK ANG KOLONYAL 
AT PYUDAL NA PAGHAHARI 
NG MGA ESPANYOL. 

Ang Rebolusyong 1896 ay sinimulan ng Katipunan 
sa pamumuno ni Andres Bonifacio. Naniniwala si Bonifacio 
na hindi reporma kundi rebolusyon ang tamang landas sa 
pagkakamit ng kalayaan ng Pilipinas. Mayorya ng kasa- 
pian nito ay galing sa mga manggagawa at magsasaka. 
Nakapagpalawak ito at nakaipon ng sapat na bilang ng mga 
kasapi para makapaglunsad sa buong bayan ng isang digma 
para sa pambansang pagpapalaya. Inihudyat ng Sigaw sa 
Pugadlawin noong Agosto 23, 1896 ang pagsisimula ng 
armadong paglaban sa mga kolonyalista. 


Si Bonifacio ay kumuha ng inspirasyon sa mga 
demokratikong rebolusyon na pinamunuan ng burgesya 
sa Europa at Amerika. Ginabayan siya ng paninindigang 
nagtataguyod sa pagtatayo ng demokratikong republika at 
umaayon sa kapitalismo. Sa pagtindi ng pagsasamantala 
at pang-aaping kolonyal sa sambayanan, sumidhi rin ang 
pambansa-demokratikong hangarin ng malawak na masa 
ng mamamayan. Habang patinding inaapi, paigting naman 
ang palabang diwa ng mga pinaghaharian, laluna ng 
masang anakpawis, hanggang sumiklab ang Rebolusyong 
Pilipino ng 1896. 


Nang ilunsad ang Rebolusyong 1896 ay unti-unti nang 
humihina ang kapangyarihan ng Espanya. Natatalo ito sa 
pakikidigma sa mas malalakas na kapitalistang bayan tulad 
ng Great Britain, Germany at France. Sumusulong na rin 
ang rebolusyonaryong pakikibaka ng mamamayan sa mga 
kolonyang Espanyol. Resulta nito, napilitan ang Espanya 
na buksan ang kanyang mga kolonya sa pagpasok ng 
mga bayang kapitalista na papalaki ang pangangailangan 
sa hilaw na materyales at mapagbebentahan ng yaring 
produkto. 


Nang ipalaganap ang sistemang asyenda, ang 
pyudalismo sa Pilipinas ay ganap na umunlad at ang 


ekonomyang nakasasapat-sa-sarili ay unti-unti nang 
hinahalinhan ng ekonomyang nakabatay-sa-salapi. Ang 
lipunang Pilipino ay nagsimulang tumungo sa sistemang 
malapyudal mula sa pyudalismo. Sumigla ang produksyon 
ng kalakal at ang palitan. Sumibol ang binhi ng kapitalismo 
sa lipunang pyudal. Lumitaw din ang usbong ng bagong 
mga uri sa mas maunlad na sistema ng lipunan. 


Malinaw na nagbinhi ang proletaryadong Pilipino 
noong ika-19 na siglo. Sila ang mga manggagawa sa riles, 
bapor, daungan, asukarera, pabrika ng tabako’t sigarilyo, 
imprenta, distilerya, pandayan, bahay-kalakalan at iba pa. 
Nagmula sila sa maraming magsasaka na naagawan ng 
lupa at nabangkrap. Kabilang din sa kanila ang maraming 
artisano at tagayaring-kamay na nawalan ng trabaho. 
Kasabay ng paglitaw ng binhi ng proletaryado ay lumitaw 
din ang burgesyang Pilipino na binubuo noon ng mga 
kumprador at ilustrado. Ang lokal na uring kumprador ay 
pangunahing mga komersyanteng Tsino at mga pinunong 
papet na may sariling lupa o namumuwisan sa prayle. 


Para paghusayin ang transportasyon at komunikasyon, 
pinuwersa ng mga kolonyalistang Espanyol ang parami 
nang paraming mamamayan na gumawa ng mga daan, tulay 
at daungan. Sa kabilang banda, lumawak at humigpit ang 
ugnayan ng masang api. Lumakas ang panlabas at panloob 
na kalakalan. 


9. Ano ang kinahinatnan ng Rebolusyong Pilipino 
ng 1896? 


Pagkaraan ng Sigaw sa Pugadlawin noong Agosto 23,1896, 
umani ng maraming tagumpay ang sambayanang Pilipino. 
Lumawak ang kasapian ng Katipunan. Naitaboy mula 
sa maraming bahagi ng bayan ang mga kolonyalistang 
Espanyol, laluna sa Luzon. 

Subalit noong 1897, inagaw ng mga ilustradong 
pinamumunuan ni Emilio Aguinaldo ang liderato ng 
Rebolusyon. Dinakip at pinatay si Bonifacio ng pamunuang 
Aguinaldo. Itinayo ang pamahalaang rebolusyonaryo pero 
dumanas ito ng sunud-sunod na pagkatalo. Nalantad ang 
mapagkompromisong katangian ng uring ilustrado. Sa 
taon ding iyon, nakipagkasundo sa mga Espanyol ang 
pamahalaang Aguinaldo. Kapalit ng P400,000, nanawagan 
sila sa mamamayan na tumigil sa paglaban at nagpatapon 
sila sa Hongkong. Ito ang Kasunduan ng Biak-na-Bato. 


Sumuko ang pamunuang Aguinaldo ngunit hindi 
ang sambayanang Pilipino. Ipinagpatuloy ng mamamayan 
ang rebolusyonaryong pakikibaka. 


Samantala, nakipag-ugnayan kay Aguinaldo sa 
Hongkong ang mga ahente ng imperyalismong US para 
kasangkapanin siya sa balak na pag-agaw sa Pilipinas. 
Ibinalik ng mga Amerikano si Aguinaldo sa Cavite pagka- 
raang pasukin ng iskwadrong pandagat ni Dewey (admiral 
ng hukbong pandagat ng US) ang Look ng Maynila para 
lipulin ang plotang Espanyol. 


Pagsiklab ng Digmaang Espanyol-Amerikano, 
sinamantala ng mga rebolusyonaryong Pilipino ang 
magandang pagkakataon para paigtingin ang pakikibaka 
sa mga kolonyalistang Espanyol. Bumagsak ang paghahari 
ng Espanya sa buong kapuluan liban sa Intramuros at 
ilang di mahalagang garison. 


Pero dahil sa panghihimasok at pananalakay ng 
imperyalismong US, hindi naganap ang pormal na pagsuko 
ng mga kolonyalistang Espanyol sa mga Pilipino. Ipinagkait 
sa mga rebolusyonaryong Pilipino ang tagumpay na dapat 
ay sa kanila. Makahayop na nilupig ng imperyalismong US 
ang sambayanang Pilipino at nagpatuloy ang kolonyal na 
katayuan ng Pilipinas. 


NAGTAGUMPAY ANG REBOLUSYONG 1896 NA IBAGSAK ANG 
KOLONYALISMONG ESPANYOL. PERO HINDI NAGANAP ANG PORMAL 
NA PAGSUKO NG MGA KOLONYALISTA DAHIL SA PANGHIHIMASOK 
AT PANANALAKAY NG IMPERYALISMONG US. 


ANG KOLONYAL NA PAGHAHARI NG 
IMPERYALISMONG US AT ANG PAKIKIBAKA 
RITO NG SAMBAYANANG PILIPINO 


SINAKOP NG US ANG PILIPINAS DAHIL SAGANA ITO SA LIKAS NA YAMAN AT 
MURANG LAKAS-PAGGAWA, UPANG PAGTAMBAKAN NG SOBRANG PRODUKTO 
AT KAPITAL, GAMITIN ANG BANSA BILANG BASE SA PAKIKIPAG-AGAWAN SA IBA 
PANG IMPERYALISTANG KAPANGYARIHAN SA PAGKONTROL SA TSINA AT IBA 
PANG BAHAGI NG ASYA. 


1. Bakit sinakop ng imperyalismong US 
ang Pilipinas? 


Noong maagang bahagi ng ika-20 siglo, umabot na sa yugto 
ng monopolyong kapitalismo ang US. Para makapang-agaw 
ng mga kolonya, ginera ng US ang Espanya noong 1898. 


Sinakop ng US ang Pilipinas dahil sagana ito sa likas 
na yaman at murang lakas-paggawa at mapagtatambakan 
ito ng sobrang produkto at kapital. Gusto ring gamitin ng 
US ang Pilipinas bilang base sa pakikipag-agawan sa iba 
pang imperyalistang kapangyarihan sa pagkontrol sa Tsina 
at iba pang bahagi ng Asya. 


2. Paano sinakop ng imperyalismong US 
ang Pilipinas? 


Para masakop ang Pilipinas prinsipal na ginamit ng 
imperyalismong US ang kontra-rebolusyonaryong dahas 
at segundaryo, ang panlilinlang. Sa simula, nakialam 
ito sa mga usapin sa Pilipinas sa pamamagitan ng 
pagkukunwang tutulong sa pamahalaang Aguinaldo sa 
pagtataboy sa kolonyalismong Espanyol. Kahit nasukol na 
ng mga rebolusyonaryong Pilipino ang mga kolonyalistang 
Espanyol, nakumbinsi ng mga Amerikano ang pamahalaang 
Aguinaldo na patagalin ang huling dagok sa mga Espanyol. 
Sa gayon, nakapag-ipon ang imperyalistang US ng sapat na 
tropang ginamit para maagaw ang kredito sa pagpapasuko 
sa mga Espanyol at para ipanagupa sa mga Pilipino. 


Lingid sa mga Pilipino, nakipagkasundo ang 
gubernador-heneral na Espanyol kay Admiral Dewey 
para sa isang kunwang labanan. Ginawa ito para may 
dahilang sumurender ang mga kolonyalistang Espanyol 
sa mga imperyalista, sa halip na sa mga Pilipino na noo'y 
nakapaligid sa Intramuros. Sa kung anu-anong dahilan, 


GUMAMIT ANG IMPERYALISTANG US NG 
KONTRA-REBOLUSYONARYONG DAHAS AT PANLILINLANG 


paulit-ulit na pinaurong ng mga pwersang Amerikano 
ang mga Pilipino mula sa kanilang pagkakakordon sa 
Intramuros. 


Noong Disyembre 10, 1898, lihim na nagpirmahan 
ang Espanya at US sa isang kasunduang nagkakaloob 
ng Pilipinas sa US kapalit ng halagang 520 milyon. 
Ang kasunduang ito'y ang Tratado ng Paris. Habang 
nagdaragdag ng tropang panalakay sa Pilipinas sinimulan 
ng mga Amerikano ang madugong kampanya ng pagsakop 
sa Pilipinas noong 1899. Tumagal hanggang 1902 bago 
mapagpasyang naipanalo ng imperyalismong US ang digma 
ng pagsakop sa Pilipinas. Pero hanggang 1916, nagpatuloy 
sa iba't ibang bahagi ng kapuluan ang armadong paglaban 
sa bagong mga mananakop. 

Sa Digmaang Pilipino-Amerikano (1899-1902), 
126,468 tropa ng US ang pinakawalan laban sa pitong 
milyong mamamayang Pilipino. Hindi kukulangin sa 4,000 
ang napatay sa mga dayuhang agresor at halos 3,000 ang 
nasugatan. Halos 200,000 namang Pilipinong pangkombat 
at di pangkombat ang napatay. Sa madaling sabi, sa bawat 
sundalo ng US na napatay, limampung Pilipino naman 
ang napatay (1:50). Mahigit 250,000 Pilipino ang namatay 
na direkta at hindi direktang resulta ng mga labanan. Sa 
tantya pa nga ng isang heneral ng US ay aabot sa 600,000 
ang napatay na Pilipino, o ika-anim na parte ng populasyon 
noon ng Luzon. 


Malahalimaw na henosidyo o paglipol sa lahi ang 
ginawa ng mananakop na imperyalistang US. Nagsagawa 
sila ng sarisaring kalupitan tulad ng pagmasaker sa 
mga bihag at sibilyan, pagsasamantala sa kababaihan, 
panununog sa mga tahanan at ari-arian, pagpapahirap, 
pagsosona at pagkokonsentra ng mga mamamayan sa mga 
kampo. 


Aabot sa 1.5 milyong Pilipino ang pinatay ng imperya- 
lismong US magmula 1899 hanggang sa pagtatapos ng 
kampanyang pasipikasyon noong 1913. 


Kasabay nito, sinamantala ng imperyalismong US 
ang mga kahinaan ng lideratong ilustrado ng pamahalaang 
Aguinaldo. Inakit nito ang mga palasuko sa liderato ng 
rebolusyon sa pamamagitan ng pangakong “kapayapaan”, 
“awtonomya” at “mapagpalang asimilasyon”. Sa bawat muni- 
sipalidad na nasakop nila, nagdaos ang mga imperyalistang 
tropa ng eleksyong munisipal na nilahukan lamang ng mga 
kabilang sa lumang prinsipalya. Ipinwera sa mga papet 
na eleksyong ito ang masa na hindi nakakatugon sa mga 
rekisito sa ari-arian at sa kakayahang bumasa at sumulat. 
Ginamit ng mga mananakop ang mga eleksyon para ilayo 

sa rebolusyon ang mga kabilang sa prinsipalya. Ginawa 
nilang papet ang mga kasapi nito, tulad ng ginawa ng mga 
kolonyalistang Espanyol. 


Nang sumuko sina Pedro Paterno at Felipe Buen- 
camino (mga pangunahing upisyales ng gabinete ni 
Aguinaldo), agad silang ginamit para manawagan na 
sumurender ang lumalabang mamamayan. Sa panunulsol 
ng mga mananakop, laluna ng ahensya sa paniktik ng 
hukbo ng US, inorganisa ni Trinidad Pardo de Tavera 
(dating upisyal ng gabinete ni Aguinaldo) ang Partido 
Federal noong 1900. Nangampanya ang partidong ito sa 
pagsasanib ng Pilipinas sa US. 


Samantala, gumawa ng mga batas ang mga 
imperyalista na nagbabawal at nagtatakda ng parusa sa 
pagtataguyod ng pagsasarili ng Pilipinas. 


SINIMULAN NG MGA AMERIKANO ANG MADUGONG KAMPANYA NG PAGSAKOP 
SA PILIPINAS NOONG 1899. TUMAGAL HANGGANG 1902 BAGO MAPAGPASYANG 
NAIPANALO NG IMPERYALISMONG US ANG DIGMA NG PAGSAKOP SA PILIPINAS. 
PERO HANGGANG 1916, NAGPATULOY SA IBA'T IBANG BAHAGI NG KAPULUAN 
ANG ARMADONG PAGLABAN SA BAGONG MGA MANANAKOP. 

3. Bakit at paano pinanatili ng imperyalismong US 
ang pyudalismo sa Pilipinas? 


Pinanatili at pinalaganap pa ng imperyalismong US ang 
pyudalismo sa Pilipinas. Ginawa niya ito upang kunin ang 
suportang pampulitika ng mga panginoong maylupa, 
prinsipalya at mga taksil sa rebolusyon, tiyakin ang 
patuloy na suplay ng hilaw na materyales na mula sa mga 
pananim tulad ng tubo, niyog at abaka, gawing tiyak na 
pamilihan ang Pilipinas ng mga produktong imperyalista, 
at samantalahin ang murang lakas-paggawa. 


Sa Tratado ng Paris noong 1898, pinalitan ng imper- 
yalismong US ang kolonyalismong Espanyol bilang 
mananakop ng Pilipinas. Sa kasunduang ito, ginarantiyahan 
ng mga bagong kolonyalista ang mga ari-arian at negosyong 
itinayo noong panahon ng mga Espanyol. 


Para linlangin ang masang Pilipino, binili ng mga 
mananakop ang ilang asyenda ng mga prayle sa napakataas 
na halaga. Ang malaking bahagi ng mga ito ay inilaan sa 
mga taksil sa rebolusyon samantalang ang iba ay hinati sa 
maliliit na parsela at ibinenta sa mga magsasaka. 


Hindi nagtagal, ang karamihan ng mga nakatang- 
gap ng maliliit na parsela ay napilitang magbenta ng lupa 
dahil hindi nila makayanan ang pagbabayad sa mga ito at 
nagkabaun-baon sila sa utang. Sa maraming bahagi, ibinalik 
pa nga ng mga bagong mananakop ang lupang nakumpiska 
ng rebolusyonaryong masa sa mga panginoong maylupang 
Espanyol. 


Pinag-ibayo ng mga imperyalistang US ang paghakot 
ng mga pananim na pang-eksport. Lalong pinasigla at 
pinalaganap ang sistemang asyenda. 


Noong 1902, nagpatupad ang mga mananakop ng 

batas sa pagrerehistro sa lupa. Noong 1907, nagpatupad 
ng batas sa pagsukat ng lupa. Sinamantala ito ng 
nangungunang mga tuta ng mananakop para mang-agaw 
ng lupa. Lumaganap ang pandaraya sa pagpapatitulo at 
pagsukat ng lupa. 


Pinagtibay ang sunud-sunod na batas hinggil sa 
lupang publiko noong 1903, 1919 at 1929. Pinalabas na 
layunin ng mga ito na hikayatin ang mga magsasaka 
na makapag-ari ng lupang publiko sa pamamagitan 
ng homisted, pagbili o pag-upa. Sa katunayan, naging 
pantabing ito sa malawakang pag-angkin sa mga lupang 
publiko ng mga indibidwal at kapitalistang Amerikano, 
panginoong maylupa at burukrata. Pinapwesto ang mga 
magsasaka sa mga lupang publiko. Pinaghawan sila sa 
kagubatan at naging panangga ng mga panginoong 
maylupa laban sa mga dating naninirahan sa lugar na 
inagawan ng lupa. 


Dala ng mabilis na pag-unlad ng kalakalan at pag- 
gamit ng pera, lalong naghirap ang mga magsasaka. 
Ang mga nabangkrap na may sariling sinasakang lupa ay 
napilitang magbenta ng kanilang lupa sa mga panginoong 
maylupa, komersyante-usurero at mayamang magsasaka. 
Nagpatuloy sa panahon ng mga Amerikano ang mga 
kasamaan ng panahon ng mga Espanyol. 


4. Paano naging malapyudal ang lipunang 
Pilipino sa ilalim ng kolonyal na paghahari 
ng imperyalismong US? 


Sa huling bahagi ng kolonyalismong Espanyol, nagsimulang 
maging malapyudal ang lipunang Pilipino. Nagsimula nang 
lumitaw ang mga binhi ng kapitalistang sektor sa ekonomya 
ng bayan. Ito'y nakatuon sa kalakalang panlabas at panloob. 
Ang pag-eeksport ng mga produktong agrikultural tulad ng 
abaka at asukal ay pinalakas ng pagtatayo sa Pilipinas ng 
mga kumpanya sa byaheng-dagat at komersyo, na pag-aari 
ng mga Amerikano at Europeong di-Espanyol. 


Nang sakupin ng imperyalismong US ang Pilipinas, 
pinag-ibayo nito ang paghakot ng hilaw na materyales. 
Pinaunlad nito nang mas mabilis ang ekonomyang 
nakabatay-sa-salapi na kumubabaw sa sistemang pyudal. 
Nagtayo ito ng mga asukarera, repinerya ng langis ng 
niyog, pabrika ng lubid, at mga minahan. Inumpisahan ang 
maliitang pagproseso ng hilaw na materyales. Lumaki ang 
bilang ng proletaryado o uring manggagawa. 


Sa kabilang banda, nagtambak naman ito ng mga 
yaring produkto mula sa US. At para pahigpitin ang kontrol 
nito sa bayan at pabilisin ang daloy ng kalakalan, pinaunlad 
ng imperyalismong US ang sistema ng transportasyon at 
komunikasyon ng Pilipinas. Bunga ng mga ito, lumitaw 
ang malaking burgesyang kumprador na kasosyo at 
pangunahing katulong ng mga dayuhang monopolyong 
kapitalista sa pagkontrol sa kolonyal na kalakalan. 


Sadyang limitado, tagibang at pasumpung-sumpong 
ang antas ng kapitalistang pag-unlad na ipinapahintulot 
ng interes ng mga imperyalista. Patuloy na kinupkop ang 
pyudalismo at uring panginoong maylupa na ipinailalim 
sa kapangyarihan ng malaking dayuhan at lokal na mga 
kapitalista. Nabangkrap ang mga magsasakang may sariling 

sinasakang lupa at nawasak ang lokal na pagyayaring- 
kamay. Lalong napilitan ang mamamayan na bilhin ang mga 
imported na yaring kalakal at pangunahing magprodyus ng 
hilaw na materyales. Lubusang naagnas ang ekonomyang 
nakasasapat-sa-sarili. Lumitaw ang napakalaking reserbang 
pwersa sa paggawa na pangunahing nagmula sa uring 
magsasaka. 


Ang mga pautang na kapital naman ay ginamit sa 
kalakalang panlabas at bilang pampuno sa mga depisit ng 
kalakalan, sa paglalabas ng tubong dolyar, at pagtustos sa 
pangangailangan ng kolonyal na gubyerno at negosyo. 


Naglalakihang tubo ang nakuha ng mga korporasyong 
US sa mga kontrata sa obras publikas sa paggawa ng mga 
daan, tulay, daungan, riles, telegrap at iba pang pasilidad 
sa transportasyon at komunikasyon. Lalong lumawak 
ang pamilihan para sa sasakyang demotor, makinarya at 
produkto ng langis mula sa US. Bumilis ang kolonyal na 
kalakalan at bumilis din ang paghakot ng mga tropang 
susupil sa mamamayan. 


Taun-taon, lumaki ang yamang nililikha ng mga 
manggagawa at magsasaka. Pero dahil sa patuloy na 
pagpapatindi sa pagsasamantalang kolonyal, pyudal at 
malapyudal, lalo silang nabaon sa paghihikahos. 


NAGING MALAPYUDAL ANG LIPUNANG 
PILIPINO SA ILALIM NG KOLONYAL NA 
PAGHAHARI NG IMPERYALISMONG US. 


5. Paano pinanatili ng imperyalismong US ang 
kolonyal na paghahari nito sa Pilipinas? 


Pinanatili ng imperyalismong US ang kolonyal na paghahari 
nito sa Pilipinas, pangunahin sa pamamagitan ng kontra- 
rebolusyonaryong dahas at segundaryo sa pamamagitan 
ng panlilinlang. 


a. Patuloy na pagpapalakas sa kolonyal na mga arma- 
dong pwersa kahit nahuli na si Aguinaldo at nadurog ang 
pamunuan ng rebolusyon. 


Pinanatili ng US ang sariling armadong pwersa. 
Sistematiko ring inorganisa ang unang konstabularya. 
Malawakan silang ginamit sa pagsugpo sa mga nagpursiging 
rebolusyonaryong mandirigma sa Luzon at Visayas, at sa 
pagsupil sa Mindanao. Nang itayo ang papet na Komonwelt, 
ang unang batas na pinagtibay nito ay tungkol sa pagtatayo 
sa Philippine Constabulary bilang regular na hukbo sa ilalim 
ng Hukbong US. Ang ubod nito ay binuo ng mga Pilipinong 
nagsilbing mga bayarang sundalo ng imperyalismong US 
noong maagang bahagi ng pananakop nito sa Pilipinas. 


Ginamit ang kolonyal na hukbong armado bilang 
pangunahing tagapagtanggol ng kolonyal na paghahari 
ng imperyalismong US. 


b. Pag-aalaga at pagsasanay sa mga papet na kaka- 
tulungin sa pagpapatakbo ng gubyernong kolonyal habang 
tuwirang hinahawakan nito ang kapangyarihan sa bayan. 


Mula sa malaking burgesyang kumprador at 
panginoong maylupa, pumili ang imperyalismong US ng 
pangunahing mga ahenteng pulitiko. Sinanay ang mga ito 
bilang mga burukratang kapitalista na nakikinabang sa 
mga nadarambong ng gubyernong kolonyal. 

Sa maagang bahagi ng paghahari nito, umasa nang 
malaki ang mga mananakop sa serbisyo ng mga taksil 
sa rebolusyon. Kasunod na ginamit nito nang husto ang 
Partido Nacionalista na pinamunuan ni Sergio Osmeha. Nang 
marami na silang nasasanay na mga burukrata, sinimulan 
ng mga mananakop noong 1916 ang “Pilipinisasyon” ng 
gubyernong kolonyal. Ang karamihan sa mga pusisyong 
administratibo ay ipinasa sa maaasahang mga papet 
at itinayo ang Senado at Camara de Representantes ng 
Pilipinas. Sa panahong ito, si Manuel Quezon na ang pangu- 
nahing papet ng mga imperyalista. 


Noong 1935, binuo ang papet na Komonwelt at 
idinaos ang Kumbensyon sa Konstitusyon. Bahagi ito ng 
pagsasanay para sa ipinangakong “kalayaan” ng Pilipinas. 


Ang mga papet na pulitiko ay gumanap ng pangu- 
nahing papel sa paglinlang sa mamamayan sa panahon ng 
kolonyal na paghahari ng imperyalismong US. Simula kay 
Osmeha, naging gawi ng mga pulitiko noong panahong 
ito ang pag-iingay tungkol sa “kalayaan” ng Pilipinas. Sa 
panahon ding ito nagsimulang magpakahusay ang mga 
burukratang kapitalista sa pambubulag sa mamamayan. 
Ginamit nila ang eleksyon at debate sa Senado't Camara 
de Representantes. Samantala, aktibo silang tumulong sa 
mga pakana ng mga mananakop, nangurakot at nanupil 
sa mamamayan. Sa Konstitusyon ng 1935, halimbawa, 
ginarantiyahan ang pag-aari at negosyo ng mga Amerikano 
sa Pilipinas, ang pananatili ng mga base militar at tropang 
US sa bayan at ang pagpapatuloy ng kolonyal na kalakalan 
sa pagitan ng Pilipinas at US. 


k. Pagkontrol ng mga mananakop sa pag-iisip ng 
mamamayan sa pamamagitan ng pagpatay sa diwang 
makabayan at rebolusyonaryo at pagpapalaganap ng 
pagsamba sa imperyalismong US. 

Sinikil ng mga imperyalistang US ang diwang maka- 
bayan at rebolusyonaryo at pinalaganap ang pagsamba 
sa mga dayuhan para makontrol nila ang pag-iisip ng 
mamamayan. 


Ginamit ang sistema ng edukasyong publiko, at 
ipinataw ang wikang Ingles sa pagtuturo para itanim 
sa isip ng mamamayan ang pagiging sunud-sunuran 
sa imperyalismong US. Nagsilbi rin ang mga ito para 
maging mahilig sila sa lahat ng klase ng kalakal mula sa 
US. Nagpadala ng maraming pensyonado sa US upang 
magsanay ng maaasahang mga papet at propagandista. 
Ginamit din ang sine, radyo, pahayagan at panitikan para 
siraan ang rebolusyong Pilipino. Hinayaan ang simbahang 
Katoliko na magpatuloy sa pagpapalaganap ng kaisipang 
pyudal at mga pamahiin. Ibinaling ng mga pari sa bagong 
amo ang kanilang mga papuri. Sa kabilang banda, 
ipinagbawal at marahas na sinupil ang pagpapahayag 
ng kaisipang makabayan. Ipinagbawal ang paglaladlad 
sa bandera ng Pilipinas at ang mga drama't panitikang 
makabayan. Pinarusahan nang mabigat ang makabayang 
mga manunulat. At binansagang mga “bandido” ang mga 
nagpursigi sa armadong paglaban sa paghaharing US. 


PINANATILI NG 
IMPERYALISMONG US 
ANG KOLONYAL NA 
PAGHAHARI NITO 

SA PILIPINAS. 


PILIPINAS / 


anan aman nand Ah 

6. Paano ipinagpatuloy ng sambayanang Pilipino ang 
paglaban sa pananakop ng imperyalismong US? 


Hanggang sa ikalawang dekada ng paghaharing US, 
nagpatuloy ang armadong paglaban ng mamamayan sa 
iba't ibang bahagi ng bayan. Nagpursigi sa paglaban sa 
mga mananakop ang mga mamamayan ng Mindanao, 
mga Pulahan sa Visayas, at ang mamamayan sa iba't 
ibang bahagi ng Luzon. Sa Luzon, pinakatampok ang 
paglabang pinamunuan ni Sakay sa Bulacan, Pampanga, 
Laguna, Nueva Ecija at Rizal mula 1902 hanggang 1906. 
Lubusang natapos ang digmang gerilya sa Luzon noong 
1911 na. Gayunman, isinulong ng mamamayan ng Mindanao 
ang pinakamabagsik na armadong paglaban mula 1902 
hanggang 1916. Tinangka ng imperyalismong US na 
supilin, singitan, at iligaw ang mga unyon ng manggagawa 
at samahang magsasaka. Naglitawan at lumaganap ang 
mga ito noon pa mang maagang bahagi ng paghaharing 
US sa Pilipinas. Sa Araw ng Paggawa ng 1903, tinuligsa 
ng nagmartsang 100,000 manggagawa ang pananakop ng 
imperyalismong US. 


Sa buong dekadang 1920, sumiklab ang maraming 
ispontanyong paglaban ng masang manggagawa 
at magsasaka. Bunga ito ng patuloy na pagtindi ng 
pagsasamantala ng dayuhan at lokal na mga naghaharing 
uri. Sa Maynila, pumutok ang maraming welga ng mga 
manggagawa. Nagwelga ang mga magsasaka sa maraming 
bahagi ng Gitnang Luzon, Timog Luzon, Visayas at 
Mindanao. Noong 1925, nag-alsa ang mga Colorum sa 
dalawang probinsya ng Mindanao, sa Negros, Morong 
(Rizal), Laguna, Batangas, Pampanga, Tarlac at Pangasinan. 
Sa kabila ng pagbabawal ng mga mananakop, nagpatuloy 
ang makabayang propaganda at mga likhang-sining na 
nagtataguyod sa kalayaan. 

7. Ano ang kabuluhan ng pagkakatatag ng Partido 
Komunista ng Pilipinas (PKP) sa rebolusyonaryong 
pakikibaka ng sambayanang Pilipino? 


Noong Nobyembre 7, 1930, itinatag ang Partido Komunista 
ng Pilipinas. Tugon ito sa lumalakas na paggigiit ng 
mamamayan sa kalayaan at demokrasya. Pinamunuan ito 
ni Crisanto Evangelista, isang lider manggagawa. Itinatag 
ang Partido Komunista sa kalagayang lumalawak ang 
pakikibaka ng mga manggagawa laban sa dayuhan at lokal 
na malalaking kapitalista. Sumusulong noon ang pakikibaka 
ng masang magsasaka laban sa pagsasamantalang pyudal 
at malapyudal. Maramihang bumabagsak ang mga negosyo 
sa mga kapitalistang bayan at ibayong tumitindi ang 
pagsasamantala sa mamamayang Pilipino. 


Nang itatag ang Partido Komunista ng Pilipinas, 
umabot sa bagong kasukdulan ang walang humpay na 
pakikibaka ng masang manggagawa at magsasaka laban 
sa imperyalismong US at pyudalismo. Sa pamamagitan ng 
Partido Komunista ng Pilipinas, matatag na hinawakan ng 
proletaryado ang pamumuno sa rebolusyonaryong paki- 
kibaka ng sambayanang Pilipino. 


Pinapatnubayan na ito ng Marxismo-Leninismo, 
ang rebolusyonaryong teorya ng proletaryado. Ang 
Marxismo-Leninismo ang tanging teorya na buong linaw 
na naglalantad sa mga katotohanan ng pagsasamantala ng 
imperyalismo sa uring manggagawa, uring magsasaka at 
sa mga kolonya't malakolonya. Ito ang tanging teoryang 
naglilinaw sa syensya ng rebolusyonaryong pagbabago sa 
lipunan. Nagsikap ang Partido na isanib sa kongkretong 
kundisyon ng lipunang Pilipino ang unibersal na teorya ng 
Marxismo-Leninismo at itaas ang antas ng rebolusyong 
Pilipino sa bagong tipo ng pambansa-demokratikong 

rebolusyon sa panahon ng imperyalismo. Simula noon, 
nailinaw ang pangangailangan ng puspusang pakikibaka 
para sa pambansang kalayaan at demokrasya. Nailatag 
ang matibay na pagkakaisang pampulitika ng uring 
manggagawa at uring magsasaka sa pamumuno ng Partido 
Komunista. 


Mabilis na nakita ng imperyalismong US at ng 
lokal na mga papet nito ang malaking panganib na dulot 
ng Partido Komunista sa paghahari nila sa Pilipinas. 
Noong Mayo 1, 1931, dinakip ang pangunahing mga lider 
at kasapi ng Partido. Sa sumunod na taon, ang Partido ay 
idineklarang iligal ng papet na Korte Suprema. Noong 
1936, pinakawalan ng papet na Komonwelt ang mga dina- 
kip na lider at kasapi ng Partido. Reaksyon ito ng nagha- 
haring mga uri sa lumalakas na banta ng pananalakay ng 
Japan, Germany at Italy sa maraming bahagi ng daigdig. 
Para ipagtanggol ang sariling interes, nakita nila ang 
pangangailangang makipagtulungan sa Partido sa harap 
ng bantang pagsalakay ng imperyalismong Hapones. 


ITINATAG ANG PARTIDO KOMUNISTA NG PILIPINAS NOONG NOBYEMBRE 
7, 1930 BILANG TUGON SA LUMALAKAS NA PAGGIGIIT NG MAMAMAYAN SA 
KALAYAAN AT DEMOKRASYA. 

K. ANG PAKIKIBAKA NG SAMBAYANAN LABAN 
SA MANANALAKAY NA HAPONES 


1. Bakit sinakop ng imperyalismong Hapones 
ang Pilipinas? 


Malubha ang krisis sa mga kapitalistang bayan noong 
mga taong 1930. Nayanig ang balanse ng kapangyarihan 
sa pagitan at sa loob ng mga bayang imperyalista. Naka- 
pangibabaw ang pasismo sa Germany, Italy at Japan. 
Itinaguyod ng mga monopolyo kapitalista sa mga bayang 
ito ang paghahari ng pasismo. Buong lupit na sinupil ng 
estadong burges ang proletaryado at ibang mamamayan 
para ipagtanggol ang paghahari ng mga imperyalista at 
maghanda sa gera. 


Sinimulan ng mga pasistang kapangyarihan ang 
Ikalawang Digmaang Pandaigdig. Inilunsad ito para mang- 
agaw ng mga kolonya at iligtas ang kanilang sarili sa 
malubhang krisis. 


Sa Asya, nanalakay ang imperyalistang Hapones 
para agawin ang mga kolonya ng US, Great Britain, France 
at Holland. Nasakop nila ang Maynila noong 1942. Hindi 
puspusang ipinagtanggol ng imperyalistang US ang Pilipinas. 
Mas inasikaso nila ang labanan sa Europa. Inipon ang mga 
tropang US at mga boluntaryong Pilipino sa Bataan at 
Corregidor para matabingan ang pagtakas ng mga upisyales 
na Amerikano at ng gubyernong Komonwelt patungong US. 
Hindi nagtagal, isinuko ng mga heneral na Amerikano ang 
mga pwersang nasa ilalim nila. 


2. Ano ang mga pangunahing katangian ng 
pananakop ng imperyalismong Hapones 
sa Pilipinas? 


Sa ilang taong paghahari ng imperyalismong Hapones 

sa Pilipinas, naging pangunahing gawain ng mga mana- 
nakop ang panghuhuthot sa mamamayan para suportahan 
ang digmang mapanalakay nito sa Asya. Marahas na 
sinupil at pinagsamantalahan ang sambayanang Pilipino. 
Naging laganap ang pangungumpiska sa ari-arian ng mga 
mamamayan. 


Ang mga burukratang kapitalista, malaking bur- 
gesyang kumprador at malalaking panginoong maylupa 
ay nahati sa dalawang paksyon. Ang una ay pumanig sa 
imperyalismong US at sumama sa pagtakas patungong 
Washington o sumama sa US Armed Forces in the Far East 
(USAFFE). Ang ikalawa ay pumanig sa bagong mga among 
imperyalista. Sa tulong ng mga taksil na pinamunuan ni 
Jose Laurel, itinayo ng mananakop na Hapones ang papet 
na gubyerno. Noong 1943, ibinigay ng mga mananakop 
ang huwad na kasarinlan sa Pilipinas. 


3. Paano nilabanan ng sambayanan ang 
mananakop na Hapones? 


Bago dumating ang mga Hapones, pinamunuan ng Partido 
Komunista ang isang malawakang kilusan sa pagboykot 
ng mga produktong Hapones. Nang masakop na ng mga 
Hapones ang Pilipinas, sumiklab sa lahat ng probinsya ang 
pakikidigmang gerilya. Itinayo ng Partido Komunista ang 
Hukbong Bayan Laban sa Hapon (HUKBALAHAP) noong 
Marso 29, 1942. Nanguna ito sa armadong pakikibaka sa 
malawak na bahagi ng Gitna at Timog Luzon. Sa kalunsuran, 
nabuo ang malawak na kilusang lihim na sumuporta sa mga 
gerilya sa iba't ibang paraan. 


Sa kabilang banda, ang mga pwersang USAFFE 
na pinamunuan ng mga upisyal na Amerikano ay hindi 
puspusang lumaban sa kaaway sa malaking bahagi ng 
digmaan. Tinupad nila ang utos ng mga imperyalistang 
US na umiwas sa mga labanan. Sa maraming lugar, ang 

mga gerilyang USAFFE ay higit na napabantog dahil sa mga 
pang-aabuso nila sa mamamayan sa halip na sa paglaban 
sa kaaway. 


Sa loob naman ng Partido Komunista at Hukbalahap, 
ipinatupad nina Vicente Lava at Luis Taruc ang patakarang 
“umurong para magtanggol”. Binuwag sa maliliit na yunit 
ang pwersa ng hukbong bayan. Dahil dito, napigilan 
ang mabilis na paglaki ng hukbong bayan. Noon lamang 
1944 binawi ang maling patakarang ito dahil sa paggigiit 
ng rebolusyonaryong mga lider at kasapi ng Partido. Sa 
panahong ito, napatanyag ang mga Komunista at ang 
Hukbalahap bilang pinakaepektibong mga mandirigma 
laban sa Hapones. 


Ang magiting na pakikibaka ng mamamayang Pilipino, 
kasama na ang Hukbalahap at iba pang makabayang gerilya, 
ang bumali sa gulugod ng mga mananalakay na Hapones. 
Ito rin ang nagpalaya sa malawak na bahagi ng bayan. Hindi 
ang imperyalistang US ang nagpalaya sa Pilipinas mula sa 
kapangyarihan ng imperyalismong Hapones. 


68 


D. ANG PAGBABALIK NG IMPERYALISMONG US 
AT ANG PAPET NA REPUBLIKA SA PILIPINAS 


1. Paano napanumbalik sa Pilipinas ang paghahari 
ng imperyalistang US? 


Bumalik sa Pilipinas at Asya ang imperyalismong US sa 
panahong malawakang nililipol na ng mga pwersang 
mapagpalaya sa Asya ang mga pwersang Hapones. 
Binomba ng mga Amerikano ang mga syudad at kabayanan 
ng Pilipinas hindi lamang para pasukuin ang mga natitirang 
pwersang Hapones kundi para din lumpuhin ang ekonomya 
ng Pilipinas. Sa gayon, mas madaling naipailalim muli 
ang Pilipinas sa kapangyarihan ng imperyalismong US. 
Sinamantala ng imperyalismong US ang malakihang 
pagkawasak ng ekonomya ng bayan. Nagdikta ito ng mga 
di pantay na kasunduan at nangikil ng mga pribilehiyo 
kapalit ng mga bayad sa pinsala ng gera na pinakinabangan 
lamang ng mga kapitalistang Amerikano at ng lokal na 
mga naghaharing uri. 


Marahas na sinalakay ng imperyalismong US ang 
Partido Komunista, Hukbalahap at ang masang magsasaka 
sa Gitna at Timog Luzon. Tinipon sa pamumuno ng “Military 
Police Command” ang mga pwersang USAFFE at ang dating 
maka-Hapones na Konstabularya. Ginamit ang mga ito 
laban sa Hukbalahap. Maramihan ding dinakip ang mga 
kasapi ng Partido Komunista, mga Pulang mandirigma at 
karaniwang mamamayan. 


Sinuportahan ng imperyalismong US ang mga 
panginoong maylupa na nagsitago at kinumpiskahan ng 
lupain, at hindi binayaran ng upa sa lupa at utang ng 
mga rebolusyonaryong pwersa sa ilalim ng pamumuno 
ng Partido Komunista ng Pilipinas noong panahon ng 
Hapon. Tinulungan sila sa pagtatayo ng armadong mga 

gang para marahas na ipataw muli ang kapangyarihan ng 
mga panginoong maylupa sa kanayunan. 


Malaki ang pananagutan ng magkakapatid na Lava 
at ni Taruc sa pagkatalo at malaking pinsalang tinamo ng 
mamamayan sa pananalakay ng imperyalismong US at 
mga panginoong maylupa. Noong nakikibaka pa laban sa 
mga Hapones, hindi nila inihanda ang isip ng mamamayan 
sa pagbalik ng paghahari ng imperyalismong US at sa 
patuloy na paglaban sa pyudalismo. Itinuon lamang nila sa 
imperyalismong Hapones ang paglalantad sa mga kaaway 
ng bayan. Kahit sinasalakay na ng mga imperyalistang 
US ang mamamayan, nangampanya ang mga Lava para 
sa “demokratikong kapayapaan”. Hinikayat nila ang 
mamamayan na maniwala sa “kalayaan” at “eleksyon” na 
ipinapangako ng imperyalismong US. Binuwag nila ang 
hukbong bayan. Ibinaling nila ang Partido Komunista at 
rebolusyonaryong kilusan sa paghahanda at paglahok sa 
eleksyon. 


2. Paano naitatag ang papet na republika ng 
Pilipinas? 


Noong Hulyo 4, 1946, ibinigay ng imperyalismong US ang 
huwad na kalayaan sa Pilipinas. Ginawa ito sa pangam- 
bang sumiklab ang isang digmang mapagpalaya sa 
Pilipinas. Mabilis noong sumusulong ang mga kilusan sa 
pambansang pagpapalaya at ang mga bayang sosyalista 
sa iba't ibang bahagi ng daigdig. 


Samantalang kunwa'y ibinigay ang kalayaan, tiniyak 
ng imperyalismong US na magpapatuloy ang kontrol nito 
sa Pilipinas. Nagdikta ito ng mga kasunduan na nagbigay 
sa kanya ng mga karapatan para patuloy na magpanatili ng 
mga base militar at tropa sa bayan, mag-ari at magpalawak 
ng mga negosyo dito at patuloy na makialam sa papet na 
gubyerno at armadong pwersa nito. 

Sa pagkakatatag ng papet na republika, naging 
malakolonyal at malapyudal ang lipunang Pilipino. Sa 
saligan, nagpapatuloy hanggang ngayon ang sistemang 
ito ng lipunan. Nananatili sa ilalim ng matinding 
pagsasamantala at pang-aapi ng imperyalismong US, 
pyudalismo at burukratang kapitalismo ang malawak na 
masa ng sambayanan -- ang mga manggagawa, magsasaka, 
petiburgesya, at pambansang burgesya. 


3. Paano itinaguyod ng mga papet na rehimen ang 
mga interes ng imperyalismo at pyudalismo? 


a. Ang Rehimeng Roxas 
(1946-48) 


Bilang huling halal na presi- 
dente ng papet na Komonwelt, si 
Manuel Roxas ang naging unang 
presidente ng papet na republika 
noong 1946. Suportado siya sa 
pera at propaganda ng imperyalismong US. Pinaboran 
siya bilang tutang pinakamadaling kontrolin dahil maaari 
siyang takutin ng paglilitis bilang kolaboreytor noong 
panahon ng Hapon. 


Pinirmahan niya ang sunud-sunod na mga kasun- 
duan na nagpapailalim sa Pilipinas sa kontrol ng imper- 
yalismong US: 


i. Kasunduang US-RP sa Pangkalahatang Relasyon. 

Nagbigay ito sa gubyernong US ng karapatang panatilihin 
ang sarili bilang pinakamataas na awtoridad sa malalawak 
na base militar sa Pilipinas. Ginarantiyahan nito ang 
karapatan ng mga korporasyon at mamamayang 
Amerikano na patuloy na mag-ari at magpalawak ng 
negosyo dito at pinailalim sa dikta ng gubyernong US ang 
patakarang panlabas ng Pilipinas. 


ii. Batas sa Ari-arian. Itinakda nito ang patuloy na pag- 
respeto sa mga pag-aari ng mga Amerikano sa Pilipinas. 


iii. Batas Bell sa Kalakalan. Nagtakda ito ng pagsususog 
sa Konstitusyon ng Pilipinas para bigyan ng karapatan ang 
mga Amerikano na makapandambong sa likas na yaman 
ng bayan at makapagnegosyo sa mga gamit-publiko: 
makapagpatuloy ng kolonyal na kalakalan sa pagitan 
ng Pilipinas at US: at maipailalim ang taripa at salapi ng 
Pilipinas sa dikta ng US. 


iv. Kasunduang US-RP sa mga Base Militar. Nagbigay 
ito ng karapatan sa imperyalismong US na makapaghari 
sa loob ng 99 taon sa mahigit 20 base militar sa iba't 
ibang estratehikong bahagi ng kapuluan. 


V. Kasunduang US-RP sa Tulong Militar. Itinakda nito 
ang patuloy na kontrol ng US sa lokal na reaksyunaryong 
hukbo sa pamamagitan ng Joint US Military Advisory 
Group o JUSMAG. Ang JUSMAG ang tagapayo at tagasanay 
sa papet na hukbo at nagpapahiram o nagbebenta rito ng 
armas at iba pang kagamitan. Pananagutan ng rehimeng 
Roxas ang makahayop na pananalakay sa masang 
magsasaka para palakasin ang kapangyarihan ng mga 
panginoong maylupa sa kanayunan. Mga halimbawa 
ang masaker sa Maliwalu at sa Masico na kapwa nasa 
Pampanga. 


b. Ang Rehimeng Quirino 
(1948-53) 


Nang mamatay si Roxas noong 
1948, pumalit na presidente si 
Elpidio Quirino. Sa eleksyon 
ng 1949, tinalo niya si Jose 
Laurel. Pangunahing serbisyo 

ng rehimeng Quirino sa imperyalismong US at mga lokal na 
mapagsamantalang uri ang matinding dagok na pinalasap 
nito sa Partido Komunista at hukbong bayan. Pormal 
na sinuspindi ng rehimeng Quirino ang writ of habeas 
corpus. Ginamit ito ng pasistang militar na pinamumunuan 
ni Magsaysay para sa walang taros na pang-aabuso sa 
demokratikong mga karapatan ng mamamayan. 


Noong katapusan ng dekada 1940, mabilis na 
naubos ang reserbang dolyar ng Pilipinas. Dala ito ng 
walang kontrol na pag-iimport ng mga produkto para sa 
luho ng mga naghaharing uri, obras publikas, pagtatayo 
ng mga molinohan, paggawa ng mga mansyon ng 
mga kumprador at panginoong maylupa at laganap na 
korapsyon. Dahil dito, kinontrol ang pag-iimport para 
pigilin ang pagkasimot ng reserbang dolyar ng Pilipinas. 


Sinamantala ng mga imperyalistang US ang 
kagipitan ng Pilipinas para makapagpapasok ng mga 
“tagapayo” sa mahahalagang upisina ng gubyerno. Noong 
1953, pinirmahan ni Quirino ang Kasunduan sa Pagpasok 
ng mga Mangangalakal at Mamumuhunan ng US. Pinadali 
nito ang pagpasok sa Pilipinas ng kapital at mga manedyer 
na Amerikano. Noong 1951, niratipikahan ang Tratado ng 
US-RP sa Pagdedepensahan para bigyan ng karapatan ang 
US na arbitraryong makapanghimasok sa mga usaping 
Pilipino. 


Pinirmahan ni Quirino ang kasunduan na nagpa- 
patuloy nang walang taning sa bisa ng Kasunduang US-RP 
sa Tulong Militar. Sa pagkukunwaring sinusunod nito ang 
mga resolusyon ng United Nations o UN, nagpadala ng 
pwersang militar sa Gera sa Korea noong 1950. Pagtulong 
ito sa imperyalismong US sa kanyang gera ng agresyon 
laban sa mamamayang Koreano. 


k. Ang Rehimeng Magsaysay 
(1953-57) 


Mula sa Partido Liberal, lumipat 
si Ramon Magsaysay sa Partido 
Nacionalista para tumakbo laban 
kay Quirino. Nanalo si Magsay- 
say noong eleksyon ng 1953. 
Todong suporta ang ginawa ng 
imperyalismong US para manalo si 
Magsaysay. Ginamit ng mga negosyanteng Amerikano sa 
Pilipinas ang kanilang salapi para manalo ang kandidato 
nila. Ang mga upisyal ng hukbong US ay nangampanya 
hanggang sa mga kumpanya ng papet na hukbo. 


Sa kabila ng malalaking krimen niya sa mamamayan, 
inilako ng mga propagandistang Amerikano si Magsaysay 
bilang “tao ng masa” at “tagapagligtas ng demokrasya”. 


Kinumpleto ng rehimeng Magsaysay ang pagdurog 
sa Partido Komunista at hukbong bayan. Para linlangin 
ang masang magsasaka, nagpatibay ito ng batas na 
gagarantiya raw sa paghawak ng mga kasama sa kanilang 
sinasaka. Sa katunayan, ginarantiyahan nito ang pag-aari 
ng mga panginoong maylupa sa malalawak na lupain. Sa 
batas ding ito, idineklara ang patakarang panatilihin ang 
Pilipinas bilang tagasuplay ng mga produktong agrikultural 
na ginagamit na hilaw na materyales sa US. 


Sa rehimeng Magsaysay, lalong pinag-ibayo ang 
pagpapadayo ng mga magsasaka sa mga prontera 
para pakalmahin ang pag-aalsa nila at pagtakpan ang 
pangangamkam ng lupa ng mga mapagsamantala. 


Ipinalaganap nito ang pagtatayo ng huwad na mga 
kooperatiba na pawang nakontrol at napakinabangan ng 

mga panginoong maylupa, komersyante, burukrata at 
mayamang magsasaka. 


Pumasok ang rehimeng Magsaysay sa Kasunduang 
Laurel-Langley na nag-amyenda sa Batas Bell sa Kalakalan. 
Sa gayon, nasabotahe ang malawak na paggigiit ng 
mamamayan sa pagpapawalambisa sa Batas Bell. Sa bagong 
kasunduan, pinanatili ang karapatan ng mga monopolyong 
US na magnegosyo sa Pilipinas nang tulad ng mga Pilipino. 


Binago ang sistema ng kota at taripa ng US sa hilaw 
na materyales ng Pilipinas para lalong ibaon ang huli sa 
kolonyal na kalakalan. Pormal na inalis ang pagkakatali 
ng piso sa dolyar. Pero wala itong kabuluhan dahil lubos 
na nakasalig ang ekonomya ng Pilipinas sa kalakalang 
kolonyal. 


Itinaguyod ni Magsaysay ang pagtatayo ng South 
East Asian Treaty Organization (SEATO), isang alyansa- 
militar ng mga bayan sa Timogsilangang Asya. Ginamit 
ito ng imperyalismong US para dominahin ang rehiyon at 
pigilin ang paglaganap ng komunismo sa Asya. 


d. Ang Rehimeng Garcia 
(1957-61) 


Nang mamatay si Ramon Mag- 
saysay noong 1957, pinalitan 
siya bilang presidente ni Carlos 
i P. Garcia. Noong taon ding 
Š iyon, nahalal na presidente 
si Garcia bilang kandidato ng 
Partido Nacionalista. 


Noong 1958, pinagtibay nito ang Batas na Anti- 
Subersyon para lubusin ang pagsugpo sa Partido Komunista 
at pigilan ang muling pagbangon nito. Sa panahon ni 

Garcia, sumigla ang paggigiit ng mga pambansang burges 
para sa pagpapalaki ng proteksyon sa industriyang Pilipino 
at pagpapahigpit ng kontrol sa importasyon. 


Tinutulan nila ang ginagawa ng mga negosyanteng 
Amerikano na paglusot sa kontrol sa importasyon. Nangyari 
ito nang itayo sa Pilipinas ang mga pabrika sa pag-aasembol 
at muling pag-eempake. 


Inilabas ni Garcia ang islogang “Pilipino Muna” 
dahil sa lumalakas na kilusang anti-imperyalista. Pero 
ginamit lamang ito upang pagtakpan ang kanyang 
pagkapapet sa imperyalismong US. Ibinaling nito ang 
pansin ng mamamayan sa maliliit na negosyanteng Tsino. 
Samantala, pinabayaan ang malalaking negosyanteng 
Tsino na makibahagi sa kalakalang kolonyal. Tumulong 
ang rehimeng Garcia sa muling pagpapalakas sa 
imperyalismong Hapones sa pagpasok sa Kasunduang 
Japan-RP sa Pagkakaibigan, Komersyo at Nabigasyon. 
Hindi agad napirmahan ang kasunduan dahil laganap 
ang pagtutol dito ng mamamayan. Pero pinabayaan ng 
rehimeng Garcia ang mga negosyanteng Hapones na 
magtayo na ng mga upisina, gumawa ng mga sarbey at 
sumali sa negosyong eksport-import sa Pilipinas. 


Gumawa si Garcia ng malaking palabas kaugnay ng 
negosasyon sa base militar. Nag-ingay siyang paiigsiin ang 
pananatili ng mga base ng US sa Pilipinas. Subalit walang 
kinahinatnan ang negosasyong ito. 


e. Ang Rehimeng Macapagal 
(1961-65) 


Tinalo ni Diosdado Macapagal si 
Garcia noong 1961 sa tulong ng pondo 
at propaganda ng imperyalistang US. 

Pagkaupong-pagkaupo niya, inalis ni Macapagal ang 
kontrol sa paglabas at pagpasok ng dolyar sa Pilipinas. 
Binigyang-laya ang mga monopolyong kapitalista na 
ipagpalit sa dolyar at malakihang mailabas ang tubo nila sa 
Pilipinas. Hinawakan ng malaking burgesyang kumprador 
ang dolyar na kinikita nila sa eksport. Ipinagpalit nila sa 
dolyar ang mga piso nila upang mag-import ng mga yaring 
produkto. 


Pagkaubos ng reserbang dolyar ng Pilipinas, ibinaba 
ang halaga ng piso sa P3.90 mula P2.00 bawat dolyar. 
Bunga nito, nagtaasan ang presyo ng mga import at 
bilihin sa Pilipinas. Nangutang ang rehimeng Macapagal 
sa mga bangkong Amerikano para iwasan ang patuloy na 
pagbagsak ng piso. 


Ipinatupad ni Macapagal ang patakarang “bukas na 
pinto” para sa mga puhunang US. Dumagsa ang puhunang 
US pero patuloy na mas malaki ang paglabas sa Pilipinas 
ng tubo ng mga negosyanteng Amerikano. Nilamon ng 
mga monopolyong US ang maraming kumpanyang Pilipino 
na nabangkrap. Sinaid ng mga negosyanteng Amerikano 
ang perang naiipon ng mga Pilipino at ang kapital na 
ipinapautang sa gubyerno ng Pilipinas ng mga bangkong 
ari o kontrolado ng US. 


Para lalong ibaon sa dayuhang utang ang Pilipinas, 
hinikayat ang mga korporasyong gubyerno at mga 
korporasyon at bangkong pribado na mangutang sa mga 
bangkong Amerikano at iba pang dayuhang bangko. 
Naglunsad ng mga proyekto sa obras publikas para mabilis 
na ubusin ang inuutang sa mga dayuhan at ang pondo ng 
gubyerno. 


Pinagtibay ni Macapagal ang Kodigo sa Reporma sa 
Lupang Agrikultural para linlangin ang mga magsasaka. 
Ipinaghambog ni Macapagal na “pinalaya” na ang mga 


magsasaka. Sa katunayan, itinakda ng batas na ito na 
kailangang bayaran ng mga magsasaka sa presyong di nila 
kaya ang lupang dapat nilang ariin. Ipinagbawal ng batas 
ang sistemang kasama. Pero ipinalit dito ang sistemang 
“buwisan” na nagtakda ng pirming upa sa lupa na katumbas 
ng 25 porsyento ng karaniwang taunang netong ani. 
Obligadong magbayad ng upa sa lupa ang namumuwisan, 
may ani man siya o wala. 


Nang dumami ang kaso ng pagpatay sa mga 
Pilipino ng mga sundalong Amerikano sa mga base militar, 
tinuligsa ito ng mamamayan. Iginiit nilang alisin ang mga 
base militar. Muli namang ginamit ng papet na rehimen 
ang palabas na negosasyon sa mga base militar pero di 
kailanman ito naging seryoso sa negosasyon. 


Nangampanya si Macapagal na magpadala ng 
bayarang tropang Pilipino sa Byetnam para tulungan ang 
imperyalismong US sa digmang mapanalakay nito. 


Sa ilalim ng rehimeng Macapagal, lalong inengganyo 
ang pagpasok ng mga negosyong Hapones. Umabot sa 
20 porsyento ng kalakalang panlabas ng Pilipinas ang 
napasakamay nila sa panahong ito. 


g. Ang Rehimeng Marcos 
(1965-86) 


Tulad ng ginawa ni Magsaysay, 
lumipat si Ferdinand Marcos sa 
Partido Nacionalista mula sa Par- 
tido Liberal para kumandidatong 
presidente. Tinalo ni Marcos 
si Macapagal sa eleksyon ng 
1965, at si Sergio Osmena Jr. sa 
eleksyon ng 1969. Si Marcos ang 
piniling pangunahing papet ng 

imperyalismong US dahil sa kahusayan niyang gumamit 
ng dahas at panlilinlang. Lalong kailangan ito ng US 
sa panahong nakapagpanibagong lakas at tampok ang 
pagsulong ng rebolusyonaryong kilusan. 


Nag-asta itong “makabansa” at nagyabang na di 
na palalampasin sa 1974 ang pag-iral ng Kasunduang 
Laurel-Langley. Pero pinagtibay naman nito ang Batas na 
Pangganyak sa Pamumuhunan (Investment Incentives Act). 
Sa batas na ito, idineklarang patakaran ng estado ang 
pag-engganyo sa dayuhang pamumuhunan. Itinakda ring 
ituturing na korporasyong Pilipino ang mga korporasyong 
hanggang 40 porsyento ang sosyo ng mga dayuhan. 
Sapat ito para makontrol ng mga dayuhan ang isang 
korporasyon. 


Dahil itinuturing nang Pilipino, makakapamuhunan 
ang ganitong korporasyon sa ibang negosyo at kumpanya 
nang walang limitasyon. Itinakda ng batas ang pagpa- 
pahintulot sa 100 porsyentong pag-aari ng mga dayuhan 
sa mga korporasyon sa Pilipinas basta't irerehistro ang 
mga ito sa Lupon sa Pamumuhunan. 


Ginagarantiyahan ng batas na ito ang karapatan ng 
mga dayuhang mamumuhunan laban sa ekspropriyasyon 
o pagkumpiska ng estado. Kaya, ang Batas na Pangganyak 
sa Pamumuhunan ay tusong maniobra para patuloy na 
makontrol ng mga dayuhang monopolyong kapitalista 
ang ekonomya ng Pilipinas kahit wala nang bisa ang 
Kasunduang Laurel-Langley. 


Pinagtibay ng rehimeng Marcos ang Export Incen- 


tives Act. Nagpapahintulot ito ng hanggang 55 porsyentong 
sosyong dayuhan sa mga industriya sa eksport. Hanggang 
100 porsyento naman ang sa bagong mga industriyang para 
sa eksport. 


Sa dalawang batas na nabanggit, binigyan ng 
sarisaring kaluwagan sa buwis, pangungutang at pagne- 
negosyo ang dayuhang monopolyong mga kapitalista. 
Nagtayo ng mga sona sa pagproseso ng eksport sa Bataan, 
Baguio City, Cebu, Cavite, at iba pa. Sa gayon, nakapagtayo 
ang mga dayuhang monopolyo ng permanenteng mga 
teritoryo sa ekonomya na hindi saklaw ng mga batas sa 
buwis ng gubyernong Pilipino. 


Sa unang apat na taon ng rehimeng Marcos, binang- 
krap nito ang Pilipinas at ibinaon ito sa utang sa loob at 
labas ng bayan. Todo-todo ang ginawang paggastos para 
sa obras publikas at iba pang proyektong di produktibo. 
Binigyan ang mga kumpanyang Amerikano sa Pilipinas, 
malalaking kumprador at malalaking panginoong maylupa 
ng malalaking pautang at garantiya ng gubyerno sa mga 
utang. 


Ibayong lumaki ang gastos para sa luho, pagtatayo 
ng mga asukarera, pagbubukas ng mga minahan at 
ispekulasyon sa mina. Naglalakihan ang kikbak ng mga 
burukratang kapitalista kaugnay ng mga kontrata sa 
eksport-import, laluna sa mga kontrata ng mga dayuhang 
kumpanya sa makinarya at konstruksyon. 


Para patuloy na makautang sa mga dayuhang 
bangko, muling ibinaba ng rehimeng Marcos ang halaga 
ng piso. Naging mahigit anim na piso bawat dolyar ang 
palitan. Kasabay nito, paulit-ulit na itinaas ng rehimeng 
Marcos ang mga buwis. Kaya, mabilis ding nagtaasan ang 
presyo ng mga bilihin. 


Bunga ng pagbaba ng halaga ng piso at iba pang 
dikta ng mga dayuhang bangko na matapat na sinunod ng 
rehimeng Marcos, lumobo ang utang sa labas ng Pilipinas. 
Lumaki din ang depisit sa kalakalang panlabas (eksport- 
import). Nagipit nang husto ang maraming maliliit na 

kumpanyang pag-aari ng mga Pilipino. Humakot ng mas 
malaki pang tubo ang mga imperyalista. Lalong humigpit 
ang kontrol nila sa ekonomya at gubyerno ng Pilipinas. 


Ipinagpatuloy ng rehimeng Marcos ang kampanya 
sa ratipikasyon ng Kasunduang Japan-RP sa Pagka- 
kaibigan, Komersyo at Nabigasyon. Lalo nitong pinasigla 
ang pagpasok sa Pilipinas ng imperyalismong Hapones 
at ang pakikipagkalakalan sa Japan. Mayabang na 
idineklara ni Marcos na saklaw ng reporma sa lupa 
ang maraming munisipalidad laluna sa Gitnang Luzon. 
Pero wala itong ginawang makabuluhang hakbang 
para ipatupad ang kanyang paghahambog. Sa kontra- 
rebolusyonaryong hangad na sagkaan ang muling 
sumisiglang rebolusyonaryong armadong pakikibaka 
at kilusang masa, marahas na sinupil at sinalakay 
ng rehimeng Marcos ang mamamayan. Sa tulong ng 
imperyalismong US, pinalaganap nito ang militarisasyon at 
malawakang binuo ang mga yunit sa “kontra-insurhensya”. 
Noong 1971, sinuspinde ang kasulatang habeas corpus 
para mas libreng makapang-abuso sa mamamayan. At 
noong Setyembre 21, 1972, pormal na idineklara nito ang 
paghaharing militar. 


Ang paghaharing militar ay lantad na teroristang 
paghahari na nagsisilbi sa interes ng imperyalismong US, 
malaking burgesyang kumprador at uring panginoong 
maylupa. Naghasik ng lagim ang mga pasistang arma- 
dong pwersa at buong lupit na nanupil sa karapatan ng 
mamamayan para iligtas ang bumabagsak na sistemang 
malakolonyal at malapyudal. Desperadong hakbang ito 
ng diktadurang US-Marcos para sugpuin ang mabilis na 
lumalakas na rebolusyonaryong kilusan. 


Kasabay ng pagsidhi ng pasismo, ibayong pinatindi 
ang pagsasamantala ng mga dayuhang imperyalista, 
malaking burgesyang kumprador at malaking pangi- 

noong maylupa. Nanguna si Marcos at ang kanyang mga 
kamag-anak at kroni sa mga Pilipinong nakinabang sa 
paghaharing militar. 


Binago ng diktadurang US-Marcos ang Konsti- 
tusyon ng 1935 para gawing ligal ang walang taning na 
paghahari ng pangkating Marcos. Lalong pinatibay ang 
kontrol ng imperyalismong US sa Pilipinas. Daan-daang 
dikreto at utos sa iba't ibang programa ang pinagtibay 
para bigyan ng mas malalaking pribilehiyo at supertubo 
ang mga dayuhang monopolyong kapitalista. Marahas 
na sinupil ang mga karapatan ng mga manggagawa. 
Pinigil ang pagtaas ng sahod para makahakot ang mga 
imperyalista ng mas malaking supertubo. 


Lalong pinasigla ang kalakalang kolonyal. Mas 
garapal na ginamit ito ng mga imperyalista para man- 
dambong. Taun-taon, paparami ang eksport sa pababang 
presyo habang paparami ang import sa pataas na presyo. 


Higit pang lumalim ang pagkakabaon ng Pilipinas 
sa utang sa mga dayuhan bunga ng pagwawaldas ng 
rehimeng militar at mabilis na pagkasaid ng reserbang 
dolyar. Paulit-ulit na nagdikta ang dayuhang mga bangko 
ng mas mabibigat na kundisyon sa pagpapautang sa 
rehimeng Marcos. 


Bilang makapangyarihang diktador, arbitraryong 
niratipika ni Marcos ang Kasunduang Japan-RP sa 
Pagkakaibigan, Komersyo at Nabigasyon. Dumagsa ang 
mga produktong Hapones sa bayan at sunud-sunod na 
itinayo ang mga kumpanyang Hapones. 


Kalaunan, lalong lumaki ang bahagi ng Japan sa 
kalakalang panlabas ng Pilipinas. Ngayon, aktibo ang 
Hapones sa iba't ibang industriya at negosyo sa Pilipinas. 

Nagsagawa ang pasistang rehimen ng bagong 
negosasyon sa mga base militar ng US para lalong 
patagalin ang mga ito sa Pilipinas. Kunwa'y pinaikli 
ang pananatili ng mga base pero ibinukas naman ang 
renegosasyon. Ginamit ang negosasyong ito para lalong 
makapanghimasok ang imperyalismong US sa mga 
usaping pambansa nang may aktibong pagsang-ayon ng 
diktadurang Marcos. 


Nagpalabas ang diktadurang Marcos ng bagong 
batas sa reporma sa lupa (PD 27) para pakalmahin ang 
masang magsasaka. Pero lalo lamang pinataas ng nasabing 
batas ang presyo ng lupa. Wala ni isang maralitang 
magsasaka ang nagkalupa sa ilalim ng batas na ito. 


Naging mas masahol ang pamumuhay ng masang 
magsasaka sa ilalim ng paghaharing militar. Sila ang 
pangunahing mga biktima ng pasistang pang-aabuso. 
Pinatindi ng mga panginoong maylupa, komersyante- 
usurero at malaking burukratang kapitalista ang pagpiga 
sa kanila. Maraming magsasaka ang nawalan ng lupang 
inaari o sinasaka. Bunga ito ng mga pasistang operasyong 
militar, pangangamkam ng panginoong maylupa, 
pagpapalawak ng mga plantasyon, at paggawa ng kalsada, 
tulay, daungan, paliparan at dam. 


Samantala, patuloy ang panlilinlang ng pasistang 
diktadura sa mamamayan. Kinontrol ng diktadura ang mga 
pahayagan, radyo, telebisyon at sine para ipalaganap ang 
mga doktrina ng “bagong lipunan”. Nagdaos ng huwad na 
mga eleksyon, reperendum at plebisito para matatakan 
ng “pagsang-ayon” ng mamamayan ang mga kautusan at 
pakana nito. 


Sa halip na maampat ang paglala ng krisis ng 
lipunang malakolonyal at malapyudal, pinatindi pa ito ng 
mga patakaran at hakbang ng rehimeng US-Marcos. Higit 

pang pinataba ang lupa sa pagsulong ng rebolusyon. 
Bunga ng mga nasabing patakaran, tumindi ang krisis sa 
ekonomya na nagdulot ng labis na kahirapan at pagdurusa 
sa mamamayan. Pinalubha pa ito ng pagbagsak ng kita 
mula sa eksport, sobra-sobrang pangungutang at ng walang 
habas na burukratikong pangungurakot at pandarambong 
ng pangkating Marcos sa kabang-yaman ng gubyerno. 


Sa pamumuno ng Partido Komunista ng Pilipinas, 
tuluy-tuloy na sumulong ang rebolusyonaryong armadong 
pakikibaka at ang malawak na ligal na demokratikong 
kilusan. Mabisang nailantad, naihiwalay at nabigyan ng 
maririing dagok ang pasistang diktadura. Malawakang 
nagsagawa ang mga pasistang tropa ng diktadura ng 
makahayop na pang-aabuso at kabuktutan. Pinaslang ng 
diktadura si Benigno Aquino noong Agosto 21, 1983 upang 
alisin ang pangunahing karibal sa kanyang paghahari. 


Nag-ibayo ang paglaban ng mamamayan sa 
diktadura. Tumalim ang hidwaan sa pagitan ng diktadura 
at iba pang paksyon ng mga lokal na naghaharing uri. 


Bunga ng labis na pagkakahiwalay ng pangkating 
Marcos, ng pagkamuhi rito ng mamamayan at paglakas 
ng kanilang rebolusyonaryong paglaban, nalagay sa 
panganib ang interes ng US at ng buong naghaharing 
sistema. Sinamantala ng US ang malawak na protesta 
ng mamamayan matapos ang eleksyong “snap” ng 1986 
para palitan ang papet nito. Itinulak ng US ang paksyong 
Ramos-Enrile-RAM sa loob ng AFP para mag-alsa laban 
sa pangkating Marcos. Sinuportahan ito ng simbahang 
Katoliko at malalaking negosyante. Ito ay nagresulta sa 
popular na pag-aalsang EDSA noong Pebrero 1986. 


Bumagsak ang rehimeng Marcos pero hindi nalutas 
ang krisis ng malakolonyal at malapyudal na lipunan. 

h. Ang rehimeng Corazon Aquino (1986-92) 


Si Corazon Aquino ang nakalaban 
ni Marcos sa eleksyong “snap”. Kaya 
siya ang umupong presidente nang 
matanggal ang diktador sa poder. 
Tulad ng naunang mga papet na 
presidente, pinaburan ng imper- 
yalismong US si Aquino dahil siya 
ang pinakaepektibong makakapan- 
linlang sa mamamayan samantalang 
marahas na pinananatili ang naghaharing sistema. Sa ilalim 
ng papet na rehimeng Aquino, lalo lamang lumala ang 
krisis sa lipunan. 


Ipinagpatuloy at pinatibay ni Aquino ang mga 
patakaran sa ekonomya na nagbibigay sa imperyalismong 
US at iba pang dayuhan ng pribilehiyo para patuloy na 
makapandambong sa bayan at makapagkamal ng mas 
malalaking supertubo. Hindi naiahon ng panandaliang 
pagdagsa ng dayuhang pamumuhunan ang ekonomya. Sa 
halip, namalimos pa ang rehimeng Aquino ng karagdagang 
pautang kapalit ng mabibigat na kundisyong higit na 
nagpahirap sa mamamayan. Mula 526 bilyon noong 1986, 
lumobo ang dayuhang utang ng Pilipinas sa 530 bilyon 
noong 1992. 


Nagkunwari ang papet na rehimeng Aquino na 
nilalansag nito ang istruktura ng rehimeng militar. Sa 
katunayan, nagsagawa lamang ito ng kosmetikong mga 
reporma at hakbang. Tampok ang pagbabalik ng pormal na 
burges-demokratikong mga proseso at institusyon tulad ng 
eleksyon at Kongreso. Hindi nabago ang saligang katangian 
ng mga nasabing proseso at institusyon bilang mekanismo 
para piliin kung aling pangkatin ng mga reaksyunaryo ang 
maghahari sa bayan. 

Sa likod ng balatkayong ito, higit na pinatindi ng 
Rehimeng Aquino ang pasistang pananalakay sa mama- 
mayan, laluna sa masang manggagawa at magsasaka. 
Pinanatili ang pasistang mga batas na sumusupil sa mga 
demokratikong karapatan ng masang anakpawis. 


Sa katunayan, pagkaupong-pagkaupo pa lamang sa 
poder, ipinatupad ni Aquino noong Abril 1986 ang kontra- 
insurhensyang programa ng AFP na Oplan Mamamayan 
kapalit ng Oplan Katatagan ni Marcos. Katambal ng 
islogan ni Aquino na “pambansang rekonsilyasyon na may 
hustisya”, nilayon ng Oplan ang mabilis na pagwawakas 
ng armadong rebolusyon at matagalang digmang bayan. 


Isinabatas nito ang Comprehensive Agrarian Reform 
Program o CARP na lalo lamang nagpahigpit sa hawak 
ng mga panginoong maylupa at malalaking burgesyang 
kumprador sa malalawak na lupaing agrikultural. Dahil 
sa napakaraming butas at eksemsyong pabor sa kanila, 
sa mataas na presyo ng lupa at kawalan ng pondo para 
ipatupad ang huwad na programa sa reporma sa lupa, lalo 
lamang ipinagkait sa masang magsasaka ang karapatang 
makapag-ari ng lupa. 


Isinabatas nito ang Herrera Bill (RA 6715) upang lalo 
pang yurakan ang karapatan sa pag-uunyon at pagwewelga 
ng mga manggagawa. Kabilang sa pinakamasasahol na 
probisyon nito ang: pagpapahaba sa limang taon mula 
tatlong taon ng tagal ng collective bargaining agreement 
(CBA) at pagbabawal sa mga welga habang naka-CBA, 
pagsikil sa karapatang magwelga ng mga manggagawa 
sa pamamagitan ng boluntaryong arbitrasyon, labor 
management council at assumption of jurisdiction, na 
pawang mga instrumento na naglalagay sa kamay ng mga 
ahenteng pabor sa mga kapitalista ng kapangyarihang 
pigilin ang welga. 

Nagpanggap ang rehimeng Aquino na interesado sa 
usapang pangkapayapaan sa National Democratic Front 
of the Philippines (NDFP), pero tumanggi itong harapin 
ang tunay na mga ugat ng armadong tunggalian. Sa halip, 
ginamit ang usapan bilang paghahanda sa total war laban 
sa rebolusyonaryong kilusan. Matapos mabigo ang “usapan 
sa kapayapaan” noong Enero 1987, inilunsad ni Aquino 
ang total war sa pamamagitan ng “paghugot sa espada 
ng digmaan”. 


Sa ilalim ng patakarang total war, naglunsad ang 
reaksyunaryong hukbo at pulisya ng mga kampanya at 
operasyong militar na mas malaki, malawak, mabangis, 
mapanira at matagalan kaysa mga inilunsad ng pasistang 
rehimeng Marcos. Dahil nabigo ang nauna nang Oplan 
Mamamayan, pinalitan ito ng Oplan Lambat Bitag 1 (OLB 1) 
na ipinatupad ng kanyang kalihim ng depensa, si Heneral 
Fidel Ramos. Matagalang layunin ng Lambat Bitag na 
bunutin ang ugat ng armadong rebolusyon sa pamamagitan 
ng paglutas diumano sa ugat nito sa pulitika, ekonomya 
at lipunan. Kagyat na tungkulin naman nito na “pigilin 
ang paglago ng armadong kilusan sa pamamagitan ng 
solusyong militar”. 


Nabigo ang mga ito na durugin ang mga rebolus- 
yonaryong pwersa, pero nagdulot ng matinding pinsala 
at pahirap sa mamamayan. Inatake rin ng rehimeng 
Aquino ang ligal na kilusang masa at ang pinakamasahol 
dito ay ang masaker sa Mendiola noong Enero 22, 1987 
kung saan napatay ang 13 nagpoprotestang magsasaka 
at nasugatan ang mahigit 100. Masugid na nagmaniobra 
at nangampanya si Aquino sa pagpapanatili ng mga 
base militar ng US. Mariing tinutulan ito ng mamamayan 
na buong tatag na nanindigan para sa pambansang 
soberanya. Bunga nito, naitulak ang Senado na ibasura 
ang panukalang tratado na magpapatagal pa sa mga base 
militar ng US sa Pilipinas. 

Ibinalik ng rehimeng US-Aquino ang nabanggit 
na mga proseso at institusyon sa pagnanasang muling 
palaparin ang pagtamasa ng mga reaksyunaryong uri sa 
mga pakinabang ng paghahari. Pero bunga ng walang 
ampat na paglala ng krisis sa ekonomya, patuloy na kumitid 
ang batayan para sa akomodasyon sa hanay nila. Ilang ulit 
na sumambulat ang tangkang mga kudeta - mararahas 
na agawan ng kapangyarihan ng nagtutunggaling mga 
paksyon. 


Subalit minabuti ng imperyalismong US na lantarang 
basbasan ang rehimeng Aquino. Naging mapagpasya ito 
sa pananatili ni Aquino sa poder. 


i. Ang rehimeng Ramos (1992-98) 


Nanalo si Heneral Fidel Ramos 
bilang presidente ng Pilipinas 
sa eleksyon ng 1992. Naging 
mapagpasya sa kanyang pag- 
kapanalo ang todong suporta 
ng US at ang paggamit ng 
pondo at rekurso ng reaksyu- 
naryong gubyerno. Gayunman, 
23.5 porsyento lamang ng 
kabuuang naitalang boto ang 
kanyang nakuha. 


Nabunton kay Ramos ang lahat ng naipon at 
napakalalang problema ng naghaharing sistema. Para 
pangalagaan ang interes ng imperyalismong US at ng lokal 
na mga naghaharing uri, gumamit siya ng lahat ng klase 
ng sandata sa kanyang estratehiya at taktika. Pero ang 
panloob at panlabas na rekursong maaari niyang gamitin 
sa pagpupursigi sa kontra-rebolusyon ay higit nang maliit 
kaysa nahawakan nina Marcos at Aquino. 

Ang naghaharing pangkatin ni Heneral Ramos 
ay isang burukratiko-malaking kumprador-panginoong 
maylupang paksyon, na kasinsiba ng nakaraang nagharing 
mga pangkating Marcos at Aquino. Si Ramos ay isang 
subok at tapat na tuta ng imperyalismong US. Isa siyang 
sagadsaring anti-komunista at militarista. Bilang hepe 
ng Philippine Constabulary (PC) ng rehimeng Marcos, 
kabilang siya sa pangunahing nagbalak at nagpatupad ng 
batas militar. Bilang Chief-of-Staff ng Armed Forces of the 
Philippines (AFP) at pagkatapos, Kalihim ng Department 
of National Defense sa panahon ni Aquino, siya ang 
pangunahing arkitekto at tagapagpatupad ng total war. 


Pinirmahan ni Ramos ang kasunduang ehekutibo 
sa pagitan ng US at Pilipinas kaugnay ng Acquisition and 
Cross-Servicing na nagbabalik sa presensya ng pwersang 
militar, kagamitang pandigma at mga pasilidad ng US sa 
Pilipinas sa tabing ng cross-servicing, pagkaraang itakwil 
ng sambayanang Pilipino at tanggihan ng senado ang 
US-RP Military Bases Agreement noong 1991. Sa ilalim ng 
kasunduang ito, ang akses na militar ng US sa Pilipinas 
ay maaaring sumaklaw sa anumang parte ng Pilipinas na 
maaaring kailanganin ng US Pacific Command. 


Inilunsad ng rehimeng Ramos ang “Philippines 
2000”, isang grandyosong programa para gawin diumanong 
isang bagong industriyalisadong bayan ang Pilipinas sa 
pagtatapos ng siglo. Nakasalalay ang pagsasakatuparan 
nito sa garapalang pagsunod sa dikta ng imperyalismong 
US at sa higit pang pagbubukas ng bayan sa pandaram- 
bong ng mga dayuhan. Kagaya nina Marcos at Aquino, 
iniasa ni Ramos sa dayuhang pamumuhunan at ibayong 
pangungutang ang pag-ahon ng Pilipinas mula sa 
napakatinding krisis sa ekonomya. 


Para maengganyo ang dayuhang puhunan, ibinigay 
sa kanila ng rehimeng Ramos ang mas maraming 

kaluwagan sa buwis, garantiya ng supertubo at maluwag 
na paglalabas nito sa bayan. Dagdag dito, higit na itinulak 
ang liberalisasyon sa kalakalang panlabas. 


Dali-daling inaprubahan ng rehimen ang General 
Agreement on Tariffs and Trade (GATT) at ang pagsapi 
sa World Trade Organization (WTO). Alinsunod ito 
sa estratehikong pakana ng makapangyarihang mga 
imperyalistang bayan para ibayong pahigpitin ang 
dominasyon nila sa ekonomya ng maliliit na bayan sa 
ngalan ng “globalisasyon”. Ginagarantiyahan ng kasun- 
duang ito ang pananatiling atrasado ng ekonomya ng 
Pilipinas at ang pagiging sunud-sunuran nito sa interes ng 
mga imperyalista. Halimbawa, ipinatupad ang patakarang 
deregulasyon sa industriya ng langis upang higit na 
magkamal ng supertubo ang malalaking korporasyong 
multinasyunal gaya ng Petron, Shell at Caltex. 


Sinamantala ng mga burukratang kapitalista, 
malaking kumprador at dayuhang kapitalista ang 
programa sa pribatisasyon ng mga korporasyong pag- 
aari ng gubyerno upang kulimbatin ang primera klaseng 
lupain, estratehikong korporasyon at institusyong publiko 
tulad ng Fort Bonifacio, Philippine National Oil Company, 
Manila Waterworks and Sewerage System, Philippine 
Airlines at Manila Hotel. Niluto ang mga “public bidding” 
upang matiyak na mapupunta sa mga piling kaibigan 
ang mga kontrata sa bentahan. Katulad ng naganap sa 
iskandalosong PEA-Amari land deal, si Ramos mismo 
ang nakialam sa mga kontrata. Tinatayang P3 bilyong 
“agay” ang ibinulsa nina Ramos, at iba pang matataas 
na upisyal ng gubyerno at ng naghaharing partidong 
Lakas-NUCD. Katulad rin ng mga alipures ni Marcos at 
Aquino, nabigyang-pabor ang mga “bata” ni Ramos sa mga 
pautang at pribilehiyo sa negosyo. Tinatayang aabot sa 
P100 bilyon ang ipinautang ng mga bangko ng gubyerno 
sa mga malaking negosyanteng malapit kay Ramos. 

Ibayong pinaigting at pinalawak ng rehimeng 
Ramos ang mga patakarang kontra-manggagawa, mula sa 
kontra-manggagawang batas tulad ng RA 6715 (dating 
Herrera Bill) na sumisikil sa karapatang mag-unyon at 
magwelga ng mga manggagawa, Omnibus Amendments 
to the Labor Code na naglalaman ng mga probisyong 
tumitiyak sa mas murang lakas-paggawa tulad ng: 
pagpapahaba sa apprenticeship period, pagliligalisa sa 
kontraktwalisasyon ng paggawa o labor-only-contracting 
at pagbibigay-kapangyarihan sa kalihim ng Department 
of Labor and Employment (DOLE) na isuspindi ang 
implementasyon ng labor standards sa mga lugar na 
idineklarang erya ng kalamidad at iba pa. 


Higit pang pinarami at pinalawak sa buong bayan 
ang tinatawag na espesyal na mga sona sa ekonomya at 
mga sona sa pagpoproseso ng eksport para sa pakinabang 
ng dayuhang mga negosyo. Nagbibigay dito ng mga 
garantiyang walang unyon at walang welga. Gumagamit 
ng iba't ibang instrumento ang estado para panatilihing 
mababa ang sahod at para buwagin ang mga welga at unyon. 


Pinaghati-hati ang mga manggagawa sa pama- 
magitan ng pagkupkop sa mga bagong dilawang 
organisasyong manggagawa tulad ng Bukluran ng 
Manggagawang Pilipino (BMP) na pinamunuan ni Felimon 
Lagman (isang kontra-rebolusyonaryong taksil na itinakwil 
ng Partido at rebolusyonaryong kilusan). Kakutsaba ang 
BMP sa Social Accord, isang kasunduang kasama ang 
rehimeng Ramos, mga dilawang organisasyon sa paggawa, 
mga organisasyon ng malaking burgesyang kumprador na 
pinirmahan noong Hunyo 1993 para sa pagtataguyod sa 
programa at mga patakaran ng rehimen sa liberalisasyon 
ng kalakalan, murang lakas-paggawa, “Philippines 2000” 
at iba pang katulad nito. 


Hinigitan ng rehimeng Ramos ang rehimeng Marcos 


91 


at Aquino sa pagiging anti-magsasaka at ang mga patakaran 
nito sa ekonomya ay lalo pang nagpalala sa suliranin sa lupa 
ng masang magsasaka. Binigyan nito ang mga dayuhang 
indibidwal at korporasyon ng karapatang umupa ng lupa 
nang hanggang 75 taon. Ang pagtatayo ng mga “industrial 
estate” at mga pasilidad para sa turismo ay nag-engganyo 
ng matinding ispekulasyon at pangangamkam ng lupa. 


Para pagtakpan ang kanyang anti-demokratikong 
mga patakaran at linlangin ang masang magsasaka, 
nagtayo ang rehimen ng tinatawag na Agrarian Reform 
Communities (ARCs). Sa katunayan, nagsisilbi ang mga 
ARCs para sa pagpapalaganap ng pananim na pang- 
eksport, pagpapairal ng sistemang buwisan (leasehold) 
pabor sa mga panginoong maylupa at sa layuning kontra- 
insurhensya. 


Mahalagang sangkap ng “Philippines 2000” ng 
rehimeng Ramos ang marahas na pagsupil at pagsalakay sa 
rebolusyonaryong kilusan. Ibayong pinaigting ng rehimeng 
Ramos ang total war. Pinalaki nito ang badyet ng papet na 
hukbo at inilunsad ang pinakamabangis na mga porma ng 
karahasan gaya ng Oplan Lambat Bitag 2 at 3 para wasakin 
ang baseng masa ng armadong rebolusyon sa kanayunan 
at tugisin ang Partido Komunista at hukbong bayan. 
Kaalinsabay, nagpatupad din ito ng mga pakanang saywar 
upang linlangin ang mamamayan, paghati-hatiin ang mga 
rebolusyonaryong pwersa at engganyuhin ang pagsuko. 


Pinawalambisa diumano ang Batas Anti-Subersyon 
(RA 1700) at ginawang “ligal” ang Partido Komunista. Layon 
nitong udyukan na lumantad ang mga rebolusyonaryo at 
hatakin sila sa parlamentaryong pakikibaka. Subalit pinanatili 
ang ibang mapanupil na mga batas tulad ng batas na 
nagpapahintulot sa pag-aresto nang walang mandamyento 
at sa pagtatayo ng mga tsekpoynt at paghahalughog 
nang walang mandamyento, pagpapahintulot sa mga 

pasistang tropa na magpataw ng blokeyo sa pagkain sa 
mga operasyong kontra-insurhensya at marami pang iba. 


Nilampasan ni Ramos ang rehimeng Aquino sa 
pagkukunwaring siya ay para sa kapayapaan. Nagpostura 
ito para pagtakpan ang kanyang makahayop na mga 
kampanya ng panunupil laban sa rebolusyonaryong 
kilusan at mamamayan. Layon din ng rehimeng Ramos 
na maghasik ng kalituhan sa rebolusyonaryong hanay 
at mang-upat ng pagkakahati at kapitulasyon. Naganap 
ang pagpapasurender kay Nur Misuari ng Moro National 
Liberation Front na pansamantalang binigyan ng pusisyon 
sa burukrasya. 


Aktibong ginamit ni Ramos ang serbisyo ng mga 
oportunistang taksil na sina Felimon Lagman, Arturo 
Tabara, Ricardo Reyes, Joel Rocamora, Romulo Kintanar 
at iba pang kasabwat nila laban sa Partido Komunista at 
rebolusyonaryong kilusan. Katulong sila ng rehimeng Ramos 
sa pag-atake sa rebolusyonaryong kilusan at sa pagkakalat 
ng kapitulasyon, repormismo at likidasyunismo. Inayudahan 
nila ang kontra-rebolusyonaryong opensiba sa ideolohiya at 
propaganda ng imperyalismo sa buong mundo. 


Sa gitna ng papatinding pagsasamantala at pang- 
aapi, patuloy na lumalaban ang mamamayan. Pursigidong 
nagpupunyagi ang rebolusyonaryong pwersa sa matagalang 
digmang bayan sa pamumuno ng Partido Komunista. Ang 
pagyayabang ng AFP na nagapi na ang rebolusyonaryong 
kilusan ay pinabubulaanan ng patuloy na pagpapalaki sa 
badyet militar at pagdedeploy ng reaksyunaryong hukbo 
sa kanayunan. 


Nagpakana si Ramos para panatilihin ang sarili 
sa poder nang lampas sa 1998. Mula nang naging 
presidente, aktibo at garapalan na niyang pinalakas ang 
sariling pangkatin. Kasabay nito ang mga hakbang para 

nyutralisahin at pahinain ang reaksyunaryong mga karibal 
sa kapangyarihan, sa kalagayang lalong lumiliit ang 
puwang sa akomodasyon sa pagitan nila. Nagmaniobra rin 
si Ramos para amyendahan ang Konstitusyon at baguhin 
ang sistema ng gubyerno mula presidensyal tungong 
parlamentaryo. Kasama ng mga pakanang saywar, hinawan 
ng mga ito ang daan sa walang balatkayong monopolyo 
ng pangkating Ramos sa kapangyarihan. 


Ang pagkabangkarote ng ipinagmalaki at ipinag- 
mayabang na “Philippines 2000” ng Rehimeng Ramos 
ay ganap na nalantad nang sumambulat ang krisis sa 
Asya noong 1997. Nalantad ang kahinaan ng malapyudal 
at malakolonyal na ekonomya dahil sa krisis na ito. 
Naunsyami ang balak ni Ramos na magpatuloy sa kanyang 
panunungkulan. 


l. Ang Rehimeng Estrada 
(1998-2001) 


Kabaligtaran ng paghahambog ni 
Joseph Estrada na “Erap para sa 
Mahirap”, ang rehimeng Estrada 
ay hindi naiba sa lahat ng naka- 
raang reaksyunaryong gubyerno: 
ito ay tuta ng imperyalismong 

i US, kinatawan ng malalaking 
kumprador-burgesya at malalaking asendero, at kontra 
sa interes ng mayorya ng naghihirap na mamamayang 
magsasaka at manggagawa. 


Mahigpit na pinangalagaan ng rehimeng Estrada 
ang sistemang malakolonyal at malapyudal. Lahat ng 
kanyang ginawa at ipinatupad na patakaran at programa 
ay katulad din ng mga programang nagdulot ng krisis sa 
ekonomya at pagdarahop sa mamamayan. Sa katunayan, 
ipinagpatuloy niya ang mga programa ng rehimeng Ramos 


94 


na pawang mga patakarang dikta ng International Monetary 
Fund-World Bank-World Trade Organization (IMF-WB-WTO) 
ayon sa pakanang globalisasyon ng imperyalismo. 


Bilang pagtanaw ng utang na loob dahil sa ginawang 
suporta sa kanya sa pinansya at pulitika, tinangkilik niya 
ang pamilyang Marcos at mga dating kroni nito tulad nina 
Eduardo Cojuangco at Lucio Tan. Naging kroni din niya 
ang mga gangster, kriminal at hweteng lord na tulad nina 
Atong Ang, Mark Jimenez at Panfilo Lacson na nag-ambag 
nang malaki sa panahon ng eleksyon ni Estrada at sumuhay 
sa kanyang imoral at maluhong pamumuhay. Wala ang 
karaniwang daloy ng pera mula sa negosyo ng gubyerno at 
pribado para mapagkunan ng presidente ng burukratikong 
dambong. Sa gayon, tinangka niyang makuha ito mula sa 
hweteng na karaniwang ipinauubaya sa mga upisyal militar 
at lokal na mga upisyal ng gubyerno, at mula sa mga 
pautang ng Social Security System para sa pagpopondo 
ng mga kasino. 


Ang kanyang pagyayabang na susugpuin ang 
korapsyon na “walang kaibigan, walang kamag-anak” ay 
naging kabaligtaran ng lahat. Si Estrada ay hindi lamang 
nagsilbing koordineytor ng mga dambuhalang magnanakaw 
na ito laban sa interes ng mamamayang Pilipino, kundi siya 
mismo ang pinuno sa pamamagitan ng pagiging presidente 
ng gubyernong pinatakbo ng mga sindikatong kriminal. 
Kasangkot siya sa kidnap-for-ransom na ginawa ng Abu 
Sayyaf, mga pagnanakaw sa bangko, malakihang negosyo 
ng ipinagbabawal na droga, pagmamaniobra sa stock 
exchange at pandarambong. 


Hindi lingid sa kaalaman ng imperyalismong US 
ang burukratikong korapsyon at mga gawing kriminal 
ng rehimeng Estrada. Ngunit kinunsinte ito ng US kapalit 
ng masugid na pagsunod at pagpapatupad nito sa 
pinakamasahol na maka-imperyalistang patakaran. 

Pinagtibay ng rehimen ni Estrada ang mga patakaran 
ng IMF, WB at WTO. Kahit inamin nito na bangkarote ang 
buong ekonomya at reaksyunaryong gubyerno, buu-buong 
itinulak nito ang mga patakaran ng liberalisasyon sa 
pamumuhunan at kalakalan, deregulasyon at pribatisasyon 
at pagpapanatili sa ekonomya bilang taga-eksport ng 
hilaw na materyales, mga mala-manupakturang mababa 
ang dagdag-na-halaga at paggawa, at taga-import ng mga 
yaring produkto at manlimos ng dayuhang pautang. 


Inalis nito ang lahat ng pambansang restriksyon 
sa dayuhang pamumuhunan at pinayagan ang mga 
korporasyong multinasyunal na magtamasa ng 100 
porsyentong pag-aari ng lupa at mga likas yaman, bangko, 
telekomunikasyon, masmidya at kalakalang pagtitingi. 


Kanyang inilusot sa Senado ang ratipikasyon ng 
Visiting Forces Agreement (VFA) na lalong nagpahigpit 
sa kontrol ng imperyalismong US sa ekonomya, militar 
at kultura ng Pilipinas. Pinagtibay ng kasunduang ito ang 
naunang lihim na kasunduang ehekutibo noong 1992, 
ang Acquisition and Cross-Servicing Agreement o ACSA. 
Pinahintulutan ang mga pwersang militar ng US, gaano 
man kalaki, na gumamit ng anumang bahagi ng Pilipinas, 
at anumang pasilidad at pagkukunan ng suplay sa Pilipinas 
anumang oras at gaanuman katagal, nang hindi sinasaklaw 
ng hurisdiksyon ng mga korte sa Pilipinas. 


Pinatindi ng rehimeng Estrada ang kampanyang 
panunupil ng militar at pulis. Walang pakundangang nilabag 
nito ang mga karapatang tao. Buu-buong komunidad, 
kapwa sa kanayunan at kalunsuran, ang ipinailalim 
sa mga operasyong pagsosona at paghahalughog 
gayundin sa sapilitang malawakang pagpapalayas at 
ebakwasyon. Dumami ang biktima ng pang-aaresto nang 
walang mandamyento, iligal na detensyon, tortyur, at 
pagsasalbeyds, kabilang ang pagmasaker. 

Ginamit ang mabangis na pwersa para sapilitang 
palayasin ang mamamayan sa lupang gustong kamkamin ni 
Estrada at ng kanyang mga kroni. Mapagkutyang inilarawan 
ng rehimen bilang reporma sa lupa ang pinakatusong 
panloloko ng korporasyon sa pangangamkam ng lupa at 
pinuri ang malaking kumprador-panginoong maylupa na 
si Eduardo Cojuangco bilang padrino ng reporma sa lupa. 


Katuwang ang malaking kumprador na si Lucio Tan, 
ininsulto ni Estrada ang mga manggagawa sa pagsasabing 
sila'y “sunod sa layaw". Walang pakundangang gumamit 
ng pwersang militar at pulis ang rehimeng Estrada para 
takutin at salakayin ang mga manggagawa laluna sa mga 
welga. 


Ibinasura ng gubyerno ang pakikipagnegosasyon sa 
mga rebolusyonaryong pwersa ng National Democratic 
Front of the Philippines (NDFP) upang walang hadlang 
nitong maipatupad ang kontra-rebolusyonaryong Oplan 
Makabayan. Layunin ng malakihang operasyong militar 
naito na durugin ang armadong paglaban ng mamamayan. 
Kinasangkapan rin ng rehimeng Estrada ang mga kontra- 
rebolusyonaryong taksil tulad ng Revolutionary Proletarian 
Army-Alex Boncayao Brigade (RPA-ABB) para sa saywar. 


Sa kabila ng pakikipag-usap para sa tigil-putukan sa 
mga rebolusyonaryong Moro, mabangis nitong binomba at 
nilusob ang mga kampo ng Moro Islamic Liberation Front 
(MILF) sa Mindanao. Daan-daang mamamayang Moro ang 
pinaslang ng militar at libu-libo ang nawalan ng tirahan at 
hanapbuhay. 


Winakasan ng rehimeng Estrada ang usapang 
pangkapayapaan sa pagitan ng gubyerno ng Republika 
ng Pilipinas (GRP) at ng NDFP. Binalewala nito ang lahat 
ng naunang kasunduan, pati na ang pinirmahan niya 

mismong Kumprehensibong Kasunduan sa Pagrespeto sa 
mga Karapatang Tao at sa Internasyunal na Makataong 
Batas (CARHRIHL). Ikinatwiran na nagkamali lang daw si 
Estrada nang pirmahan ito. Sinabi nito sa NDFP na maaari 
lamang ipagpatuloy ang usapang pangkapayapaan kung 
papayag ang CPP-NPA-NDFP na sumuko at ituring ang 
sarili na kriminal sa pamamagitan ng pagpapailalim nila 
sa konstitusyon, sistemang ligal at mga hukuman ng GRP. 


Labis na nahiwalay ang rehimeng US-Estrada dahil 
sa lantarang anti-nasyunal at anti-demokratikong mga 
patakaran nito. Nabunyag ang kanyang mga katiwalian 
at isinalang siya sa isang impeachment na mas lalong 
nakapagpasidhi sa galit ng sambayanang Pilipino. Nag- 
alsa ang malawak na masa sa buong kapuluan laban sa 
pangangayupapa ng rehimen sa imperyalismong US at 
laban sa kanyang sukdulang korapsyon at panunupil. 
Bago pa ang pag-aalsa, ang demokratikong kilusang masa 
ay malaon nang nagpupunyagi, mula't sapul pa, laban 
sa rehimeng Estrada. Sa kalaunan, nakapagpakilos ito 
ng 1.8 milyong mamamayan sa Edsa, ng milyun-milyon 
sa buong bansa at ng 75,000 na nagmartsa at sumalikop 
sa palasyo ng presidente upang pwersahin si Estrada na 
lisanin ang palasyo ng Malakanyang noong Enero 21, 2001. 
Pinanatili siya sa kulungan ng humalili sa kanya. Idiniin 
ang mga akusasyon sa korapsyon para matiyak na hindi 
niya mababawi ang pagiging pangulo. 


Ang matagumpay na pagpapalayas sa rehimeng 
Estrada ay resulta ng matatag at militanteng pakikibaka 
ng sambayanan at ng malawak na nagkakaisang prente. 
Sa ikalawang pagkakataon, muling naipakita na kaya 
ng lakas ng malawak na kilusang masa na patalsikin 
ang naghaharing rehimen bagamat hindi pa ang buong 
sistemang malakolonyal at malapyudal. 

m. Ang Rehimeng Macapagal- 
Arroyo (2001-10) 


Tulad ni Aquino, iniluklok ng pag- 
aalsa ng mamamayan ang rehi- 
meng Macapagal-Arroyo. Si Gloria 
Macapagal-Arroyo bilang bise- 
presidente ni Estrada ang pumalit 
~ bilang presidente ng bayan mata- 
pos patalsikin si Estrada. Tulad din 
ng katangian ng mga nagdaang 
papet na rehimen, ang gubyerno ni Macapagal-Arroyo 
ay estado ng malalaking burgesya-kumprador at pangi- 
noong maylupa, at kontrolado ng imperyalismong US. 


Senador pa lamang si Macapagal-Arroyo ay litaw na ang 
pagiging tuta niya ng imperyalismong US. Siya ang nag- 
isponsor ng todong pagpapatupad sa mga probisyon ng 
GATT dito sa Pilipinas, bagama't salungat ito sa isinasaad 
ng saligang batas. Inisponsor at ikinampanya niya ang 
pagpapaloob ng Pilipinas sa WTO. 


Nang maupo na bilang presidente, walang renda 
niyang ipinagpatuloy ang mga patakaran sa ekonomya 
ng mga rehimeng nauna sa kanya. Pinag-ibayo ni Arroyo 
ang pagpapatupad ng patakarang globalisasyon na dikta 
ng IMF-WB-WTO. Ipinatupad niya ang Medium Term 
Philippine Development Plan (MTPDP) 2001-2004 na sa 
esensya ay pagpapahigpit sa gapos ng liberalisasyon, 
deregulasyon, at pribatisasyon sa ekonomya ng Pilipinas. 
Labis-labis na itinataguyod ng patakarang ito ang interes 
ng mga imperyalista at lokal na mga naghaharing uri. 
Layon ng mga imperyalista at burgesya kumprador na 
lutasin ang kanilang mga suliranin sa negosyo sa gitna 
ng rumaragasang krisis ng buong sistemang kapitalista. 


Dahil sa papet na mga patakaran sa ekonomya, 

lalong bumagsak ang dati nang bagsak na kabuhayan 
ng mamamayan. Bumagsak ang lokal na produksyong 
nakatuon sa eksport kasabay ng pagbagsak ng produksyong 
industriyal sa buong daigdig. At dahil sa liberalisasyon sa 
kalakalan na ipinatupad ng rehimen, napilitang magsara 
ang maliliit na empresa na ikinasira ng kabuhayan ng 
maraming mamamayan. 


Nabangkrap ang sektor ng agrikultura at milyong 
magsasaka ang nasadlak sa matinding gutom at nawalan 
ng lupa at kabuhayan dahil sa pagpapatupad ng Agreement 
on Agriculture (AoA) ng WTO. Itinatakda ng kasunduang 
ito ang pag-alis ng mga subsidyo sa lokal na produksyong 
agrikultural kasabay ng pag-alis ng taripa at iba pang buwis 
sa mga imported na produktong agrikultural. Ang ganitong 
sitwasyon ay nagdudulot ng di pantay at kolonyal na 
kumpetisyon na ikinalulugi ng mga magsasakang Pilipino. 


Umasa nang husto ang rehimen sa mga remitans 
ng mga manggagawa sa ibayong dagat at kita mula sa 
mga call center at turismo, at itinulak ang pribatisasyon 
ng mga ari-arian ng estado para makapagpalitaw ng di 
magtutuluy-tuloy na kita. Nang lumaki ang depisit sa 
badyet noong 2004 dahil sa malawakang pag-iwas at di 
pagbabayad ng buwis, itinulak ng rehimen ang pagtitibay 
ng 12 porsyentong value-added tax at ang Expanded VAT 
(E-VAT) para palakihin ang kita sa buwis at paliitin ang 
malalaking depisit sa kapinsalaan ng mamamayan. Ibinaba 
pa nang husto ang badyet sa edukasyon, kalusugan, 
pabahay, social welfare at reporma sa lupa. 


Sa huling dalawang taon ng rehimen, lumobo ang 
presyo ng bigas at langis na lumikha ng krisis piskal. 
Natyempo ito sa krisis sa pinansya na nagsimula sa 
mortgage meltdown sa US at lumaganap sa lahat ng dako 
ng daigdig noong 2008. 

Lumala ang suliranin ng disempleyo laluna sa 
mga industriyang pang-eksport. Higit pang itinulak ang 
malawakang pagtanggal sa mga manggagawa. Mabilis na 
lumiit ang tunay na halaga ng sahod. Tumaas ang presyo 
ng mga bilihin at halaga ng serbisyo. Tinanggihan ang 
panawagan para sa P125 na karagdagang sahod at ang 
tanging ipinagkaloob sa mga manggagawa noong 2002 
ay ang mapang-insultong P30 emergency cost of living 
allowance. 


Lumiit o nawala ang mga benepisyong panlipunan 
tulad ng libreng pagamutan at edukasyon. Labis-labis ang 
singil sa kuryente at tubig. Sa isang pag-aaral noong 2002, 
umabot sa P538 ang pang-araw-araw na pangangailangan 
ng isang pamilyang may anim na myembro, samantalang 
hindi man lang umabot sa kalahati nito ang minimum na 
sahod. 


Walang ginawang hakbangin ang rehimeng Arroyo 
upang ipatupad ang tunay na reporma sa lupa at pam- 
bansang industriyalisasyon. Sa halip, ipinatupad ang 
mga patakarang pabor sa mga panginoong maylupa at 
malalaking dayuhang korporasyon sa agrikultura. 


Tumampok ang maraming demolisyon ng mga 
komunidad ng mga maralita upang bigyang-daan ang 
interes ng malalaking dayuhang korporasyon sa real 
estate. Ang mga demolisyon ay tinabingan ng rehimen ng 
pagbibigay diumano ng programang pabahay. 


Sa kabila ng matinding kahirapang bunga ng krisis 
ng naghaharing sistema, sumiklab ang galit ng mamamayan 
sa nagpapatuloy at lalong lumulubhang korapsyon laluna 
sa mga kaso ng pambabraso sa negosyo, mga tiwaling 
negosasyon at sikretong pakikipagkasundo ng pangulo 
kasama ang kanyang asawa sa iba't ibang maanomalyang 
kontrata, kabilang ang NBN-ZTE Broadband Deal. 

Higit na naging malaganap at lantaran ang maraming 
kaso ng korapsyon sa iba't ibang antas ng reaksyunaryong 
gubyerno. Ang mga upisyal ng burukrasya, pati na ng 
militar, ay nagsasabwatan at nagkukumpitensyahan sa 
pagnanakaw ng pondong publiko sa pamamagitan ng mga 
kontrata sa suplay at pagpapatakbo ng mga sindikatong 
sangkot sa kidnap-for-ransom, pagtutulak ng droga, 
ismagling at iba pang kriminal na aktibidad. 


Nayanig sa pulitika ang rehimeng Arroyo dahil sa 
pagkakalantad ng pandaraya sa eleksyon na naging dahilan 
ng pagkakapanalo ni Arroyo sa eleksyong presidensyal 
noong 2004. 


Naging target ito ng pagkamuhi ng mamamayan 
dahil sa akusasyon sa korapsyon at pandaraya sa eleksyon. 
Binulabog ang rehimen ng mga protestang masa, gayundin 
ng paksyunalismo at mga tangkang kudeta sa loob ng 
militar. 


Hindi nagdalawang-isip ang rehimen sa pagpapa- 
tupad ng pinakabrutal na dikta ng US sa marahas na 
patakarang panlabas nito sa ilalim ng “gera laban sa 
terorismo”. Walang kahihiyang nagbigay ito ng taos-pusong 
suporta sa pananalakay at gerang agresyon ng US laban 
sa Iraq noong 2003. 


Pinayagan ng rehimeng Arroyo ang US-RP Mutual 
Logistics Support Agreement (MLSA). Sa ilalim ng MLSA, 
binigyan ng “suportang pambase” at hinayaan ang mga 
sundalo ng US na gamitin ang Clark, Subic at alinmang 
bahagi ng Pilipinas para sa kanilang mga layuning militar. 
Mas masahol pa, binigyang-laya nito ang imperyalismong 
US na ibayong yurakan ang soberanya ng Pilipinas at 
panghimasukan ang mga internal na usapin nito sa 
pamamagitan ng pagtatalaga rito ng mga tropang militar 
na tutugis sa mga pwersang itinuturing nitong banta sa 

interes at seguridad ng US. Maaaring okupahin ng tropang 
militar ng US ang alinmang teritoryo ng Pilipinas, gaano 
man katagal, sa ilalim ng kunwang pakikipaglaban sa 
terorismo, mga pagsasanay militar, aksyong sibiko, at 
kung anu-ano pa. 


Ang patraydor na pagpapatibay ni Macapagal- 
Arroyo sa MLSA ay tahasang pagbasura sa tagumpay ng 
ilang dekadang pakikibaka ng mamamayang Pilipino para 
patalsikin ang mga base militar ng US. Sa pamamagitan 
ng MLSA, ibinabalik ng rehimeng Macapagal-Arroyo sa US 
ang karapatang magmantine ng mga base militar at tropa 
sa bansa, kapalit ng kakarampot na ayuda at kagamitang 
militar mula sa US. 


Bilang masugid na pagsunod sa anti-teroristang 
linya ni Bush, binansagang “terorista” ng rehimeng 
Arroyo ang sinumang tumututol sa panghihimasok ng 
US. Inilunsad ng rehimeng Arroyo ang Oplan Bantay Laya 
| at II sa bigong tangka na supilin ang mamamayan at 
mga rebolusyonaryong pwersa. Napakabarbariko ng mga 
paglabag sa karapatang tao kung kaya sirang-sira ang 
rehimen sa buong daigdig. 


Pinakawalan ni Macapagal-Arroyo nang buong 
bangis ang reaksyunaryong pwersang militar at pulis 
upang supilin ang mga paglaban at pakikibaka ng 
mamamayan. Sa kanayunan, walang pakundangan ang 
mga inilulunsad na kampanyang militar. Pinairal ang 
lantarang pasismo at inihasik ang malawakang terorismo 
sa hanay ng mamamayan. Patuloy na dumami ang bilang ng 
mamamayang napwersang lumikas sa kanilang mga lupang 
sinasaka dahil sa malawakang mga operasyong militar. 


Sinagkaan ng rehimen ang usapang pangkapayapaan 
sa bawat pihit nito. Sa itinakbo na ng usapang pang- 
kapayapaan, sustenido at mahigpit ang pagtutol ng mga 


militarista sa gabinete ni Macapagal-Arroyo sa muling 
pagpapatuloy nito. 


Inilayo ng rehimen ang usapan sa atensyon ng 
publiko upang maging lingid sa mamamayang Pilipino 
ang superyoridad ng programa ng NDFP at ang pagiging 
makatarungan ng ipinapanukala nitong mga reporma. 
Sa kabilang banda, umiwas ang rehimen na malantad sa 
mamamayan ang kabulukan at pagiging reaksyunaryo 
ng umiiral na sistemang panlipunan na pinananatili at 
ipinagtatanggol nito. 


n. Ang Rehimeng BS Aquino Ill (2010-16) 


Pagkaupung-pagkaupo pa lamang 
ni Benigno Simeon Aquino Ill ay 
matingkad na ang mga senyales 
ng walang pagkakaiba nito sa 
mga sinundang rehimen. Sinakyan 
na lamang niya ang nalalabing 
popularidad ng yumaong mga 
magulang sa ilalim ng islogan 
ng “tuwid na daan”, “mabuting 
pamamahala”, “kayo ang boss ko” para makaungos sa mga 
karibal at takpan ang maruming imahe ng hinalinhang 
rehimen ni Macapagal-Arroyo. 


Para magpakitang-gilas, agad niyang ipinagbawal 
ang paggamit ng “wangwang” o sirena sa kalsada upang 
palabasing siya ay kaisa ng mamamayan laban sa pang- 
aabuso ng mga nasa kapangyarihan. Pero maaga pa ay 
agad na kumupas ang kanyang pagpopostura na “hindi 
magnanakaw" at “hindi korap”. Siya ang kandidatong 
nakatanggap ng pinakamalalaking kontribusyon sa 
kasaysayan ng mga eleksyon sa Pilipinas, subalit hindi 
niya ito iniulat. Agad naman niyang sinuklian ang lahat 
ng ito. Hinirang at iniluklok niya sa pwesto sa gubyerno 

ang mga pangunahing kinatawan ng mga imperyalista at 
kapwa niya malalaking kumprador at panginoong maylupa 
na sumuporta sa kanyang kandidatura. 


Bilang paninikluhod sa imperyalismong US, naging 
sunud-sunuran ito sa dikta ng IMF na magpataw ng dagdag 
na mga buwis sa mamamayan, itinaas ang singil sa mga 
serbisyong publiko at binawasan ang mga subsidyo para 
diumano mapigilan ang pagkabangkrap ng gubyerno. 


Patuloy na lumala ang kawalan ng lupa ng mga 
magsasaka at kahirapan na dinaranas sa kanayunan. Walang 
makabuluhang pamamahagi ng lupa sa ilalim ng rehimeng 
Aquino Ill kahit pa nagkaroon ng panibagong ekstensyon at 
“reporma” ang huwad na CARP sa pamamagitan ng CARPER. 
Hindi naman kataka-taka dahil ang Hacienda Luisita Inc. 
(HLI) ay pag-aari ng pamilyang Cojuangco-Aquino kung kaya 
walang naganap na makabuluhang pamamahagi kahit may 
desisyon na ang Korte Suprema na ipamahagi ito. 


Para isalba ang dumadausdos na popularidad bunga 
ng kawalang tugon sa isyu ng mamamayan, sinamantala 
ni Aquino Ill ang matinding pagnanais ng mamamayan na 
managot si Arroyo sa mga krimen nito sa bayan. Pinaaresto 
at pinanatili niya sa ospital si Arroyo sa matagal na panahon. 
Siya ang nagpasimuno at nagdirihe sa impeachment ni 
Renato Corona, punong mahistrado ng Korte Suprema, 
upang makontrol ang korte at maibaligtad ang desisyon sa 
HLI, mapagtakpan ang sarili nilang korapsyon at mapalakas 
at mapatagal ang kanilang paghahari. 


Malawakan at sistematiko ang korapsyon sa 
loob ng Armed Forces of the Philippines (AFP). Hindi 
mapagtakpan ng rehimen sa programa nitong pagreporma 
at pagmodernisa ng AFP ang kabi-kabilang mga kaso ng 
pagnanakaw ng pondo ng matataas na upisyal-militar. 


Tanda ng pagiging masunuring papet, agad 
niyang inanunsyo ang grandyosong programang Public- 
Private Partnership (PPP) na malinaw na nakabalangkas 
sa imperyalistang globalisasyon at kaakibat nitong mga 
patakaran sa liberalisasyon, pribatisasyon at deregulasyon. 
Nakasentro sa programang PPP ang pang-ekonomyang 
plano ng rehimeng Aquino Ill. Nangangahulugan ito 
ng mas agresibo at malakihang pribatisasyon ng mga 
serbisyong publiko bilang pagtalima sa neoliberal na mga 
dikta ng mga dayuhang mamumuhunan at nagpapautang. 
Kabilang dito ang jeepney phaseout na may layong ipasa 
ang sistema ng pampublikong transportasyon sa kamay 
ng dayuhan at lokal na malalaking pribadong negosyo. 
Ang mga pampublikong ospital ay pinag-iinitan din para 
sa ganap na pribatisasyon. Ipinanukala ng Kongreso ang 
pribatisasyon ng 26 na pampublikong ospital, at mahigit 
kalahati nito ay agad na isinalang sa pribatisasyon. Sa 
kabuuan, ang kontrata sa mga proyekto ng PPP ay kinopo 
ng pinakamalalaking burges kumprador sa Pilipinas. 


Marami ang nadismaya sa Executive Order 79 ng 
gubyernong Aquino Ill kaugnay ng pagmimina. Ang mas 
naging sentro ng usapin sa EO ay ang pagpapalaki ng 
parte ng gubyerno sa kita sa minahan sa halip na ang 
nakapipinsalang epekto ng mina sa kabuhayan at kalikasan. 
Hindi winakasan ng EO79 ang malawakan at walang kontrol 
na dayuhang pagdambong sa yamang mineral ng bayan. 


Tumampok sa matinding pangwawasak ng 
malalakas na bagyong Pablo, Sendong, Santi, Rubi at ng 
pinakamalakas at pinakamapaminsalang Yolanda sa mga 
probinsya sa Visayas, Luzon at Mindanao ang kriminal 
na kainutilan, kawalang kahandaan at kapabayaan ng 
gubyerno sa pagharap sa kalamidad. Tumambad din sa 
naturang pangyayari ang bulnerabilidad ng bayan sa 
natural na mga panganib dulot ng deka-dekadang maling 

mga patakaran na ipinagpatuloy ng rehimen at kawalan ng 
plano para sa tunay na pambansang pag-unlad. Naniningil 
na rin ang dantaon na abuso sa kalikasan bunga ng walang 
pakundangang anarkistang industriyalisasyon ng mga 
imperyalista sa kani-kanilang bayan para magkamal ng 
supertubo. 


Ang pakana ng US ay likhain ang ilusyon ng 
malaking paglago ng ekonomya ng Pilipinas gamit ang 
“mainit na salapi” o mga pamumuhunang portfolio mula 
sa US at iba pang dayuhang hedge funds. Sa rurok nito 
noong 2013-14, umabot ito sa 65 porsyento ng daloy ng 
salapi. Napunta ang mga ito pangunahin sa mga pamilihan 
sa sapi at bono at dumaan sa mga bangko na gumamit 
din sa mga ito para pondohan ang mga empresang may 
oryentasyong pangkonsumo, laluna sa real estate, at 
gawing posible ang mas malaking kita ng gubyerno para 
sa mga alokasyon sa pork barrel, mga operasyong militar, 
malalaking proyektong sosyohang publiko-pribado at mga 
programa sa dole out na tinaguriang Payapa at Masaganang 
Pamayanan (PAMANA) at Conditional Cash Transfer (CCT 
o Pantawid Pamilyang Pilipino Program o 4Ps). 


Ipinagpatuloy ng gubyernong Aquino Ill ang pagpako 
sa napakababang antas ng pasahod sa Pilipinas para 
makaakit ng dayuhang pamumuhunan. Itinulak ni Aquino 
IIl ang kontra-manggagawang two-tiered wage system. 
Mas naging kalunus-lunos at mapanganib ang kalagayan 
sa paggawa. Malawakang nilabag ang pinakabatayang mga 
regulasyon sa kalusugan at kaligtasan sa mga pagawaan 
sa ngalan ng paglikha ng “klimang mapagkaibigan sa 
pamumuhunan". Pinalala ang mga ito ng mga patakaran 
ng estado sa ilalim ng Republic Act 6715 (Herrera Law), 
Wage Rationalization Law, mga Regional Wage Board, mga 
empresang “walang unyon, walang welga”, end of contract 
o endo at iba pang iskemang kontra-manggagawa. 

Higit na pinatindi ni Aquino Ill ang labor export 
policy sa bayan na naging mas sopistikado, mas agresibo 
at mapanganib sa karapatan at kagalingan ng mga 
migranteng Pilipino at ng kanilang pamilya. Lubusan na 
nitong binitiwan ang responsibilidad sa pagbibigay ng 
kagalingan at proteksyon sa mga migrante. 


Ipinagpatuloy ng rehimeng Aquino Ill ang neoliberal 
na reporma maging sa sistema ng edukasyon. Sa 
pamamagitan ng programang Kindergarten to Grade 12 
(K-12), ihuhugis ang malakolonyal na pwersa ng paggawa 
ng bayan para ibayong pagsilbihan ang pangangailangan 
ng pandaigdigang pamilihan, kabilang ang pag-eksport 
ng murang paggawa. Kabilang sa mga pagbabago ang 
pagbura sa nalalabing makabayang elemento sa kurikulum 
at pagdaragdag ng dalawa pang taon sa hayskul para 
magsuplay ng mga manggagawang may kasanayan. 


Sumiklab ang galit ng mamamayan nang malantad 
ang malakihang pagnanakaw ng perang publiko sa Priority 
Development Assistance Fund (PDAF) scam. Nabunyag 
din ang Disbursement Acceleration Program (DAP) na 
bahagi ng dambuhalang pork barrel na ang pangulo ang 
magpapasya kung paano gagastusin. Idineklara mang 
labag sa batas ang PDAF at isinalang sa Korte Suprema ang 
DAP, nanatili naman sa isinampang badyet para sa taong 
2014 ang 1.1 trilyon pisong kontrolado ng pangulo. Ganap 
na tumambad ang mukha ng burukratang kapitalismo at 
kabulukan ng rehimeng Aquino lll. 


Nabunyag din ang pagkakasangkot ng mga 
myembro ng pamilyang Aquino sa korapsyon. Tumampok 
dito ang pagsingaw ng tangkang pangingikil ng kapatid 
ng presidente at asawa nito ng halagang 20 hanggang 30 
milyong dolyar sa Inekon, isang kumpanyang Czech na 
gumagawa ng mga tren at riles. Kapalit ng transaksyong 

ito ay ang pagtiyak ng mag-asawang Cruz na makokopo 
ng kumpanya ang kontrata para sa Metro Rail Transit 
(MRT) 3. 


Ikinasa ng rehimeng US-Aquino Ill ang Oplan 
Bayanihan, ang pinakabagong plano ng AFP para sa 
Internal Security Operation. Mahigpit itong nakapadron 
sa US Counterinsurgency Guide. Kagaya ng naunang mga 
Oplan ng nagdaang rehimen, pangunahing layunin nitong 
wasakin ang armadong paglaban at pakikibakang masa ng 
mamamayan. Para takpan ang brutalidad nito, kasabay na 
ginamit ng AFP ang malaganap na saywar, gimik sa pulitika 
at malaganap na disimpormasyon. Sa pamamaraang “buong- 
bansa”, hinangad ng AFP na pakilusin o katuwangin ang iba't 
ibang ahensya ng gubyerno, mga NGO at organisasyong 
“civil society” para sa mga layunin ng kontra-rebolusyon at 
likhain ang ilusyon na nireresolba ng gubyerno ang mga 
usaping sosyo-ekonomiko sa pamamagitan ng paglulunsad 
ng mga pakitang-taong programa. Ang dating notoryus na 
Special Operations Team (SOT) ay pinalitan ng Community 
Peace and Development Team (CPDT), para pabanguhin 
ang imahe ng AFP sa mamamayan. 


Walang kahihiyan ang rehimeng Aquino Ill sa pagi- 
ging sunud-sunuran sa imperyalismong US. Nilagdaan nito 
ang Enhanced Defense Cooperation Agreement (EDCA) noong 
Abril 2014 na nagpahintulot sa militar ng US na magtayo ng 
restriktadong mga pasilidad militar sa loob ng mga kampo 
ng AFP at ibang pinagkasunduang mga lokasyon. Pinayagan 
nito ang mas madalas na mga ehersisyong militar ng US, 
pagdadaong ng Navy at iba pang mga operasyon. Ibinigay 
nito sa militar ng US ang tuwirang superbisyon sa ispesyal 
na pwersang pulis sa pagsasagawa ng operasyon na 
humantong sa pangyayari sa Mamasapano. 


Manhid at walang ginawang mga hakbangin ang 
rehimeng Aquino Ill para pigilan ang sunud-sunod na mga 

katiwalian na nagdulot ng matinding konsumisyon at labis 
na pagkadismaya ng mamamayan. Ang di mapantayang 
kainutilan at lansakang kapabayaan ni Aquino Ill ang 
nangungunang salarin sa madugong pagdispers sa mga 
nagpipiket na magsasaka sa Kidapawan, North Cotabato. 
Naganap ito ilang buwan bago matapos ang kanyang 
panunungkulan. 


Binigo ang Oplan Bayanihan ng mga rebolusyo- 
naryong pwersa ng mamamayan sa Mindanao, Visayas 
at Luzon. Nangibabaw ang mga rehiyon, subrehiyon at 
larangang gerilya na inaatake ng kaaway at nagbigay ng 
inspirasyon sa ibang mga rehiyon, subrehiyon at larangang 
gerilya na maglunsad ng mga opensiba. Nawalan din ng 
bisa ang mga burukrata at upisyal militar sa pangunguna 
ni Aquino dahil sa kanilang litaw na litaw na sukdulang 
korapsyon at paghahabol-ng-yaman. Ang pakanang 
patagalin ang tigil-putukan sa MILF at ilibre ang mas 
maraming tropa para labanan ang Bagong Hukbong Bayan 
sa pamamagitan ng huwad na mga pangako sa Borador 
na Bangsamoro Basic Law ay nawalan din ng saysay dahil 
sa paglago ng rebolusyonaryong lakas ng BHB at disgusto 
ng MILF at mamamayang Moro sa panlalansi ng rehimeng 
Aquino. 


Hindi maitatatwang ang tunay na boss ni Aquino III 
ay ang malalaking dayuhang korporasyon na lisensyado 
ng rehimeng ito na dambungin ang mga kabundukan, 
karagatan at lupaing agrikultural ng ating bayan. Patay- 
malisya ang gubyernong Aquino Ill sa walang-tigil na 
pagdagsa at pagpapabalik-balik ng mga tropang militar ng 
US habang mulat na nagpapagamit sa gubyerno ng US para 
ipatupad ang paghahari nito sa Asya-Pasipiko. Matapat 
nitong ipinatupad ang mga programang inilalako ng mga 
pandaigdigang institusyong pampinansya at pangka- 
lakalan sa balangkas ng liberalisasyon, pribatisasyon, 
deregulasyon at denasyunalisasyon. Masugid nitong 

ipinadron ang Oplan Bayanihan sa estratehiyang kontra- 
insurhensya ng US na nagresulta sa malawakang paglabag 
sa karapatang tao. 


Sa pagtatapos ng kanyang termino, muhing-muhi at 
malakas ang panawagan ng mamamayan na mapanagot siya 
sa kabi-kabilang krimen niya sa sambayanan. Tinapos niya 
ang kanyang panunungkulan na nakasadlak sa matinding 
paghihikahos ang mamamayan, bagsak ang ekonomya ng 
buong bayan at nanganganib na higit pang hambalusin ng 
panibagong delubyo ng krisis ng pandaigdigang sistemang 
kapitalista. 


4. Sa ilalim ng papet na republika, paano 
ipinagpatuloy ng sambayanang Pilipino 
ang pakikibaka para sa pambansang 
kalayaan at demokrasya? 


Ang pagkakaloob ng huwad na kasarinlan at pagkakatatag 
ng papet na republika noong Hulyo 4, 1946 ay hindi 
nakapigil sa pakikibaka ng mamamayan para sa tunay na 
kalayaan at demokrasya. Mula 1946 hanggang 1955, ang 
pinakamakabuluhang rebolusyonaryong pakikibaka ng 
mamamayan ay nasa pamumuno ng Partido Komunista. 


Muling nabuo at lumawak ang mga organisasyon 
ng mga manggagawa at magsasaka. Naglunsad ang mga 
ito ng maraming welga at iba pang pakikibaka laban sa 
mga dayuhan at lokal na mapagsamantala. Sa maraming 
pagkakataon, tuwirang nagtutulungan sa pakikibaka ang 
mga manggagawa at magsasaka. 


Kasama ang makabayang mga propesyunal, 
intelektwal at kilalang personahe, masigasig silang 
nangampanya laban sa mga di pantay na kasunduan na 
ipinapataw ng imperyalismong US. Nilabanan din ang 

pangungurakot at panunupil sa mamamayan ng mga 
burukrata-kapitalista at ang mga abuso ng mga panginoong 
maylupa. 


Nang bumalik ang mga imperyalistang US noong 
1945, ang mga kontra-rebolusyonaryong rebisyunistang 
ahente ng burgesya, sina Lava at Taruc, ay nagmaniobrang 
dalhin ang Partido sa maling landas ng parlamentaryong 
pakikibaka at pumayag na bawiin ng imperyalismong 
US at pyudalismo ang mga lugar na may natamo nang 
makabuluhang demokratikong tagumpay ang mga 
manggagawa't magsasaka. 


Napakalaking pinsala ang idinulot ng pagbitiw sa 
armadong pakikibaka at pagkabulid sa parlamentarismo 
at repormismo at iba pang maling patakaran ng mga Lava 
at Taruc. Maraming kadre at kasapi ng Partido, Pulang 
mandirigma at mamamayan ang pinaslang at dinakip ng 
mga sundalo at bayarang maton ng mga naghaharing uri. 
Hindi mabisang nasagkaan ng rebolusyonaryong kilusan 
ang mga pakana ng kaaway. 


Kahit patagong nangampanya laban sa armadong 
pakikibaka ang mga Lava at Taruc, nagkaroon ng ispon- 
tanyong mga pagtatanggol ang masa laban sa pananalakay 
ng kaaway. Noong 1948, nangibabaw na sa Partido ang 
opinyong pabor sa armadong pakikibaka. At sa sumunod 
na taon, lumaganap ang armadong pakikibaka sa Gitnang 
Luzon at sa mga bahagi ng Timog Luzon. 


Sa kabila ng kagitingan ng mga kadre at kasapi 
ng Partido, mga mandirigma ng hukbong bayan at ng 
rebolusyonaryong masa, nabigo ang armadong pakikibakang 
ito. Bunga ito ng mga patakaran ng pamunuang Lava sa 
madaliang pag-agaw ng kapangyarihan sa loob ng dalawang 
taon. Pinaigting nang husto ang armadong pakikibaka nang 

IPINAGPATULOY NG SAMBAYANAN ANG PAKIKIBAKA PARA SA 
PAMBANSANG KALAYAAN AT DEMOKRASYA 

lampas sa kakayahan ng Partido, hukbong bayan at kilusang 
masa. Patuloy ding sinabotahe ni Luis Taruc ang armadong 
pakikibaka sa pamamagitan ng kaisipang palasuko, paghingi 
ng amnestiya sa kaaway at pagsuko noong 1954. 


Noong 1955, ipinatupad ni Jesus Lava ang patakarang 
itigil ang armadong pakikibaka. Nilansag niya ang mga yunit 
ng hukbong bayan na naimpluwensyahan niya. Nagtago 
siya sa syudad hanggang noong 1964 nang sumuko siya sa 
rehimeng Macapagal. 


May mga yunit ng hukbong bayan na nagpursigi 
sa rebolusyonaryong pakikibaka sa Gitnang Luzon. Pero 
dahil sa kawalan ng wastong pamumuno ng Partido, ang 
malaking bahagi nito ay nadomina sa kalaunan nina Pedro 
Taruc at Sumulong. Kinasangkapan nila ito sa pangingikil, 
pananakot at pangungurakot sa masa. 


Nasabotahe ang rebolusyonaryong kilusang masa 
dahil matagal na nangibabaw sa loob ng lumang Partido 
Komunista ang kontra-rebolusyonaryong linyang rebisyunista 
nina Lava at Taruc. Hindi lamang nabigong mang-agaw 
ng kapangyarihan ang lumang Partido Komunista, kundi 
nabigo rin itong iligtas ang sarili para maipagpatuloy ang 
rebolusyonaryong armadong pakikibaka. 


Noong huling bahagi ng dekada 1950 at maagang 
bahagi ng dekada 1960, naging aktibo ang mga pambansang 
burges sa pamumuno ni Claro M. Recto. Nagpropaganda 
sila laban sa pagkontrol ng imperyalismong US sa Pilipinas. 


Noong 1961, nagsimula ang muling paglakas ng 
rebolusyonaryong kilusang masa. Inihudyat ito ng demons- 
trasyon ng mga kabataan laban sa Committee on Anti- 
Filipino Activities (CAFA) ng papet na Kongreso. Nagtangka 
ang CAFA na gamitin ang Batas na Anti-Subersyon para 
pagbawalan ang mga estudyante, guro at mamamayan 

sa pagpapahayag ng mga adhikain nilang makabayan at 
demokratiko. 


Sa sumunod na mga taon, sumulong ang rebolus- 
yonaryong kilusang masa sa kalunsuran. Lumaganap 
ang propagandang makabayan. Patuloy na lumaki ang 
mga demonstrasyong nilahukan ng mga manggagawa, 
magsasaka, estudyante at iba pang nagmamahal sa 
kalayaan ng bayan. Noong 1964, itinayo ang Kabataang 
Makabayan. Gumanap ito ng mahalagang papel sa 
pagsusulong ng pakikibaka para sa pambansang kala- 
yaan at demokrasya. 


Sa hanay ng mga nagtataguyod sa Marxismo- 
Leninismo, nagsimula ang pag-aaral sa kasaysayan ng 
Partido Komunista at ang pagpuna sa mga kamalian ng mga 
Lava at Taruc. 


Sa ilalim ng rehimeng Marcos, ibayong lumakas 
at lumawak ang rebolusyonaryong kilusan. Libu-libong 
manggagawa, magsasaka at estudyante ang lumahok sa 
sunud-sunod na demonstrasyon laban sa: 


a. pagsali ng Pilipinas sa pananalakay ng US sa Indotsina, 

b. pagkontrol ng mga monopolyong US sa ekonomya 
ng bansa, 

k. pananatili ng mga base militar ng US at mga 


kalupitang nagaganap sa mga ito: 


d. pagpapahigpit ng kontrol ng imperyalismong 
US sa sistema ng edukasyon sa Pilipinas. 


Noong Disyembre 26, 1968, muling itinatag ng 
dati at bagong mga proletaryong rebolusyonaryo ang 

Partido Komunista ng Pilipinas sa patnubay ng Marxismo- 
Leninismo-Maoismo. Puspusang pinuna at itinakwil nila ang 
linya ng mga Lava at Taruc. Nilinaw ang linyang papatnubay 
sa pagsusulong ng demokratikong rebolusyong bayan 
tungo sa tagumpay. 


Sa sumunod na mga taon, lumakas at lumaganap 
ang rebolusyonaryong kilusang masa sa buong kapuluan. 
Naitayo ang iba't ibang organisasyong masa ng mga 
manggagawa, kabataan, guro at mga panggitnang pwersa. 
Noong Marso 29, 1969 itinatag ng Partido ang Bagong 
Hukbong Bayan at muling pinasigla ang rebolusyonaryong 
armadong pakikibaka. 


Sa pamumuno ng Partido, binigo ang tangka ng 
rehimeng Marcos at ng imperyalismong US na sugpuin 
ang rebolusyonaryong kilusan. Sa kanayunan, patuloy 
na lumawak ang armadong pakikibaka at lumakas ang 
hukbong bayan kahit nagtayo ang rehimeng Marcos ng 
iba't ibang task force at yunit sa “kontra-insureksyon”. 
Sa kalunsuran, patuloy na lumaganap at lumakas ang 
rebolusyonaryong kilusang masa sa kabila ng marahas na 
pananalakay ng rehimeng Marcos at pagsuspinde sa writ 
of habeas corpus. 


Subalit lumitaw sa loob ng Partido ang mga 
sakit ng adbenturismong militar at insureksyunismong 
lunsod. Nagsimulang malantad ang mga pinsalang dulot 
nito noong ikalawang hati ng dekada otsenta, kasabay 
ng unti-unting pagkakalantad ng pinakamasusugid na 
tagapagtaguyod ng mga nasabing linya na sina Felimon 
Lagman, Ricardo Reyes, Arturo Tabara at Romulo Kintanar. 
Noong Disyembre 1988, sinimulan ng mga tapat na prole- 
taryong rebolusyonaryong kadre ang pagwawasto ng mga 
pagkakamaling ito sa loob ng Partido. Noong 1992 naging 
puspusan, lahatang-panig at sumaklaw ito sa buong 

Partido at rebolusyonaryong kilusan. Ito ang Ikalawang 
Dakilang Kilusang Pagwawasto. 


Matagumpay na naitakwil ng Partido ang mga 
kontra-rebolusyonaryong taksil, naiwaksi ang masasahol 
na anyo ng mga paglihis at pagkakamali. Ang Partido 
ay higit ngayong konsolidado sa ideolohiya, pulitika at 
organisasyon. Nagpupursige ito sa tamang landas ng 
demokratikong rebolusyong bayan sa pamamagitan ng 
matagalang digmang bayan. 


III. 

ANG IMPERYALISMONG US, PYUDALISMO 
AT BURUKRATANG KAPITALISMO 
ANG MGA UGAT NG KAHIRAPAN 

NG SAMBAYANANG PILIPINO 

Ang Pilipinas ay kontrolado ng imperyalismong US, 
kasabwat ang lokal na mga naghaharing uri — ang malaking 
burgesyang kumprador at uring panginoong maylupa. 
Kinakatawan ng mga ito ang paghahari ng tatlong salot 
na pahirap sa sambayanang Pilipino: ang imperyalismong 
US, pyudalismo at burukratang kapitalismo. 


A. ANG IMPERYALISMONG US ANG 
PANGUNAHING DAHILAN NG KAHIRAPAN 
NG SAMBAYANANG PILIPINO 


Ang imperyalismong US ang pangunahing nakikinabang 
at pinakamapagpasyang pwersang nagtataguyod sa 
kasalukuyang naghaharing sistema sa Pilipinas. 


1. Ano ang imperyalismo? 


Ang imperyalismo ay ang monopolyong yugto ng 
kapitalismo. Lumitaw ito nang makontrol ng mga 
monopolyong kapitalista ang ekonomya, pulitika at kultura 
ng mga pinakaabanteng kapitalistang bayan. 


Bago lumitaw ang imperyalismo, ang mga kapitalista 
sa mauunlad na bayan ay libreng nagkukumpitensyahan 
sa pamumuhunan, produksyon, pagbebenta at paggamit 
sa pautang. Sa panahon ng imperyalismo, nakonsentra 
sa kamay ng iilang malaking kapitalista ang puhunan sa 
industriya at bangko na kanilang pinagsanib. Sa gayon, 
nakokontrol nila ang buu-buong mga industriya at 
nakapagdidikta sila ng laki ng produksyon, presyuhan at 
pagpapautang. 


Hawak ng mga monopolyong kapitalista ang 
mga pamilihan, pinagmumulan ng hilaw na materyales, 
modernong teknolohiya at bihasang paggawa (skilled 
labor). Pati ang kapalaran ng mas maliliit na kapitalista ay 
mapagpasyang naiimpluwensyahan nila. 

Mga halimbawa ng mga monopolyong kapita- 
lista sa US sina Rockefeller at Getty na makapangyarihan 
sa industriya ng langis, ang grupong Morgan na maka- 
pangyarihan sa pagbabangko at ang grupong Ford 
at Du Pont sa pagmamanupaktura ng mga sasakyan. 


Ang US ang pinakamalaking imperyalistang kapang- 
yarihan sa buong daigdig sa kasalukuyan. Mga imperyalistang 
bayan din ang Japan, Germany, France at Great Britain. 
Imperyalistang bayan na rin ang Rusya at Tsina. 


ANG IMPERYALISMO ANG MONOPOLYONG YUGTO NG 
KAPITALISMO, ANG HULING YUGTO NG KAPITALISMO 


LUMITAW ANG IMPERYALISMO NANG MAKONTROL NG MGA 
MONOPOLYONG KAPITALISTA ANG EKONOMYA, PULITIKA AT 
KULTURA NG MGA PINAKAABANTENG KAPITALISTANG BAYAN. 

2. Bakit katangian ng imperyalismo ang pananakop 
at pagkontrol sa mga atrasadong bayan? 


Kailangang-kailangan ng mga imperyalistang bayan ang 
mga kolonya at malakolonya. Ang mga bayang ito ang 
pinagkukunan ng murang hilaw na materyales, pinag- 
tatambakan ng mga produktong yari sa imperyalistang 
bayan at pinagdadalhan ng sobrang kapital. Mula sa pamu- 
muhunan, kalakalan at pagpapautang sa mga atrasadong 
bayan, nagkakamal ang mga imperyalista ng supertubo. 


Kung wala ang mga kolonya at malakolonya, hindi 
mapapanatili ng mga imperyalistang bayan ang mabilis 
na pagpapalawak sa produksyon at kalakalan at ang 
pagkakamal ng supertubo sa pamumuhunan. Kung hindi 
mapapanatili ang mga ito, matatalo sila sa pakikipag- 
kumpitensya sa ibang imperyalistang bayan at babagsak 
ang negosyo nila. 


KATANGIAN NG 
IMPERYALISMO 
ANG PANANAKOP 
AT PAGKONTROL 
SA MGA 

ATRASADONG BAYAN 

Kaya sa panahon ng imperyalismo, pinaghahati- 
hatian ng mga imperyalistang bayan ang daigdig. Nakabatay 
sa lakas ng kanilang ekonomya at militar ang lawak ng 
teritoryong sakop ng bawat imperyalistang kapangyarihan. 


Pinakamalawak ang nasasakupan ng imperyalis- 
mong US sa buong mundo. Kontrolado nito ang Amerika 
Latina at maraming bayan sa Aprika at Asya tulad ng 
Thailand, Indonesia, South Korea at Pilipinas. Saklaw ng 
dominasyon ng imperyalismong US maging ang ilang mas 
mahihinang imperyalistang bayan. Ang Germany, Japan, 
Great Britain at France naman ay may sariling mga teritoryo 
sa Aprika at Asya. 


Bago ganap na gumuho ang Unyong Sobyet noong 
1991, kumilos ito bilang isang imperyalistang kapang- 
yarihan. Nanakop at nagsamantala ito sa Silanganing 
Europa, Afghanistan, Ethiopia at iba pa. 


3. Bakit nangangahulugan ng gera 
ang imperyalismo? 


Kakambal ng imperyalismo ang gera at pagpapalakas sa 
militar. Kakabit ito ng pagtatanggol at pagsusulong ng 
mga imperyalista sa kanilang mga interes sa ekonomya sa 
sariling bayan, sa kanilang mga kolonya at malakolonya 
at sa buong daigdig. Dalawang digmaang pandaigdig na 
ang naganap dahil sa pag-aagawan ng mga imperyalistang 
kapangyarihan sa teritoryo. 


Nakikipaggera ang isang imperyalistang bayan 
at laging naghahanda sa pakikipaggera sa ibang 
imperyalistang bayan para ipagtanggol ang paghahari nito 
sa sakop na mga teritoryo at mang-agaw ng bagong mga 
teritoryo. 


Ginagamit ng mga imperyalista ang lakas sa militar 

para supilin ang mga mamamayan sa mga kolonya at 
malakolonya at sugpuin ang mga rebolusyonaryong kilusan 
at pakikibaka sa mga ito. Para magparami ng kolonya at 
malakolonya, pangunahing ginagamit ng mga imperyalista 
ang digmang mapanalakay. 


Para ipagtanggol at patatagin ang paghahari sa sariling 
bayan, sinusupil ng imperyalista ang rebolusyonaryong 
kilusan at pakikibaka ng lokal na mamamayan, laluna ng 
uring manggagawa. 


Isang malaking negosyo ng mga imperyalista ang 
manupaktura at pagbebenta ng mga armas at kagamitan 
sa digma. Halimbawa, noong 2016, kumita ang US ng 531 
bilyon sa pagbebenta ng tangke, misayl, kanyon, barko, 
eroplano, jet, helikopter at iba pa. Kalahati ng sandatang 
pandigma na iniluluwas sa iba't ibang bansa sa daigdig 
ay nagmumula sa US. Mayroon din itong 6,800 nuclear 
warheads sa taong 2017. 


KAKAMBAL NG 
IMPERYALISMO 
ANG GERA AT 
PAGPAPALAKAS 
SA MILITAR. 

4. Kaaway ba ng sambayanang Pilipino ang 
mamamayan ng mga imperyalistang bayan? 


Hindi. Ang mamamayan sa mga imperyalistang bayan 
ay pinagsasamantalahan at inaapi ng mga monopolyong 
kapitalista at mga tauhan nila sa gubyerno at militar. Mga 
manggagawa ang mayorya sa kanila. 


Magkatulad sa saligan ang kalagayan nila at 
ng sambayanang Pilipino sa ilalim ng paghahari ng 
imperyalismo. Dahil iisa ang kaaway, dapat silang 
magkapit-bisig para ibagsak ang imperyalismo sa buong 
daigdig. 


5. Paano kinokontrol ng imperyalismong US 
ang Pilipinas? 


Mahigit sandaang taon nang nasa ilalim ng kapangyarihan 
ng imperyalismong US ang Pilipinas. Mula 1900 hanggang 
1946 ang tuwiran o kolonyal na paghahari at 1946 hanggang 
kasalukuyan ang di tuwiran o malakolonyal na paghahari 
ng imperyalismong US sa bayan. Makikita ito sa: 


r SOBRANG PRODU#7 m 

a. Larangan ng ekonomya 


i. Paghawak ng mga monopolyong kapitalista ng 
US sa estratehikong mga industriya sa Pilipinas tulad 
ng industriya ng petrolyo, bangko at pananalapi, komu- 
nikasyon, transportasyon at mina. Sa gayon, epektibo 
nilang nakokontrol ang takbo ng ekonomya. 


Halimbawa ang industriya ng petrolyo. Hawak nila 
ang malaking bahagi ng paghahakot ng langis mula sa 
ibang bayan, pagrerepina rito, pagbebenta ng gasolina at 
iba pang produktong petrolyo, gayundin ang explorasyon 
at pagmimina ng langis sa loob ng bayan. Galing sa langis 
ang mahigit 90 porsyento ng pangangailangan sa enerhiya 
ng Pilipinas. Sa gayon, may kontrol sila sa pagtakbo ng 
mga industriya sa Pilipinas. Kaya ang malaking pagtubo ng 
mga dayuhang monopolyo sa langis ay mahalagang salik 
sa mabilis na pagtaas ng presyo ng mga bilihin. 


Kontrolado rin ng mga monopolyong kapitalistang 
US at lokal na sangay ng mga kumpanya nila ang mga 
negosyo sa gulong at goma, gamot, abono, pagmimina, 
mabigat na makinarya, transportasyon, komunikasyon, 
sasakyan, bangko at iba pa. 


INDUSTRIYA 

Kontrolado ng mga imperyalistang Amerikano 
ang mahahalagang pangangailangan ng Pilipino mula sa 
sinapupunan hanggang sa libingan. 


ii. Patuloy na pagkatali ng ekonomya ng Pilipinas sa 
eksport at import. 


Sa matagal na panahon, hinubog ng imperyalismong 
US ang ekonomya ng bayan para manatiling nakaasa sa 
eksport ng hilaw na materyales at import ng yaring mga 
produkto. Sa saligan, nagpapatuloy ang istrukturang ito 
ng ekonomya. 


Ang kalakalang panlabas ng bayan ay nakasentro 
sa US sa matagal nang panahon. Nitong mga nakaraang 
taon, naging importanteng kakalakalan ng bayan ang 
Japan. Dahil sa ganitong sitwasyon, mapagpasyang 
naiimpluwensyahan ng nabanggit na mga bayan ang takbo 
ng ekonomya ng Pilipinas. Namamanipula ng mga ito ang 
presyo’t kantidad ng hilaw na materyales na binibili nila at 
ang presyo't kantidad ng yaring mga produktong ibinibenta 
nila sa Pilipinas. 


NETA 


HAWAK NG MGA MONOPOLYONG KAPITALISTANG US ANG MGA 
ESTRATEHIKONG INDUSTRIYA SA PILIPINAS. KONTROLADO RIN 
NILA ANG MGA NEGOSYO SA GULONG AT GOMA, GAMOT, ABONO, 
PAGMIMINA, MABIGAT NA MAKINARYA, TRANSPORTASYON, 
KOMUNIKASYON, SASAKYAN, BANGKO AT IBA PA. 

iii. Pagkatali ng piso sa dolyar. 


Ito'y resulta ng pagsandig ng ekonomya ng 
bansa sa pakikipagkalakalan sa US. Kasangkapan ito 
ng imperyalismong US para patuloy na makontrol ang 
ekonomya ng Pilipinas. Ang katatagan ng piso ay matagal 
nang nakaasa sa laki ng dolyar na naiipon at kinikita ng 
bansa. Dahil dito, kailangang patuloy na paramihin ang 
eksport ng Pilipinas para kumita ng sapat na dolyar. 
Apektado ng mga patakaran ng gubyernong US kaugnay 
ng dolyar ang halaga at katatagan ng piso. Sa pagtiyak 
na nakasentro sa pagpaparami ng kitang dolyar ang mga 
pagbabalak ng Pilipinas sa ekonomya, naseseguro ng mga 
imperyalistang US na may dolyar na ipambabayad sa mga 
import ng bayan, madaling naipagpapalit sa dolyar ang 
supertubo nila sa pagnenegosyo rito at may pansweldo sa 
mga Amerikanong tauhan at upisyal nila sa Pilipinas. 


iv. Pagkabaon ng Pilipinas sa utang sa mga dayuhan. 


Dahil laging kapos ang dolyar na kinikita ng Pilipinas 
sa eksport, kailangang taun-taon itong mangutang nang 
malaki sa mga dayuhan. Kung hindi, walang ipambabayad sa 
mga import na mahalaga sa pagtakbo ng buong ekonomya, 
sa pagpapalakas ng reaksyunaryong armadong pwersa at sa 
pagpapatupad ng iba't ibang proyekto ng gubyerno. Wala 
ring sapat na dolyar na maipambabayad sa mga obligasyon 
ng Pilipinas sa ibang bayan. Lahat ng utang ng Pilipinas sa 
mga dayuhan ay may kalakip na mabibigat na kundisyon. 
Kaya palalim nang palalim ang pagkabaon ng ekonomya sa 
utang. 


b. Sa larangan ng pulitika 
i. Kontrolado ng imperyalismong US ang papet na 


gubyerno at ang reaksyunaryong armadong pwersa ng 
Pilipinas. 

Ang imperyalismong US ang ultimong nagpapasya sa 
pagpili ng mga pangunahing humahawak ng kapangyarihan 
sa reaksyunaryong gubyerno. Para magawa ito, ginagamit 
ng imperyalismong US ang kapangyarihan sa ekonomya 
ng bayan, kontrol sa masmidya sa loob at labas ng bayan, 
at kapangyariha’t kontrol sa reaksyunaryong armadong 
pwersa ng Pilipinas. 


Umaasa nang malaki ang papet na armadong 
pwersa sa tulong na armas, kagamitang pandigma at 
pagsasanay mula sa imperyalismong US. Mayroon ding 
mga Amerikanong “tagapayong militar” sa mahahalagang 
departamento ng reaksyunaryong hukbo. Ang mga 
“tagapayong” ito ay direktang nakikialam sa estratehikong 
pagpaplano at paniniktik ng reaksyunaryong hukbo. 


ii. Nagpapatuloy ang pagpupusisyon ng mga tropang 
Amerikano at kagamitang pandigma ng US sa Pilipinas 
sa ilalim ng Acquisition and Cross-Servicing Agreement 
(ACSA), US-RP Mutual Defense Treaty (MDT) at US-RP Military 
Assistance Agreement (MAA), Visiting Forces Agreement 
(VFA), Mutual Logistics Support Agreement (MLSA) at 
Enhanced Defense Cooperation Agreement (EDCA). 


Dati, may mahigit 20 base militar ang imperyalismong 
US sa Pilipinas. Pinakamalaki ang Clark Air Base sa Angeles, 
Pampanga at Subic Naval Base sa Olongapo, Zambales. 
Ginamit ang mga ito sa pananalakay sa mga mamamayan ng 
Asya at sa pagtatanggol sa mga interes ng imperyalismong 
US sa Pilipinas at sa mga kalapit-bayan. 


Sa mga base militar, asal-hari at di sakop ng mga 
batas ng Pilipinas ang mga tropa ng US. Sa kabilang banda, 
tinatratong alipin ang mga Pilipinong nagtatrabaho rito. 
Ang ibang Pilipino naman ay pinagbawalang lumapit at 
pumasok sa lupaing sakop ng mga base gayong sila dapat 
ang nakikinabang dito. 

Noong 1991, hindi naaprubahan ang bagong tratadong 
magpapalawig sa pananatili ng mga base militar. Kaya 
nalansag ang lahat ng base at instalasyong militar ng US sa 
Pilipinas. 


Gayunman, nananatili ang bisa ng MDT at MAA. Sa 
ilalim ng una, maaari pang gamitin ng US ang Subic at Clark 
sa ngalan ng kooperatibong mga operasyon. Sa ikalawa, 
nananatili ang JUSMAG na siyang pangunahing tagasanay 
militar ng reaksyunaryong armadong pwersa at ang mga 
kasunduan sa pagbili o tulong na mga armas at kagamitang 
pandigma. 


Sa ilalim ng ACSA, makapanghihimasok ang mga 
dayuhang pwersang militar kahit sa anumang parte ng 
Pilipinas. Ipinatupad ang ACSA ng rehimeng US-Ramos sa bisa 
ng isang ehekutibong kasunduan upang lusutan ang isang 
pormal na kasunduang kailangang aprubahan sa senado. 
Pinagtibay ng ACSA, sa pamamagitan ng VFA, ang walang 
limitasyong pagpasok ng tropang US, barkong pandigma 
at iba pang kagamitang pandigma at karapatan sa mga 
instalasyong militar. Sa pamamagitan ng VFA bukas ang 
Pilipinas sa pagpasok ng mga ipinagbabawal na sandatang 
nukleyar, kemikal at bayolohikal. Isang pagtatakwil ito sa 
kasunduan sa base noong 1991. 


Mas pinahigpit ang pampulitikang kontrol ng 
imperyalismong US sa Pilipinas sa pamamagitan ng 
MLSA noong 2002 sa ilalim ng rehimeng Macapagal-Arroyo. 
Saklaw ng MLSA ang batayang katangian ng isang operasyunal 
na base -- bukas sa paggamit ng lahat ng daungan at mga 
pasilidad militar sa buong bansa, lahat ng uri ng hayag at lihim 
na mga aktibidad gaya ng mga pagsasanay at ehersisyong 
militar, mga operasyon at iba pang pagtatalaga sa ilalim ng 
MDT, VFA, MAA. Sa batayan, binubuksan ng MLSA ang pinto 
sa dagdag pang interbensyon ng US at higit na inilalapit ang 
Pilipinas sa mga gerang agresyon ng imperyalismong US. 


Patuloy ding hinihikayat ng US ang papalaking papel 
ng imperyalismong Japan sa pag-ayuda sa US sa pagpapanatili 
ng dominasyon nito sa Pilipinas. Pero patuloy na tumitindi 
ang kumpetisyon ng US at Japan. Mula nang pagpasok ng 
ika-21 siglo, lumitaw ang Tsina at Rusya na mahigpit na 
nakikipagkumpitensya sa US. 


k. Sa larangan ng kultura 


Laganap ang imperyalistang kultura sa Pilipinas. Ipina- 
palaganap sa bayan ang mga ideyang palasamba at palaasa 
sa imperyalismong US. Binibigyang katwiran ng mga ito ang 
patuloy na pagkontrol at pagsasamantala ng imperyalista sa 
sambayanang Pilipino. Itinataguyod ang mga pananalakay 
at panghihimasok ng imperyalismong US sa ibang bayan. 
Samantala, pilit na pinapatay ang diwang makabayan at anti- 
imperyalista ng mga Pilipino. 


Para ipalaganap ang imperyalistang kultura, itina- 
taguyod ang paggamit ng Ingles sa mga eskwelahan, negosyo 
at sa gubyerno. Lubusang ginagamit ang mga paaralan 
sa pamamagitan ng pagkontrol sa mga kurikulum at mga 
libro. Mahalagang kasangkapan din ang mga sine, dyaryo, 
telebisyon, panitikan at sining. 


d. Sa larangan ng ugnayang panlabas 


Dinidiktahan ng imperyalismong US ang patakarang 
panlabas ng papet na gubyerno. Saligang katangian 
ng patakarang ito ang pagiging sunud-sunuran sa mga 
patakaran at programa ng imperyalismong US sa ugnayang 
pandaigdig. Sa mga kapulungang internasyunal, ang mga 
kinatawan ng papet na gubyerno ay parang mga lorong 
umuulit at nagtataguyod sa paninindigan at pananaw ng 
gubyernong US. 


i: Mula 1946, sinuportahan ng papet na gubyerno ang 

mga pakana ng imperyalismong US sa buong mundo. Mga 
halimbawa ang pagtatayo sa estadong Israel, kampanyang 
anti-Tsina, mga digmang mapanalakay sa Korea, Indotsina, 
at Iraq, kampanya para gawing lehitimo ang “Malaysia” at 
muling pagbuhay sa militarismong Hapones. 


ii. Nagpadala ang papet na gubyerno ng mga sundalong 
Pilipino sa Korea noong dekada 1950, sa Byetnam noong 
dekada 1960 at 1970, sa Middle East at sa Kampuchea noong 
dekada 1990. Nais panatilihing ligtas ang mundo para sa 
malalaking negosyo ng imperyalismong US. 


iii. Bumubuntot ang papet na gubyerno sa pusisyon ng 
imperyalismong US sa kampanya sa ratipikasyon ng GATT/ 
WTO, pagbubuo ng Asia-Pacific Economic Cooperation 
(APEC) at iba pang usaping pandaigdig. 


iv. Pagsuporta ni Macapagal-Arroyo sa “gera laban sa 
terorismo” ng kanyang among si George W. Bush, kasama 
na ang pananalakay sa Afghanistan (2001) at Iraq (2003), 
panunupil at panggigipit sa mga tinaguriang “suwail na 
estado”, pagdedeklarang foreign terrorist organizations 
maging ang mga rebolusyonaryong grupo o partido, na 
nakikibaka para sa tunay na demokrasya at pambansang 
paglaya tulad ng NDFP. 


6. Paano pinagsasamantalahan ng imperyalismong 
US ang sambayanang Pilipino? 


Walang habas na pinagsasamantalahan ng imperyalismong 
US ang sambayanang Pilipino. Nanghuhuthot ito ng limpak- 
limpak na tubo mula sa pawis at dugo ng mamamayan. 


Tatlong pangunahing paraan ang ginagamit ng imper- 
yalismong US sa pagpiga at pagsasamantala sa sambayanang 
Pilipino: kolonyal na kalakalan, tuwirang pamumuhunan at 
pagpapautang. 

a. Kolonyal na kalakalan 


Binibili ng imperyalismong US ang mga eksport ng Pilipinas 
sa napakamurang halaga at nagbebenta naman dito ng 
mga produkto sa napakataas na presyo. Sa kalakalang ito, 
laging lugi ang Pilipinas habang limpak-limpak namang 
tubo ang napupunta sa mga imperyalista. Nagagamit din ng 
mga imperyalista ang kolonyal na kalakalan para sikretong 
makapaglabas ng dagdag pang tubo mula sa kanilang mga 
kumpanya sa Pilipinas. 


Dahil sa kontrol nila sa mga produkto at pamilihan, 
naididikta ng mga monopolyong kapitalista ang presyo ng 
mga kalakal. 


Itinataas o ibinababa nila ito para makuha ang pina- 
kamalaking pakinabang. Resulta ng ganitong kontrol, 
halimbawa, ang pabigla-biglang pagtaas at pagbulusok ng 
presyo ng mga produktong niyog na isa sa pangunahing 
pinagmumulan ng kitang dolyar ng Pilipinas. 


gS 
BINIBILI NG 
IMPERYALISMONG US ANG > 
MGA EKSPORT NG PILIPINAS >$ 
SA NAPAKAMURANG = 
HALAGA AT NAGBEBENTA 
NAMAN DITO NG 

MGA PRODUKTO SA 
NAPAKATAAS NA PRESYO. 

Isang mekanismo ng mga imperyalista ang transfer 
pricing para magkamal ng dagdag na supertubo. Itinataas 
sa tunay nitong halaga ang inililistang halaga ng mga 
makinarya, hilaw na materyales, transportasyon at mga 
kasangkapan na isinusuplay sa mga lokal na subsidyaryo 
ng mga imperyalistang kumpanya. 


ldinideklara pang lugi ang subsidyaryo at ang 
mother company naman ay nakakaiwas sa mga buwis, 
pagpapataas sa sahod ng mga manggagawa at iba pang 
obligasyon ng kumpanya. 


Dahil laging lugi sa pakikipagkalakalan sa mga 
dayuhan, paulit-ulit ang depisit sa kalakalang panlabas ng 
Pilipinas. Palaging mas malaki ang gastos sa import kaysa 
kinikita sa eksport. Ang taunang depisit sa kalakalang 
panlabas ng Pilipinas ay patuloy na tumataas, umabot ito sa 
530 bilyon noong 2017. Para mapunuan ito, nangutang ang 
Pilipinas sa mga dayuhan at sa lokal na pribadong sektor. 


Patuloy at mabilis na tumataas ang presyo ng mga 
bilihin sa bayan dahil sa pagmahal ng mga import at 
pagpaparami sa eksport. Resulta ng huli ang kulang na 
suplay para sa lokal na pangangailangan. 


b. Tuwirang pamumuhunan 


Ang mga monopolyong kapitalistang US ay nagtatayo sa 
Pilipinas ng mga sangay ng kanilang mga korporasyon o 
kaya'y nakikisosyo sila sa malaking burgesyang kumprador. 


Sa ganitong paraan, napapaliit nila ang kanilang gastos 
sa produksyon, napapalaki ang kanilang tubo at lalo pang 
napapahigpit ang kontrol sa ekonomya. Sinasamantala nila ang 
murang lakas-paggawa sa bayan. May iba't ibang kaluwagan 
pa sila sa buwis at pagnenegosyo na ibinibigay ng papet na 
gubyerno. Nakakatipid sila sa gastos sa paghakot ng mga 

produktong ibinebenta nila sa Pilipinas at kalapit na mga bayan. 


Sa pagmamanupaktura, halimbawa, sa taong 2018, 
ang karaniwang sahod ng isang manggagawang Amerikano 
ay mahigit na 25 ulit na mas malaki sa sahod ng isang mang- 
gagawang Pilipino. 


Taun-taon, dambuhalang tubo ang iniuuwi ng 
mga kumpanyang US. Sinabi mismo ng embahada ng 
US sa Pilipinas na sa bawat dolyar na ipinapasok ng mga 
negosyanteng Amerikano, apat na dolyar ang inilalabas nila. 
Tiyak na mas malaki pa ang totoo. 


Dagdag pa, ginagamit nang husto ng mga mono- 
polyong kapitalista ng US ang pangungutang sa mga bangko 
rito para mabilis na makapagpalawak ng negosyo. Sa bawat 
dolyar na ipinapasok sa Pilipinas ng mga negosyanteng 
Amerikano, umuutang sila ng 58.33 sa lokal na mga bangko 
at institusyong pinansyal. 


ANG MGA MONOPOLYONG 
KAPITALISTANG US AY NAGTATAYO 
SA PILIPINAS NG MGA SANGAY 

NG KANILANG MGA KORPORASYON 
O KAYA'Y NAKIKISOSYO SILA 
Ganansya SA MALAKING BURGESYANG 

<== KUMPRADOR. SA GANITO, 
NAPAPALIIT NILA ANG KANILANG 
GASTOS SA PRODUKSYON, 
NAPAPALAKI ANG KANILANG TUBO 
f AT LALO PANG NAPAPAHIGPIT 

Ayon sa tala ng Banko Sentral ng Pilipinas, 2.56 
bilyong dolyar ang dayuhang puhunang pumasok sa bayan 
mula 1970-87. Ang lumabas na kapital naman sa panahon 
ding iyon ay 3.75 bilyong dolyar. Kaya may netong lumabas 
na kapital na mga 1.19 bilyong dolyar. 


Lumaki ng 579 bilyon ang dayuhang puhunang pu- 
masok sa bansa nitong 2017 mula 1980 na 51.3 bilyon. 
Lumobo ang depisit sa kalakalan mula 51.6 bilyon tungong 
530 bilyon. 


k. Pagpapautang 


Sadyang ibinabaon ng imperyalismong US ang Pilipinas sa 
utang. Mula sa pagpapautang sa Pilipinas, tumutubo ang 
mga imperyalista ng malaking interes at nakakapagdikta 
ng mga kundisyong nagpapaluwag pa sa pandarambong 
at lalong nagpapahigpit ng kontrol nila sa bayan. Kabilang 
dito ang mga pautang para sa mga proyektong tuwirang 
pakikinabangan ng mga empresang imperyalista. 


Sa taong 2016, umabot sa 577.3 bilyon ang utang 
ng Pilipinas sa mga dayuhan. Nang bumagsak ang halaga 
ng piso mula P45 katumbas ng isang dolyar tungong P55 
katumbas ng isang dolyar ay nadagdagan ng mahigit sa P1 
bilyon ang utang ng Pilipinas nang walang tinatanggap na 
perang inutang. Sa populasyong 106 milyon sa taong 2018, 
ang bawat Pilipino ay may utang na mahigit P64,000. 


Bawat malaking pangungutang ng Pilipinas sa mga 
dayuhan ay may kakabit na mabibigat at makaisang-panig 
na kundisyon. Mga halimbawa ng mga kundisyong ito ang: 
pagpapababa sa halaga ng piso, liberalisasyon ng import, 
pagbibigay ng iba't ibang kaluwagan sa mga dayuhang 
namumuhunan, mabilis na pagpapataas sa mga buwis, presyo 
ng kuryente at tubig, at pagpapanatiling mababa ng sahod. 

Nitong huli, idinagdag na kundisyon ang deregu- 
lasyon ng ekonomya. Itinatakda nito ang di pakikialam at 
pamumuhunan ng gubyerno sa ekonomya. Kabilang dito 
ang pag-aalis ng subsidyo o suporta sa agrikultura at pagsa- 
sapribado ng mga korporasyon ng gubyerno. Bukod pa, 
ginagawang pleksible ang mga patakaran sa paggawa, 
ipinagbabawal ang mga unyon, pinalalaki ang bilang ng 
mga manggagawang kontraktwal at pinapawalambisa ang 
minimum na sahod. 


Ang buong bigat ng pagsasamantala ng imper- 
yalismong US at iba pang mga dayuhang monopolyong 
kapitalista ay binabalikat ng mamamayang Pilipino. Sila 
ang pinahihirapan ng napakababang sahod, mabilis na 
pagtaas ng presyo ng mga bilihin, mabigat na pasaning 
buwis at pagkaatrasado ng buong ekonomya. 


BANGKONG US 


ES 


a 
z PAPET NA 
PAUTANG spy GUBYERNO 


SADYANG IBINABAON NG IMPERYALISMONG US ANG PILIPINAS SA UTANG. MULA SA 
PAGPAPAUTANG SA PILIPINAS, TUMUTUBO ANG MGA IMPERYALISTA NG MALAKING 
INTERES AT NAKAKAPAGDIKTA NG MGA KUNDISYONG NAGPAPALUWAG PA SA 
PANDARAMBONG AT LALONG NAGPAPAHIGPIT NG KONTROL NILA SA BAYAN. 

B. ANG PYUDALISMO BILANG UGAT NG 
KAHIRAPAN NG SAMBAYANANG PILIPINO. 


1. Ano ang pyudalismo? 


Pyudalismo ang sistema ng produksyon na ang pangunahing 
pwersa sa produksyon ay mga magsasaka at ang lupang 
binubungkal nila. Saligang katangian ng pyudal na relasyon 
sa produksyon ang matinding pang-aapi at pagsasamantala 
ng uring panginoong maylupa sa masang magsasaka. Sa 
sistemang pyudal, ipinabubungkal sa masang magsasaka ang 
malalawak na lupaing pag-aari ng mga panginoong maylupa. 
Pinagbabayad ang una ng napakataas na upa sa lupa. 


2. Ano ang mga palatandaan ng pag-iral 
ng pyudalismo sa Pilipinas? 


Mahigit 400 taon nang umiiral ang pyudalismo sa Pilipinas. 
Mga palatandaan ng patuloy pang pag-iral nito ang 
sumusunod: 


MONOPOLYO AT 
KONTROL NG IILANG 
PANGINOONG MAYLUPA 
SA MALALAWAK NA 
LUPAIN AT KAKULANGAN 
O KAWALAN NG LUPA NG 
MASANG MAGSASAKA 


a. Pag-aari at kontrol o monopolyo ng iilang 
panginoong maylupa sa malalawak na lupain 
at kakulangan o kawalan ng lupa ng masang 
magsasaka 


Noong 1968, may nakatalang humigit-kumulang sa 10,800 
malalaking panginoong maylupa. Nagmamay-ari sila ng 
mula 50 hanggang mahigit isang libong ektaryang lupain. 
Humigit-kumulang tatlong milyong ektarya ang kabuuang 
sukat ng kontrolado nilang lupain. Mababa ito nang kaunti 
lamang sa kalahati (50 porsyento) ng kabuuang sukat noon 
ng lupang sakahan ng Pilipinas. 


Ganito ang pagkakahanay nila batay sa lawak ng 
pag-aaring lupa: 


LAWAK NG LUPAIN BILANG NG 
( EKTARYA) PANGINOONG MAYLUPA 
50 - 199 8,914 
200 - 499 1,228 
500 - 1,000 417 
Mahigit 1,000 204 


Bukod dito, mas marami pang mga panginoong 
maylupa ang nag-aari ng 49 ektarya pababa. Sa mga lupaing 
tinatamnan ng palay at mais, halimbawa, halos lahat ng 
mga panginoong maylupa ay nag-aari ng mas mababa 
sa 50 ektarya ng lupain. Samantala, mahigit sa 1,500,000 
ektarya ang mga taniman ng palay at mais na pag-aari ng 
mga panginoong maylupa. 


Ganito rin sa industriya ng niyog. Sa isang pag-aaral 
sa industriya, 20 porsyento lamang ng mga niyugan sa 
bansa ang pinaghahati-hatian ng 3.4 milyong magsasaka at 
manggagawang bukid, samantalang ang 80 porsyento ay pag- 
aari ng mga malalaking panginoong maylupa. (Ang Bayan, 
Oct. 2001) 

Sa kabuuan, walang esensyal na pagbabago ang 
kaayusang ito, bagkus patuloy pang lumalawak ang lupang 
pag-aari ng uring panginoong maylupa. 


LAKI NG PAG-AARING LUPAIN NG ILANG 
PINAKAMALALAKING PANGINOONG MAYLUPA NITONG 2015 


ASYENDA/ EKTARYA 
PANGINOONG MAYLUPA 


Pamilya Yulo (rantso, tubuhan) Palawan 
Laguna 


Eduardo Cojuangco, Jr. Negros, Davao 
del Sur, Cotabato, 
Palawan, 
Mindoro, 
Pangasinan, 
Tarlac 


Zobel-Ayala Batangas, Makati, 
Ayala Land, Inc. (di kasama ang iba pang Cavite 

pag-aaring real estate sa ilalim ng Ayala 
Land, Inc. ng mga Zobel-Ayala) 


Hacienda San Antonio & Hacienda Sta. 
Isabel - ANCA Corp. 

ni Eduardo Cojuangco, Jr., Ilagan, Isabela 
Faustino Dy, Juan Ponce Enrile 


Pamilya Madrigal Cagayan 

Pamilya Floirendo (Tadeco) Davao del Norte 

Pamilya Almagro Dalaguete, Cebu 

Pamilya Dimaporo Lanao 

Henry Sy (Hacienda Looc) Nasugbu, 
Batangas 

Pamilya Roxas (Asyenda Banilad 4 Batangas 

Asyenda Palico) 

Cojuangco-Aquino (Hacienda Luisita) 6,000 | Tarlac 

Pamilya Escudero 4,000 | Southern Tagalog 

Pamilya Araneta 3,000 | San Jose Del 


Monte, Bulacan 


Si Eduardo Cojuangco, na nakaangkin ng malaking 
bahagi ng coco levy at numero unong kroni ng rehimeng 
Marcos, Estrada at Arroyo ay tinatayang nagmamay-ari 
at kumukontrol ng ilang daang libong ektaryang lupa na 
natatamnan ng iba't-ibang pananim tulad ng cassava, 
mangga, niyog, mais (para sa feeds), tubo at iba pa. At 
patuloy pa itong nangangamkam ng lupain sa iba't ibang 
dako ng kapuluan. 


Sa huwad na reporma sa lupa ng rehimeng Aquino 
at Ramos, idineklarang saklaw ng reporma ang 10.3 
milyong ektaryang lupain mula sa kabuuang 13.3 milyong 
ektaryang lupaing agrikultural. Mula dito ay makikita ang 
nagpapatuloy na malubhang problema sa kontrol ng mga 
panginoong maylupa sa lupaing agrikultural. 


Bunga ng ganitong balangkas ng pagmamay-ari 
sa lupang agrikultural, laganap ang kawalan ng lupang 
pag-aari o kakulangan sa lupang sinasaka ng mga 
magsasaka. Noong 1985, 40 porsyento ng kabuuang bilang 
ng magsasaka ang mga kasama. Bukod dito, 30 porsyento 
ang nagsasaka ng mga lupang publikong walang titulo. 
Ang natitirang 30 porsyento ay nagbubungkal ng sariling 
maliliit na parsela ng lupa. Ibig sabihin, sa bawat sampung 
magsasaka, pito ang walang sariling pag-aaring lupa at ang 
apat sa pitong ito ay mga kasama. 


Sa taong 1991, ang kabuuang bilang ng mga 
kasama, (share tenants, leaseholders at CLT holders) ay 
aabot sa 42.5 porsyento at nanatiling 70 porsyento ng 
mga magsasaka ang walang sariling lupa. Lumalala pa ang 
kawalan ng lupa dahil sa patakarang pagbawi ng mga CLT, 
land use at crop conversion magmula sa rehimeng Ramos 
hanggang sa kasalukuyan. 


Sa mga lupang natatamnan ng palay at mais, 
mas marami ang bilang ng mga panginoong maylupang 

nag-aari ng mababa sa 50 ektarya bawat isa. Pero malawak- 
lawak ang kabuuang eryang saklaw ng mga ito. Karaniwan, 
hinahati-hati ang mga lupa nila sa maliliit na parsela 
at ipinapaupa sa mga magsasaka. Dito, umaabot ng mula 60 
hanggang 75 porsyento ng mga magsasaka ang nakikisama. 


Kung ibibilang pa ang mga manggagawang bukid 
na nagnanais magbungkal ng lupa, aabot sa 85 porsyento 
ng kabuuang pwersang paggawa sa agrikultura ang 
walang sariling lupa. Ayon mismo sa reaksyunaryong 
gubyerno, 80 porsyento ng lupang agrikultural ang 
pag-aari ng 20 porsyento lamang ng populasyon. Noong 
Agosto 1992, inamin mismo ni Presidente Ramos na “lima't 
kalahating porsyento (5.5%) ng mga panginoong maylupa 
ang nagmamay-ari ng 44 porsyento ng lahat ng lupang 
sakahan”. 


Matingkad na nailalarawan ng mga ito kung gaano 
kalubha ang problema sa lupa ng masang anakpawis sa 
agrikultura. 

b. Laganap na pagsasamantalang pyudal 
Nananatiling laganap ang pagsasamantalang pyudal tulad 
ng napakataas na upa sa lupa, usura at pang-aalila sa 


masang magsasaka. 


Kinikikilan ang masang magsasaka ng upa sa lupa 

sa anyo ng hatian sa ani o buwisan. Mula 50 hanggang 
80 porsyento ng ani ang napupunta sa mga panginoong 
maylupa. Katiting na bahagi lamang ng ani ang natitira sa 
mga magsasaka. 


Dahil hindi nakakasapat ang parteng nakukuha nila 
sa ani, ang mga magsasaka ay napipilitang mangutang sa 
mga usurero na karaniwang mga panginoong maylupa rin. 
Sandaang porsyento (10096) o higit pa bawat anihan ang 
kalimitang interes sa pautang. Sa isang taon, aabot ito ng 
hanggang 300 porsyento. 


Sapilitang inaalila ng mga panginoong maylupa ang 
mga magsasaka o pinagtatrabaho sila nang walang bayad 
at pinagbibigay pa ng tributo. Ipinapatawag anumang oras 
ang mga kasama at pamilya nila para gawin ang anumang 
iutos ng mga panginoong maylupa. 


Sa mga lugar na salat sa lupa, mas maraming mag- 
sasaka ang nagkukumpitensya sa pakikisama at pagta- 
trabaho sa lupa. Kaya, kahit mas maliit kaysa karaniwan 
ang lupa ng panginoong maylupa, kadalasan namang mas 
matindi ang pagsasamantalang pyudal. 


k. Atrasado at maliitang pagsasaka 
sa malaking bahagi ng kanayunan 


Sa malaking bahagi ng kanayunan, laganap ang atrasado 
at maliitang pagsasaka. Sa maraming lugar, walang 
mga patubig at nakaasa lamang sa ulan ang pagsasaka. 
Karaniwa'y araro at kalabaw ang gamit sa pagbubungkal 
ng lupa at may ilang lugar pa nga na hindi gumagamit ng 
araro. Hindi laganap ang paggamit ng pataba at pestisidyo. 
Maliit ang taunang ani. 


Maliliit ang karamihan ng mga sakahan sa Pilipinas. 
Noong 1980, 2.8 ektarya ang karaniwang laki ng lahat ng 

klase ng mga sakahan. Lumiit na ito mula 3.6 ektarya noong 
1970. Patuloy pa itong lumiliit. Mas maliit sa dalawang 
ektarya ang mahigit 70 porsyento ng mga palayan. 


Hindi interesado ang mga panginoong maylupa na 
paunlarin ang paraan ng pagsasaka. Nakukuha nila ang 
kanilang malaking parte sa ani kahit hindi nila paunlarin 
ang produksyon. Sa lawak ng kanilang lupain at laki ng 
upa sa lupa o parte sa ani, sobra-sobra ang pakinabang 
nila para suportahan ang kanilang maluhong pamumuhay. 


3. Paano naghihirap ang magsasaka sa ilalim 
ng pananatili ng pyudalismo sa malawak 
na kanayunan? 


Sa pananatili ng pyudalismo, matinding pinagsasamantalahan 
ang masang magsasaka sa pamamagitan ng iba't ibang 
anyo ng pyudal at malapyudal na pagsasamantala. Kabilang 
dito ang: 


PARTE NG 
PANGINOONG 
MAYLUPA 


a. Pangingikil ng mataas na upa sa lupa 


Sa mas maraming lugar, ipinangangalandakan ng mga 
panginoong maylupa na 50-50 ang hatian nila ng mga 
kasama sa ani. Sa hatiang ito, ipinapasa ng mga panginoong 
maylupa sa magsasaka ang pagpasan sa mga gastos sa 
pagsasaka. Kaya ang tunay na lilitaw na hatian ay 60-40 
hanggang 80-20 pabor sa panginoong maylupa. 


Sakali mang sinasagot ng mga panginoong maylupa 
ang mga gastos sa pagsasaka, tinataasan naman ang 
halaga ng mga ito para mapalaki ang parte nila sa ani. 


Samantala, sa sistemang buwisan, ang takdang 
tantos ng upa sa lupa ay 25 porsyento ng taunang netong 
ani na nakabatay sa “normal” na ani sa loob ng tatlong 
taon bago pumasok sa kontrata. Obligadong bayaran 
ito ng kasama anuman ang laki ng ani niya, bagyuhin 
man o pestehin ang pananim. Sa sistemang ito, pasan ng 
magsasaka ang kabuuang gastos sa pagsasaka. 


b. Usura o pagpapautang sa napakataas na interes 


Ginagamit ito ng maraming panginoong maylupa para 
lalong palakihin ang parte nila sa ani at maremata ang lupa 
ng mga magsasakang may lupa. Mula 100 hanggang 150 
porsyento bawat anihan ang karaniwang interes na ipinapatong 
nila sa mga inuutang na pera o butil ng mga magsasaka. 


Ang usura ay kakambal ng pyudalismo. Dahil sa 
matinding pagsasamantala sa masang magsasaka at 
paghihikahos nila, palagi silang gipit. Para matugunan 
ang kakulangan sa pagkain o malalaking pangangailangan 
sa panahon ng kagipitan, napipilitang mangutang sa 
mga usurero ang mga magsasaka kahit sa napakataas na 
interes. Madalas na wala silang maipambayad kundi ang 
parte sa ani o maliit na parsela ng lupang pag-aari nila. 

k. Napakababang pasahod 


Karamihan sa mga magsasaka ay nagtatrabaho sa iba 
para madagdagan ang maliliit na parte nila sa ani. Bukod 
sa pagsasaka sa inookupang parsela ng lupa, sila'y 
nakikitanim, nakikiani, sumasama sa mga bangkang 
pangisda at pumapasok sa sarisaring trabaho. Bilang 
sahod, tumatanggap sila ng maliit na halaga o maliit na 
bahagi ng ani kapalit ng isang araw na pagbabanat ng 
buto. Karaniwa'y mga panginoong maylupa at mayamang 
magsasaka ang umaarkila sa serbisyo nila. 


Marami sa mga pana-panahong manggagawang 
bukid sa mga asyenda ng tubo at mga plantasyon ng mga 
dayuhang korporasyong agrikultural tulad ng sa pinya ay 
mga magsasaka rin. Dumaranas sila ng napakababang 
pasahod at biktima ng sistemang kabo at usura. 


d. Pang-aalila at tributo 


Anumang oras, ipinapatawag ng panginoong maylupa 
ang kanyang kasama o ang asawa o anak nito, para utusan 
sa iba't ibang gawain. Karaniwan ang pagpapalinis ng 
bahay at bakuran at pagpapatrabaho sa kusina laluna 
kapag may handaan. Bukod pa, madalas ding manghingi 
ang mga panginoong maylupa ng manok, prutas at iba 
pang “handog” mula sa masang magsasaka. Obligadong 
sumunod ang mga magsasaka. Kung hindi, manganganib 
silang mapatalsik sa sinasakang lupa. 


e. Pang-aagaw ng mga panginoong maylupa 
sa lupa ng mga magsasaka 


Nangingibabaw ang kapangyarihan ng mga panginoong 
maylupa sa kanayunan. Kontrolado nila ang reaksyunaryong 

gubyerno sa mga probinsya at bayan. May sarili silang 
kinatawan at kuneksyon sa mga nasa poder sa pambansang 
gubyerno. Ginagamit nila ang kapangyarihang ito at ang 
kanilang kayamanan para gipitin at agawan ng lupa ang 
mga magsasakang nag-aari ng maliliit na parsela ng lupa. 
Kunwa'y bibilhin nila ang lupa ng mga magsasaka pero 
ito naman ay sa napakamurang halaga o kaya'y idinadaan 
sa pekeng mga papeles at kaakibat na utos ng hukuman 
na nagliligalisa sa pang-aagaw. Mas madalas, tahasang 
ginagamitan ng dahas at pananakot ang pang-aagaw nila 
sa lupa ng mga magsasaka. 


4. Paano pinahihirapan ng pyudalismo 
ang buong sambayanang Pilipino? 


Ang pyudalismo ay isa sa mga pangunahing ugat ng 
kahirapan ng sambayanang Pilipino. Ito ang pinakamalaking 
dahilan ng pagkaatrasado ng ekonomya ng bayan. Dahil 
tumatanggap ng upa sa lupa na sobra-sobra sa mga 
pangangailangan at luho nila, walang interes ang mga 
panginoong maylupa sa pagpapaunlad ng pamamaraan ng 

pagsasaka. Kaya ang agrikultura, na esensyal na basehan 
ng industriyalisasyon, ay nananatiling atrasado. 


Dahil sa monopolyo sa lupa at atrasadong pag- 
sasaka, maraming taganayon ang pwersadong pumunta 
sa kalunsuran para maghanapbuhay. Sa kalagayang 
sobra-sobra ang nagkukumpitensyahan sa limitadong 
oportunidad sa trabaho, lalong nakakapagdikta ang mga 
dayuhan at lokal na kapitalista ng mababang sahod at di 
makataong kundisyon sa paggawa. At dahil pinaghihikahos 
ng pyudalismo ang pinakamalaking bilang ng mamamayan- 
ang mga magsasaka-limitado ang pamilihan para sa 
mga produkto ng industriya sa loob ng bayan. Kaya mala- 
king hadlang ang pyudalismo sa industriyalisasyon at 
tumutulong ito para lalong makontrol ng mga dayuhang 
monopolyong kapitalista ang ekonomya ng bansa. 


5. Bakit pyudalismo ang baseng panlipunan 
ng imperyalismo? 


Sa agrikultura ng Pilipinas, umiiral ang lumang pyudal 
na paraan ng produksyon kaagapay ng kapitalistang 
pagsasaka. Pangunahing nakatuon ang huli sa produksyon 
ng eksport na mga pananim na kailangan ng US at ibang 
bayang kapitalista. Gayunman, mas malawak pa rin ang 
mga sakahang ginagamitan ng lumang pyudal na paraan 
ng produksyon kaysa mga sakahang kapitalista. 


Ang pyudalismo ay pinananatili ng imperyalismong US 
para pamalagiing naghihirap ang malawak na sambayanan, 
supilin ang pinakamalaking uri, ang uring magsasaka, 
at manipulahin ang atrasadong kalagayan ng bayan. Sa 
gayon, napapakinabangan nito ang murang paggawa at 
murang hilaw na materyales. Nasa proteksyon naman ng 
imperyalismong US ang pananatili sa kapangyarihan ng mga 
panginoong maylupa. Kaya sinasabi na baseng panlipunan 
ng imperyalismong US ang katutubong pyudalismo. 

K. ANG BURUKRATANG KAPITALISMO 
BILANG UGAT NG KAHIRAPAN NG 
SAMBAYANANG PILIPINO 


1. Ano ang burukratang kapitalismo? 

Ang burukratang kapitalismo ay ang pagpapatakbo sa 
gubyerno nang parang negosyo at para sa pagpapayaman 
ng mga nakaupo sa kapangyarihan. 


Ang malalaking burukrata o upisyal ng reaksyunaryong 
gubyerno ay pawang mga kinatawan at bahagi ng uring 


Mag 
KY 

malaking burgesyang kumprador at uring panginoong 
maylupa. Ginagamit nila ang kapangyarihang pampulitika 
para magsilbi sa mga dayuhang imperyalista, malaking 
burgesyang kumprador at mga panginoong maylupa. 
Kasabay nito, kinakasangkapan nila ang kanilang pusisyon 
para mangurakot at magpalawak ng pag-aaring lupa at 
negosyo. Lahat ng papet na presidente, mula kay Quezon 
hanggang kay BS Aquino Ill, ay mga burukratang kapitalista. 
Gayundin ang karamihan sa mga nangungunang burukrata 
sa pamahalaang pambansa, probinsyal at munisipal. 


2. Paano pinahihirapan ng burukratang 
kapitalismo ang sambayanang Pilipino? 


Bilang isang salot na kakawing ng imperyalismo at 
pyudalismo, ang burukratang kapitalismo ay malaking 
pasanin ng mamamayan. Pinahihirapan ng mga burukratang 
kapitalista ang mamamayan sa pamamagitan ng: 


a. Pasismo at pagsupil sa mamamayan 

Ang pasismo ay ang marahas na pananalakay at panunupil 
ng reaksyunaryong estado sa mamamayan. Para mapasunod 
ang mamamayan sa gusto ng mga dayuhan at lokal na 
naghaharing uri, sistematikong sinusupil at kinokontrol 
sila ng reaksyunaryong estado. Ang estado ay binubuo 
ng mga instrumento sa pamumwersa (hukbo, pulisya, 
bilangguan, hukuman) at ng gubyernong gumagawa at 
nagpapatupad ng mga batas. Nilikha ng mga naghaharing 
uri ang makinarya ng reaksyunaryong estado sa Pilipinas 
para ipagtanggol ang kanilang paghahari. 


Espesyal na tungkulin ng mga burukratang kapita- 
lista ang direktang pagpapatakbo ng reaksyunaryong 
estado. Para sugpuin ang mga kilusan at pakikibaka na 
naglalayong palayain ang lipunang Pilipino sa paghahari 
ng imperyalismo, pyudalismo at burukratang kapitalismo, 
itinataguyod ng mga burukratang kapitalista ang pasismo. 


b. Pagpasok sa mga di pantay na kasunduan 
at pagpapatupad ng mga batas at programa 
na nagtataguyod ng pagsasamantala ng 
mga dayuhan at lokal na naghaharing uri 


Ang mga burukratang kapitalista ang pumapasok 
at nag-aapruba sa mga kasunduan na nagbibigay sa 
imperyalismong US ng karapatan para patuloy na kontrolin 
at pagsamantalahan ang sambayanang Pilipino. 


Ang mga burukratang kapitalista ang gumagawa at 
nagpapatupad ng mga batas na pabor sa mga naghaharing 
uri at kontra sa mamamayan. 


Mga halimbawa ang sumusunod na mga batas: 
pagbibigay ng sarisaring kaluwagan sa mga dayuhan at 

lokal na malalaking kapitalista, pagliligalisa sa monopolyo 
sa lupa at pangangamkam ng lupa, pagpapanatiling mababa 
ang sahod at pagbabawal sa paggigiit ng mga manggagawa 
ng kanilang mga karapatang mag-unyon at magwelga, at 
pagliligalisa sa mga pasistang pananalakay sa mamamayan. 


Ang mga burukratang kapitalista ay nagpapatupad ng 
iba't ibang programang tumutulong sa mga naghaharing uri 
para lalong makapagsamantala sa mamamayan at makapag- 
payaman. 


Halimbawa nito ang magagastos na programa sa 
pagpapalakas sa reaksyunaryong hukbo at sa paggawa ng 
mga kalsada, daungan, paliparan, dam at tulay. Ang mga 
naghaharing uri ang nakikinabang sa mga programang ito 
na tinutustusan ng malalaking buwis ng mga mamamayan. 


k. Kabulukan sa gubyerno 


LAGANAP ANG KORAPSYON 
AT KATIWALIAN SA BUONG 
GUBYERNO. SA PAGPAPATIBAY NG 
MGA BATAS, UTOS AT DESISYON, 
TUMATANGGAP NG MALALAKING 
SUHOL ANG MGA BURUKRATANG 
KAPITALISTA. 

Laganap ang korapsyon at katiwalian sa buong gubyerno. 
Sa pagpapatibay ng mga batas, utos at desisyon, tumatang- 
gap ng malalaking suhol ang mga burukaratang kapitalista. 
Dahil dito, lubos na nasusunod ang bawat naisin ng mga 
naghaharing uri na may kontrol sa yaman ng bayan. 


Sa bawat kontrata, konsesyon at lisensya, may ibinu- 
bulsang pera ang mga burukratang kapitalista. Kinukurakot 
nila ang malaking bahagi ng pondo ng reaksyunaryong 
gubyerno. 


Minamanipula at kinukunan ng malaking porsyento 
ng mga burukratang kapitalista ang bawat kontrata sa obras 
publikas. Dagdag pa rito, itinatakdang maging suplayer ng 
mga gagamitin sa proyekto ang kanilang kamag-anak o 
kaibigan, pinalulusot ang wala sa istandard na kagamitan 
at pagkakagawa basta't may suhol at gumagawa ng kung 
anu-ano pang katiwalian para makapangurakot. 


Nangangamkam ng lupa ang mga burukratang 
kapitalista. Kinukuha nila ang mga konsesyon sa malalawak 
na lupaing publiko para gawing pastulan, trosohan, 
minahan o subdibisyon. Inaagaw nila ang lupa ng mga 
setler at pambansang minorya sa pamamagitan ng pagma- 
maniobra sa mga rehistro at titulo. 


d. Panlilinlang sa mamamayan 


Nililinlang ng mga burukratang kapitalista ang mamamayan 
para maging maamo at masunurin sa mga naghaharing uri. 
Inaakit nila ang mamamayan para umasa sa gubyerno sa 
paglutas ng mga problema. 


Nagdaraos ng mga eleksyon ang mga burukratang 
kapitalista para palabasing kagustuhan ng mamamayan 
ang pag-upo nila sa poder. Ginagamit ang eleksyon bilang 

paraan ng pagpili kung aling pangkat ng naghaharing uri 
ang hahawak sa kapangyarihan ng estado. 


Kontrolado ng mga burukratang kapitalista ang 
buong sistema ng edukasyon at masmidya. Ginagamit nila 
ang mga ito para ipalaganap ang mga ideyang sumasamba 
sa mga imperyalista, malalaking burgesyang kumprador at 
mga panginoong maylupa. Sa kabilang banda, sinisiraan 
nila ang rebolusyonaryong kilusan at inilalayo ang 
mamamayan sa landas ng rebolusyon. 


e. Pagsangkot sa kriminal at iligal na mga aktibidad 


Ang kriminal at iligal na mga aktibidad ay isa na ngayong 
malaking pinagkakakitaan ng mga burukratang kapitalista 
kabilang ang matataas na upisyal ng AFP at PNP. Pinapakita 
lamang nito ang mabilis na pagkitid ng pinag-aagawang 
yaman ng bayan. 


Kabilang dito ang kalakalan ng ipinagbabawal na 

droga, ismagling, operasyon ng mga pasugalan, kidnap-for- 
ransom, bank robbery, prostitusyon, gun-for-hire at marami 
pang iba. 


Sa pamamagitan ng paggamit ng mataas na pusisyon 
sa estado, sila ay tuwirang sangkot o nagbibigay proteksyon 
sa mga kriminal na sindikato. Kinakasangkapan din nila 
ang mga kontra-rebolusyonaryong taksil para rito. 


Malaki ang responsibilidad nila sa paglaganap ng 
kriminalidad at iba pang antisosyal na aktibidad at sa 
pagtindi ng imoralidad sa buong bayan. 

D. ANG PAGSASABWATAN NG TATLONG 
SALOT SA PAGPAPANATILI NG LIPUNANG 
MALAKOLONYAL AT MALAPYUDAL 


1. Paano nagsasabwatan ang imperyalismong US, 
pyudalismo at burukratang kapitalismo sa 
pagpapahirap sa sambayanang Pilipino? 


Ang imperyalismong US ang pangunahing nakikina- 
bang at pinakamapagpasyang pwersang nagtataguyod sa 
kasalukuyang naghaharing sistema sa Pilipinas. Ito ang 
nangingibabaw sa ekonomya ng bayan at kumokontrol 
sa reaksyunaryong gubyerno at mga armadong pwersa 
nito. Kung wala ang suporta ng imperyalismong US, hindi 
tatagal ang naghaharing sistema. 


Ang malaking burgesyang kumprador ay bumubun- 
tot at nakikinabang sa kapangyarihan ng mga dayuhang 
monopolyong kapitalista. Nabubuhay ang malaking 
burgesyang kumprador sa kolonyal na kalakalan, pakiki- 
pagsosyo sa mga dayuhang kapitalista at pakikibahagi 
sa pakinabang mula sa dayuhang pangungutang. 
Pangunahing kasangkapan ito ng imperyalismong US sa 
pagsasamantala sa sambayanang Pilipino. Itinataguyod ng 
imperyalismong US ang pangingibabaw ng kapangyarihan 
ng malaking burgesyang kumprador sa ekonomya at 
pulitika ng Pilipinas. 


Pinangangalagaan din ng imperyalismong US 
ang kapangyarihan ng uring panginoong maylupa para 
itaguyod ang paghahari nito sa Pilipinas. Pinapanatili ang 
pyudalismo para pamalagiing atrasado at nakasandig sa 
US ang bayan. Sa gayon, nakakapagkamal ng supertubo 
ang imperyalismong US. 


Ang burukratang kapitalismo ay bahagi ng estadong 

likha ng imperyalismong US at pyudalismo. Pinag- 
uugnay nito at pinangangalagaan ang interes ng imper- 
yalismo at pyudalismo laban sa pagtutol at pakikibaka 
ng mamamayan. 


Sa halip na ipaglaban ang pambansa at demo- 
kratikong mga interes ng sambayanang Pilipino, 
naglilingkod ang mga burukratang kapitalista sa mga 
amo nilang dayuhan at pyudal habang nangungurakot sa 
pwesto sa gubyerno. 


Bunga ng pagsasabwatan ng imperyalismong 
US, pyudalismo at burukratang kapitalismo, umiiral sa 
Pilipinas ang lipunang malakolonyal at malapyudal. 


2. Paano naging malakolonyal at malapyudal ang 
lipunang Pilipino bunga ng pagsasabwatan 
ng imperyalismong US, pyudalismo 
at burukratang kapitalismo? 


Malakolonyal at malapyudal ang lipunang Pilipino 
ngayon. Ang katayuang ito ay itinatakda ng imperyalis- 
mong US, pyudalismo at burukratang kapitalismo na 
ngayo'y walang habas na nagsasamantala sa malawak na 
masa ng mamamayang Pilipino. Ang tatlong salot na ito, 
na bunga ng kasaysayan, ang mga pundamental na suli- 
raning nagpapahirap sa lipunang Pilipino. 


Ang malakolonyal na katangian ng lipunang 
Pilipino ay pangunahing itinatakda ng imperyalismong 
US. Kahit sinasabi ng mga reaksyunaryo na malaya na ang 
Pilipinas, hindi ito ganap dahil sila na rin ang kumokontra 
sa sarili sa pagsasabing “ibinigay” o “ibinalik” lamang ng 
imperyalismong US ang kalayaan ng Pilipinas. 


Ang totoo ay patuloy na nilalapastangan ng imper- 

yalismong US ang pambansang soberanya at pagka- 
raang “ibigay” ito, sinigurado ng imperyalismong US na 
patuloy nitong makokontrol ang ekonomya, pulitika, 
kultura, militar at ugnayang panlabas ng Pilipinas. 
Nakapangikil ang imperyalismong US ng di pantay na 
mga tratado at makaisang-panig na mga pribilehiyong 
lumalabag sa pambansang soberanya, integridad ng 
teritoryo at pambansang mana ng sambayanang Pilipino. 


Patuloy na inaangkin ng imperyalismong US 
ang pribilehiyong bigyan ng armadong proteksyon ang 
mga lokal na mapagsamantalang uri. Kahit may ilusyon 
ngayon na nagpapasya sa sarili ang kasalukuyang 
gubyerno, ang mga saligang patakaran nito at ang 
eleksyon at pagnonombra ng pinakamatataas na upisyal 
ay pangunahing itinatakda ng imperyalismong US. 


Ang mga engklabo sa ekonomya na pinaghaharian 
ng mga empresa ng US, ang kontrol ng US sa reaksyu- 
naryong armadong pwersa ng Pilipinas at ang libreng 
paglabas-masok ng mga tropa at kagamitang pandigmang 
US alinsunod sa mga tratadong militar, ang pinakama- 
linaw na ebidensya na kolonya pa rin ng US ang Pilipinas. 
Maaalis lamang ang kolonyal na kontrol sa pamamagitan 
ng armadong pambansang rebolusyon na naggigiit sa 
kalayaan ng Pilipinas. 


Ang malapyudal na katangian ng lipunang 
Pilipino ay pangunahing itinatakda ng pagkubabaw ng 
monopolyong kapitalismo ng US sa lumang pyudal na 
paraan ng produksyon sa Pilipinas. Ang kongkretong 
resulta nito ay ang pagkaagnas at pagkalusaw ng 
natural na ekonomyang nakasasapat-sa-sarili na naging 
ekonomyang pangkalakal. 


Dahil dinidiktahan ng dayuhang monopolyong 


kapitalismo ang ekonomyang pangkalakal, ginagamit 
ito para pigilan ang pag-unlad ng pambansang kapi- 
talismo at pwersahing mabangkrap ang mga may-aring 
nagbubungkal at tagayari ng handikrap. Ginagamit ang 
ekonomyang pangkalakal para panatilihin sa pyudal na 
pagkaalipin ang malawak na masa ng mamamayan at 
kasabay nito'y likhain ang malaking reserbang hukbo 
ng paggawa, upang mapanatiling mababa ang presyo 
ng paggawa. 


Sa agrikultura ng Pilipinas, patuloy na umiiral ang 
lumang pyudal na paraan ng produksyon kaagapay ng 
kapitalistang pagsasaka, na pangunahing isinasagawa 
para sa produksyon ng ilang pananim na pang-eksport 
na kailangan ng US at iba pang bayang kapitalista. Subalit 
di hamak na mas malawak pa rin ang mga sakahang 
ginagamitan ng lumang pyudal na paraan ng produksyon 
kaysa mga sakahang kapitalista at mga sakahang 
pinatatakbo sa paraang kapitalista. 


Ang pyudalismo ay pinasisigla at pinananatili 
ng imperyalismong US para pamalagiing naghihirap 
ang malawak na masa ng mamamayan, supilin ang 
pinakamalaking uri, ang uring magsasaka, at manipulahin 
ang atrasadong kalagayan ng bayan nang sa gayo'y 
makakuha rito ng murang paggawa at murang hilaw 
na materyales. Sa ganitong pakahulugan, sinasabi na 
batayang panlipunan ng imperyalismong US ang pananatili 
ng pagsasamantala ng mga panginoong maylupa. 
Kailangan ang rebolusyong agraryo para mawasak ang 
ugnayan ng imperyalismong US at pyudalismo at alisan 
ng batayang panlipunan ang imperyalismong US. 


Naging malakolonyal at malapyudal ang lipu- 
nang Pilipino dahil naiimpluwensyahan at umaasa sa 
isa't isa ang imperyalismong US at pyudalismo. Hindi 


160 


talaga interesado ang imperyalismong US na paunlarin 
ang ekonomyang kolonyal at agraryo para maging tunay 
itong malaya at umaasa-sa-sarili. Natural sa modernong 
imperyalismo na ang gawing posible lamang ay ang 
tagibang at pasumpong-sumpong na pag-unlad. Ang 
mga monopolyong kapitalista ng US ay interesado 
lamang na makakuha ng sobra-sobrang ganansya mula 
sa kolonyal na palitan ng hilaw na materyales na galing 
sa Pilipinas at yaring kalakal na galing sa US, mula sa 
direktang pamumuhunan sa mga kolonya at malakolonya 
na nagsasampa ng mas mataas na ganansya, at mula sa 
internasyunal na pang-uusura. 


Ang mga pundamental na problema ng sambayanang 
Pilipino ay hindi maaasahang lutasin ng kasalukuyang 
reaksyunaryong estado dahil, unang-una, likha at papet 
na instrumento ito ng imperyalismong US at pyudalismo. 
Sa bawat antas ng kasalukuyang reaksyunaryong estado, 
mula sa pambansang antas hanggang sa antas ng 
munisipalidad, nariyan ang mga burukratang kapitalista 
na tuta ng imperyalismong US at pyudalismo. 


Ang burukratang kapitalismo mismo ay bukod pang 
kasamaang nagpapahirap sa buong bansa. Ginagampanan 
nito ang espesyal na papel na pag-ugnayin ang mga interes 
ng mga dayuhan at katutubong mapagsamantala at supilin 
ang determinadong paglaban ng rebolusyonaryong masa. 
Iniluklok ang mga burukratang kapitalista para maging 
papet na administrador na siguradong magpapatupad sa 
mga kagustuhan ng imperyalismong US. 


Mas interesado ang mga burukratang kapitalista 
na ibulsa ang nananakaw nila sa gubyerno at manghingi 
ng konsesyon sa kanilang mga among dayuhan at pyudal 
kaysa ipaglaban ang pambansa-demokratikong interes 
ng sambayanang Pilipino. Walang saysay at mali na asa- 

hang babaguhin nila ang malakolonyal at malapyudal 
na mga saligang patakaran ng reaksyunaryong papet na 
gubyerno. 


Ang karaniwang ginagawa ng mga bulok na 
upisyal na ito ng gubyerno ay gumamit ng kontra- 
rebolusyonaryong dalawahang taktika para lokohin ang 
mamamayan at mas mahusay na pagsilbihan ang mga 
naghaharing uri. Ipinoproklama nila ang sarili na mga 
“populista”, “makabayan”, “demokrata” o “sosyalista” 
pa nga, at kaya rin nilang magnakaw ng mga kataga sa 
rebolusyonaryong kilusang masa. 


Ang imperyalismong US, pyudalismo at burukratang 
kapitalismo ang mga dahilan ng krisis ng malakolonyal 
at malapyudal na lipunang Pilipino. Hangga't hindi 
naibabagsak ang mga ito, hindi makakamit ng sambayanang 
Pilipino ang tunay na kalayaan at demokrasya. 


IV. 
DEMOKRATIKONG REBOLUSYONG 
BAYAN ANG TANGING SOLUSYON SA 
MGA PUNDAMENTAL NA PROBLEMA 


NG SAMBAYANANG PILIPINO 

A. Ang demokratikong rebolusyong bayan 


1. Bakit rebolusyon ang tanging solusyon 
sa pundamental na mga problema 
ng sambayanang Pilipino? 


Malinaw sa pag-aaral sa kasaysayan ng Pilipinas na hindi 
kailanman kusang bibitawan ng dayuhan at lokal na mga 
naghaharing uri ang kanilang kapangyarihan. Hindi rin 
nila kusang isusuko ang kayamanang dinambong nila sa 
mamamayang Pilipino. Basta't ang kapangyarihan nila 
ang nanganganib, gagawin ng mga imperyalistang US, 
malaking burgesyang kumprador at uring panginoong 
maylupa ang lahat ng maniobra at kahayupan. 


Bilang pinakamahalagang kasangkapan sa pagta- 
tanggol at pagtataguyod sa kanilang paghahari at interes, 
itinayo at patuloy na pinalalakas ng mga naghaharing uri 
ang reaksyunaryong estado. Kaya, para mapalaya ang 
sambayanan mula sa salot ng imperyalismong US, pyu- 
dalismo at burukratang kapitalismo, pinakamapagpasya 
ang pagdurog sa reaksyunaryong estado. 


Walang maaasahan ang mamamayan sa simpleng 
pagpapalit ng mga nagpapatakbo sa reaksyunaryong es- 
tado sa pamamagitan man ng eleksyon o kudeta. Walang 
ibinubungang pag-unlad sa kalagayan ng mamamayan 
ang pagbabagu-bago sa presidente ng papet na gubyerno. 
Patuloy pang sumasahol ang dinaranas nilang pagsa- 
samantala, pang-aapi at kahirapan. 


Magtatagumpay lamang ang kudeta sa Pilipinas 
kung may basbas ito ng imperyalismong US na mahigpit 
na kumokontrol sa reaksyunaryong armadong pwersa. Mas 
malamang kaysa hindi na ang iluluklok nito sa kapangyarihan 
ay kasinsama o mas masahol pa kaysa sa pinalitan. Opsyon 

ng US na magpalit ng papet depende sa tantya niyang 
bentahe nito sa kanyang paghahari sa bayan. 


Wala ring kahihinatnan ang pagsusumamo ng 
mamamayan sa reaksyunaryong estado na ipagtanggol 
laban sa mga dayuhan at lokal na nagsasamantala at nang- 
aapi. Hindi nakapagtatakang ang reaksyunaryong estado 
at mga ahente ng mga naghaharing uri ang pangunahing 
nagpapalaganap sa ganitong palaasang kaisipan. Nais 
nilang gawing sunud-sunuran sa kanila ang mamamayan. 


Wala ring mapapala sa repormismo o ang panini- 
walang makakamit ang tunay na kalayaan at demokrasya sa 
pamamagitan ng parlamentaryong mga paraan lamang. 


Para mapalaya ang sambayanan sa paghahari ng 
imperyalismong US, pyudalismo at burukratang kapi- 
talismo, kailangang ibagsak at wasakin ang reaksyunaryong 
estado. Kailangang palitan ito ng bagong estadong likha 
ng mamamayan at nagtataguyod sa kanilang mga interes. 
Kailangan ang rebolusyonaryong dahas para magapi ang 
mga naghaharing uri at mahawan ang landas sa pagta- 
tatag ng lipunang malaya, makatarungan at maunlad. 


2. Bakit pambansa-demokratiko ang katangian 
ng kasalukuyang yugto ng rebolusyong Pilipino? 


Dahil malakolonyal at malapyudal ang lipunang Pilipino, 
di maiiwasang pambansa-demokratiko ang katangian 
ng kasalukuyang yugto ng rebolusyong Pilipino. Ito'y 
pambansa-demokratikong rebolusyon, rebolusyong 
hangad ang paglaya ng sambayanang Pilipino sa pang-aapi 
at pagsasamantalang dayuhan at pyudal. 


Pambansang rebolusyon ito dahil pangunahing 
iginigiit nito ang pambansang soberanya laban sa imper- 

yalismong US at mga lokal na tuta nito. Demokratikong 
rebolusyon ito dahil pangunahing inilulunsad ang pakiki- 
bakang magsasaka para sa lupa at laban sa katutubong 
pyudalismo. Itinataguyod din nito ang mga demokratikong 
karapatan ng malawak na masa ng sambayanan laban sa 
pasismo. 


Ang mga saligang kontradiksyon sa lipunang 
Pilipino ay ang kontradiksyon ng bansang Pilipino at ng 
imperyalismo, at ang kontradiksyon ng malawak na masa ng 
mamamayan at ng pyudalismo. Sa saligan, ang pasismong 
tumitindi ngayon ay ang panunupil ng kasalukuyang 
kontra-rebolusyonaryong estado sa sambayanan sa ngalan 
ng mga imperyalista at lokal na naghaharing uri. 


3. Bakit bagong tipo ang pambansa-demokratikong 
rebolusyon na inilulunsad sa Pilipinas? 


Bagong tipo ang kasalukuyang pambansa-demokratikong 
rebolusyon dahil ang makauring pamumuno nito ay 
wala na sa burgesya kundi nasa proletaryado at ang 
patutunguhan ng rebolusyon ay hindi kapitalista kundi 
sosyalista. 


Dahil prinsipal na layunin ng kasalukuyang yugto 
ng rebolusyong Pilipino na palayain ang sambayanang 
Pilipino sa pang-aapi't pagsasamantalang dayuhan at 
pyudal, masasabing karugtong at pagpapatuloy ang 
rebolusyong ito ng Rebolusyong Pilipino ng 1896 at ng 
Digmaang Pilipino-Amerikano, na parehong nabigo sa 
pamumuno ng lokal na burgesya na pinangungunahan 
ng liberal-burges na liderato ng gubyernong Aguinaldo. 


Gayunman, may saligang pagkakaiba ang kasa- 
lukuyang pambansa-demokratikong rebolusyon at ang 
rebolusyong tinalo ng imperyalismong US. Bagong 

tipo ang kasalukuyang pambansa-demokratikong rebo- 
lusyon. Bagong tipo ito dahil mula noong Rebolusyong 
Oktubre (1917) ng Rusya at mula nang lumitaw ang unang 
estadong sosyalista sa guho ng gera ng mga imperyalista 
(Unang Digmaang Pandaigdig, 1914-18), di maiiwasang 
maging bahagi ng pandaigdigang rebolusyong prole- 
taryo ang mga pambansa-demokratikong pakikibaka sa 
imperyalismo, pyudalismo at burukratang kapitalismo sa 
mga kolonya at malakolonya. Mula noon, nawala na ang 
obhetibong kundisyon para sa lumang tipo ng pambansa- 
demokratikong rebolusyon sa Pilipinas. Nawala na 
ang kundisyon sa pamumuno sa rebolusyon ng lokal na 
burgesya. 


Ang pandaigdigang rebolusyong burges ay hindi 
nakakapagbigay ng tamang oryentasyon sa pambansa- 
demokratikong rebolusyon. Higit kailanma'y hating- 
hati ang lumang lideratong ilustrado sa tatlong saray: 
malaking burgesyang kumprador, pambansang burgesya 
at petiburgesya na malinaw na may iba't ibang aktitud 
sa pulitika. Nasa yugto tayo ngayon ng bagong 
tipo ng pambansa-demokratikong rebolusyon, ang 
demokratikong rebolusyong bayan. 


Nasa proletaryado na ngayon ang makauring 
pamumuno sa rebolusyong Pilipino at wala na sa bur- 
gesya o sa alinmang saray nito. Hindi maibabagsak ang 
imperyalismong US, pyudalismo at burukratang kapi- 
talismo kung ang malawak na masa ng sambayanan 
ay hindi pamumunuan ng rebolusyonaryong partido 
ng proletaryado, ang Partido Komunista ng Pilipinas, 
sa kataas-taasang patnubay ng Marxismo-Leninismo- 
Maoismo. Ang mga rebolusyonaryong hangarin at mithiin 
ng uring manggagawa, uring magsasaka, petiburgesya 
at pambansang burgesya ay wastong maisusulong at 
matutupad lamang sa ilalim ng makauring pamumuno 

ng proletaryado sa pamamagitan ng partido nito. 


Itinatag ang Partido Komunista ng Pilipinas noon 
pang 1930. Pero dahil sa grabeng sakit na suhetibismong 
burges sa ideolohiya, oportunismo sa pulitika at mga 
paglabag sa demokratikong sentralismo sa buhay ng 
organisasyon, hindi lamang nabigong tuparin ng Partido 
ang mga rebolusyonaryong tungkulin nito kahit na 
napakainam ng obhetibong kundisyon sa ilang panahon, 
laluna noong panahon ng antipasistang pakikibaka laban 
sa Hapones at pagkaraan niyon, kundi nabigo rin itong 
manatiling buo sa loob ng halos 20 taon bago ito itinatag 
muli noong Disyembre 26, 1968. Ang pangunahing dahilan 
ng pagkabigong ito ay ang pangingibabaw sa loob ng 
Partido ng kontra-rebolusyonaryong linya ng mga Lava 
at Taruc hanggang itakwil ang linyang ito ng kilusang 
pagwawasto na binigyan ng inspirasyon ng Marxismo- 
Leninismo-Maoismo. 


Ang aping mamamayan ng mundo ay mayroon 
nang di magagaping sandatang pang-ideolohiya na 
magbabagsak sa imperyalismo, rebisyunismo at lahat ng 
reaksyon, at makakasama na sila sa kinabukasang sos- 
yalista. Ang unibersal na katotohanan ng Marxismo- 
Leninismo-Maoismo ang di magagaping sandatang 
direktang hawak ng mga rebolusyonaryong partidong 
proletaryo na namumuno sa aping mamamayan ng mundo. 


Mayroon na ngayong Partido Komunista ng Pilipinas 
na puspusang nagsisikap na gamitin ang unibersal 
na katotohanan ng Marxismo-Leninismo-Maoismo sa 
kongkretong kundisyon ng Pilipinas. Mayroon na ngayong 
Bagong Hukbong Bayan na pinamumunuan ng Partido, 
para magpalasap ng nakamamatay na mga dagok sa 
armadong kontra-rebolusyon at magtayo ng mga bakal 
na muog ng rebolusyon sa kanayunan bago agawin ang 

kapangyarihan sa kalunsuran. Mayroon na ngayong nag- 
kakaisang prente para sa pagsusulong ng digmang bayan 
at paghihiwalay sa mga pusakal na kaaway. Pangunahing 
nakabatay ang nagkakaisang prenteng ito sa alyansa ng 
proletaryado at uring magsasaka na mahigit 90 porsyento 
ng mamamayan at sinasaklaw din nito ang petiburgesya, 
pambansang burgesya at iba pang makabayan. 


4. Ano ang perspektiba ng 
demokratikong rebolusyong bayan? 


Sosyalismo ang perspektiba ng demokratikong rebo- 
lusyong bayan. Kagyat na sisimulan ang rebolusyong 
sosyalista sa tagumpay ng demokratikong rebolusyong 
bayan, kapag naibagsak na ang kapangyarihan ng 
imperyalismo, pyudalismo at burukratang kapitalismo 
at naagaw na ng mamamayan ang kapangyarihang 
pampulitika sa buong bayan. 


Ang sosyalismo ay ang sistemang panlipunan na 
ang kapangyarihang pang-estado ay nasa kamay ng uring 
manggagawa at ang mga kagamitan sa produksyon ay 
pag-aaring publiko. 


Ang sistema ng apropriyasyon ay may katangiang 
sosyal upang umalinsunod sa katangiang sosyal ng 
malakihang produksyon. Sa sistemang panlipunang ito, 
pinapalitan ang magulong sistema ng produksyon para sa 
tubo ng sistemang kapitalista, ng planadong produksyon 
para sa pakinabang ng buong lipunan. 


Ang tagumpay ng demokratikong rebolusyong 
bayan ang naglalatag ng materyal na mga kundisyon at 
nagluluwal ng mga pwersa at mga kaparaanan para sa 
paglulunsad at pagsusulong ng sosyalistang rebolusyon. 
Hindi maaaring simulan ang sosyalistang rebolusyon 


hangga't hindi naipagtatagumpay ang demokratikong 
rebolusyong bayan. 


Ang mga sosyalistang salik sa demokratikong 
rebolusyong bayan ay pinauunlad at pinalalakas upang 
matiyak na makapananaig ang proletaryado at makasu- 
sulong sa sosyalistang rebolusyon. Ang mga salik na 
ito ay ang makauring pamumuno ng proletaryado sa 
pamamagitan ng Partido Komunista ng Pilipinas, ang 
absolutong pamumuno ng Partido sa Bagong Hukbong 
Bayan at iba pang mga instrumento ng kapangyarihang 
pampulitika, ang pagtatayo ng sektor pang-estado at 
sektor pangkooperatiba ng ekonomya bilang mapag- 
pasyang mga salik sa ekonomya, at ang pagtatayo ng 
diktadura ng proletaryado sa bag-as ng demokratikong 
diktadurang bayan. 

B. Ang mga kaibigan at ang 
mga kaaway ng rebolusyon 


Sa paglulunsad ng demokratikong rebolusyong bayan, 
mahalagang makilala kung sino ang mga kaibigan at sino 
ang mga kaaway. Sa gayon, natutukoy natin kung paano 
wastong pakikitunguhan ang bawat isa sa mga ito. 


Mga kaaway ng sambayanang Pilipino ang imper- 
yalismong US, malaking burgesyang kumprador at uring 
panginoong maylupa. Bilang mga naghaharing uri, sila 
ang kumokontrol at nagpapasasa sa yaman ng Pilipinas. 
Kontrolado rin nila ang reaksyunaryong gubyerno at mga 
armadong pwersa nito. 


Magkakakampi sa rebolusyon ang proletaryado, 
uring magsasaka, petiburgesya at sa ilang panahon at 
limitadong saklaw, ang pambansang burgesya. Sila ang 
dumaranas ng pagsasamantala at pang-aapi ng imper- 
yalismong US, pyudalismo at burukratang kapitalismo. 


Ang proletaryado ang uring namumuno sa rebo- 
lusyon. Sa lipunang Pilipino, ito ang uring inianak ng 
modernong industriya at nasa pusisyong patuloy na 
magpaunlad dito. Habang sumusulong ang industriya, 
ito ang uring patuloy na mabilis na lalaki at bubuo sa 
mayorya ng mamamayan. Ito ang pinakaabanteng pwersa 
sa produksyon. 


Dahil sa walang pag-aaring kagamitan sa produk- 
syon, ang proletaryado ay puspusang rebolusyonaryo at 
magpu-punyagi sa rebolusyonaryong pakikibaka hanggang 
sa mapawi ang pagsasamantala ng tao sa tao. Ito ang 
uring humahawak ng pinakamaunlad na rebolusyonaryong 
teorya, ang Marxismo-Leninismo-Maoismo. Ang Partido 
Komunista ang partidong pampulitika nito. 

Ang uring magsasaka, partikular ang maralita at 
panggitnang magsasaka, ang pangunahing pwersa ng 
rebolusyon. Bilang pinakamalaking uri sa kasalukuyang 
lipunan, kailangang mapukaw at mapakilos ito sa rebolusyon. 
Ang problema ng mga magsasaka, ang problema sa lupa 
at pyudal na pagsasamantala, ang pangunahing nilalaman 
ng demokratikong rebolusyong bayan. 


MALAKING 
|| BURGESYA 
AP KUMPRADOR 


PANGINOONG 


MAYLUPA l 
\ PAMBANSANG 


\ BURGESYA 
Yi 


Oo 


MAGSASAKA 
y 

Ang petiburgesya ay mapagkakatiwalaang kaal- 
yado sa rebolusyon. Dumaranas din ito ng matinding 
pagsasamantala at pang-aapi at handang aktibong luma- 
hok sa rebolusyon, kasama ng uring manggagawa at 
magsasaka. Ang mga estudyante at intelektwal ay guma- 
ganap ng mahalagang papel sa pagpapalaganap ng 
rebolusyonaryong propaganda. 


Mapalalahok sa rebolusyon ang pambansang bur- 
gesya kahit mabuway ang paninindigan. Kahit nagsasaman- 
tala rin ito sa mga manggagawa at may mga kuneksyon 
sa imperyalismo at pyudalismo, nagigipit ito bunga ng 
pagkontrol ng imperyalismong US sa Pilipinas. 


Para matagumpay na maipatupad ang kagyat at 
matagalang mga tungkulin sa rebolusyon, kailangang 
kilalanin at wastong pakitunguhan ang mga tunay na 
kaaway at mga tunay na kakampi. 


1. Paano makikilala ang lokal 
na mga naghaharing uri? 


Ang malaking burgesyang kumprador at uring panginoong 
maylupa ang lokal na mga naghaharing uri sa Pilipinas. 
Isang porsyento (196) lamang sila ng populasyon. 


a. Malaking burgesyang kumprador 


Sila ang pinakamakapangyarihang saray ng burgesyang 
Pilipino. Limpak-limpak ang kinikita nila sa pakikipag- 
kalakalan ng Pilipinas sa mga bayang kapitalista tulad ng 
US at Japan. Mga prinsipal na ahente sila ng imperyalismong 
US sa kalakalan, mga bangko at institusyong pinansyal at 
mga industriya ng Pilipinas. 


Sila ang pinakamalaking mga kasosyo ng mga 

dayuhang kapitalista sa malalaking kumpanya tulad ng 
Meralco, San Miguel Corporation, Petron, Pilipinas-Shell, 
PLDT-Smart, Texas Instruments, Caltex, Nestle, Philippine 
Airlines, Ayala Corp., JG Summit Holdings, Zuellig Pharma, 
Mercury Drug, Coca-Cola, Jollibee, Globe, Procter and 
Gamble, RFM, PNOC, SM, Del Monte, Dole, Metrobank, 
Citibank, BPI, at iba pa. 


Kabilang sa burgesyang kumprador ang pinaka- 
mayayaman sa Pilipinas sa taong 2018 tulad nina Henry 
Sy, Manuel Villar, John Gokongwei Jr., Zobel de Ayala, 
Enrique Razon Jr., Tony Tan Caktiong, Lucio Tan, Ramon 
Ang, George Ty, Andrew Tan. 


Kabilang din ang mga manedyer at abugado ng 
malalaking korporasyon, malalaking akawntant, mga 
huwad na lider-obrero at mga intelektwal na mataas ang 
sweldo. Lahat sila ay tuwirang naglilingkod sa malaking 
burgesyang dayuhan at lokal. 


Target ng rebolusyon ang malaking burgesyang 
kumprador. Sila ang pinakamabagsik sa pagpapanatili at 
pagpapatindi ng imperyalistang paghahari sa Pilipinas. 
Marumi at marahas silang lumalaban sa rebolusyon. 


b. Uring panginoong maylupa 


Sila ang nag-aari sa malalawak na lupaing agrikultural. 
Hindi sila lumalahok sa esensyal na paggawa at kung 
nagtatrabaho ma'y sa maliliit na gawain lamang. Yumayaman 
sila sa pangingikil ng mataas na upa sa lupa, tributo, usura 
at pangangamkam ng lupa. Nakakapagsamantala rin sila 
sa mababang pagpapasahod sa inuupahang paggawa. 


Kilalang malalaking panginoong maylupa sina Yulo, 
Cojuangco, Zobel-Ayala, Floirendo, Almagro, Dimaporo, 
Roxas, Aquino, Sy, Escudero, Araneta, Arroyo at Larrazabal. 

Ibinibilang din sa uring panginoong maylupa ang 
sumusunod: 


i. mga nangungupahan o konsesyonero ng malalawak 
na lupaing pag-aari ng reaksyunaryong gubyerno, mga 
bangko, simbahan, mga iskwelahan; 


ii. mga manedyer at tagalako ng huwad na mga koope- 
ratibang agrikultural: 


iii. mga pangunahing engkargado ng mga panginoong 
maylupa sa pangungolekta ng upa sa lupa (at mas 
nakaaangat ang kabuhayan sa karaniwang panggitnang 
magsasaka), o administrador ng malalawak na lupain nila; 


iv. mga usurero na umaasa sa usura bilang pangunahing 
hanapbuhay at mas nakaaangat sa karaniwang panggitnang 
magsasaka: 


v. mga may-ari ng makinarya (kono, traktora at iba pa) 
na sumisingil ng sobrang bayad na butil o pera; at 


vi. mga komersyante na nagbebenta ng mga kagamitan 
sa produksyong agrikultural sa napakataas na presyo at 
bumibili ng mga produktong agrikultural sa pinababang 
presyo. 


Mahahati ang uring panginoong maylupa sa malaki, 
panggitna at maliit. Sa kalahatan, ang mga nagmamay- 
ari ng 10 hanggang 49 ektarya ay kabilang sa maliit at 
panggitna. Malalaking panginoong maylupa ang may 50 
ektarya o mahigit pa. Kabilang sa huli ang bagong tipong 
mga panginoong maylupa na nag-eeksport ng hilaw na 
produkto tulad ng asukal, kopra, saging, pinya, abaka 
at iba pa. Sila ang pinakamalapit sa mga imperyalista, 
pinakamayaman at pinakamakapangyarihan sa mga 
panginoong maylupa. 


Marahas na lumalaban sa rebolusyon ang uring pangi- 
noong maylupa at sa gayo'y target din sila ng rebolusyon. 
Para sa taktikal na mga konsiderasyon, pinag-iiba-iba 
sila ayon sa hawak na awtoridad at pagiging despotiko. 
Bagamat sa pangkalahatan ay target ng rebolusyon ang 
buong uring panginoong maylupa, pangunahing target sa 
hanay nila ang mga panginoong maylupa na malaki, nasa 
poder at despotiko. 


2. Paano makikilala ang bumubuo 
sa sambayanang Pilipino? 


Ang sambayanang Pilipino ay binubuo ng uring mang- 
gagawa o proletaryado, uring magsasaka, petiburgesya at 
pambansang burgesya. Siyamnapu't siyam na porsyento 
(99%) sila ng populasyon. Sila ang mga kaibigan ng 
rebolusyon. 


a. Ang proletaryado o uring manggagawa 


Ang proletaryado ay walang pag-aaring kagamitan 
sa produksyon. Para mabuhay, kinakailangan nilang 
magbenta ng lakas-paggawa. Sila ang siyang lumilikha 
ng mga produktong pinagtutubuan nang malaki ng mga 
kapitalistang dayuhan at lokal. Sila ang bumubuhay sa 
modernong industriya. Mahigit 15 porsyento sila ng buong 
populasyon. 


Karaniwang matatagpuan ang mga 
manggagawa sa mga pabrika ng tela, sigarilyo, 
kemikal, gamot, pagkain, at iba pa; sa mga mina- 
han at trosohan; at sa mga asyenda ng eksport 
na mga pananim tulad ng tubo, saging, pinya at 
niyog. Kabilang sa proletaryado ang mga mang- 
gagawa sa serbisyo na matatagpuan sa trans- 
portasyon, komunikasyon, pag-iimbak, public 
utilities, mga department stores at iba pa. 

Kabilang din sa proletaryado ang mga manggagawang 
agrikultural na tumatanggap ng regular na sahod sa mga 
plantasyon at sakahang kapitalista. Pinagsasamantalahan 
sila ng mga kapitalistang dayuhan at lokal at ng mga 
panginoong maylupa. 


Ang proletaryado ang pinakakonsentradong uri 
sa lipunan. Sa maramihan at sama-samang paggawa, 
nagiging mahusay sila sa disiplina at organisasyon. Sa mga 
pakikibaka sa kabuhayan at pulitika laban sa malaking 
burgesya, napapanday ang makauring pamumuno nila sa 
rebolusyong Pilipino. 


Pinamumunuan ng proletaryado ang rebolusyon 
sa pamamagitan ng kanilang partidong pampulitika, ang 
Partido Komunista ng Pilipinas. 


Ang proletaryado ang tagapamandila ng pinaka- 
maunlad na rebolusyonaryong teorya, ang Marxismo- 
Leninismo-Maoismo. Ito ang pinakapuspusan at pinaka- 
masugid na rebolusyonaryong pwersa. Magpupunyagi ito 
hanggang mapawi ang pagsasamantala ng tao sa tao. Sa 
pagrerebolusyon, walang mawawala sa kanila kundi ang 
tanikala ng pagkaalipin. 


a. 


b. Ang uring magsasaka 


Sila ang nabubuhay sa pag- 
bubungkal ng lupa. Sila ang 
kalakhang pwersa ng pam- 
bansang ekonomya. Pitumpu't 
limang porsyento (75%) sila 
ng kabuuang populasyon ng 
Pilipinas. 


Nahahati sila sa tatlong saray: mayamang magsasaka, 
panggitnang magsasaka at maralitang magsasaka. 


i. Mayamang magsasaka 


Sa kabuuan nagmamay-ari ng lupa ang mga mayamang 
magsasaka, pero marami rin sa kanila ang umuupa ng 
lupa. Mayroon silang sariling kagamitang pansaka at 
sobrang salapi na ginagamit sa sariling pagtatrabaho. Ang 
malaking parte ng kinikita nila ay mula sa sariling paggawa 
at pagbubungkal sa lupa. Ang ibang bahagi ng kanilang kita 
(mula 30 hanggang 50 porsyento) ay nagmumula naman 
sa pagsasamantala sa iba sa pamamagitan ng pag-upa ng 
mga manggagawang bukid, pagpapaarkila ng mga hayop 
at kagamitang pansaka, pang-uusura at pagpapaupa ng 
sobrang lupa. Halos limang porsyento (596) ng populasyon 
ng kanayunan ang mayamang magsasaka. 


Mapapasuporta sila sa pakikibakang antipasista 
at anti-imperyalista. Pero sa antipyudal na pakikibaka, 
kailangan silang manyutralisa. 


ii. Panggitnang magsasaka 
Karamihan sa mga panggitnang magsasaka ang may 


sariling pag-aaring lupa at kagamitang pansaka na sapat 
para mabuhay mula sa sariling paggawa. Mayroon ding ilan 


178 


179 


na umuupa ng lupa. Sa kabuua'y hindi nila ibinebenta sa 
iba ang kanilang lakas-paggawa. Kung may dagdag man 
silang kita mula sa pagpapasahod o paggawa ng iba, maliit 
na bahagi lamang ito ng kanilang kabuuang kita. May 15 
hanggang 20 porsyento sila ng populasyon sa kanayunan. 


May tatlong antas ang gitnang magsasaka: nakata- 
taas, gitna at nakabababa. 


Ang mga nakatataas-na-panggitnang magsasaka ay 
bahagya o paminsan-minsang nagsasamantala. Pero ang 
kinikita nila sa pagsasamantala ay umaabot sa higit 15 
hanggang 30 porsyento ng kanilang kabuuang kita. 


Ang mga gitnang-panggitnang magsasaka, sa 
kabuuan, ay hindi tuwirang pinagsasamantalahan ng 
panginoong maylupa, at sila mismo ay hindi nagsasamantala. 
Gayunman, bahagya o paminsan-minsang nagsasamantala 
ang ilang gitnang-panggitnang magsasaka, at ang kinikita 
nila sa pagsasamantala ay umaabot sa isa hanggang 15 
porsyento ng kanilang kabuuang kita. 


Ang mga nakabababang-panggitnang magsasaka 
ay bahagya o paminsan-minsang nagbebenta ng kanilang 
lakas-paggawa, kaya't ang sahod ay segundaryong parte 
ng kanilang kabuuang kita. Nasa bingit sila ng pagi- 
ging maralitang magsasaka at pinagsasamantalahan 
sa pamamagitan ng upa sa lupa at interes sa pautang. 
Pwedeng umabot sa 25 porsyento ang kinikita nila sa 
pagbebenta ng kanilang lakas-paggawa. 


Mabuway ang kalagayan ng kabuhayan ng mga 
gitnang magsasaka laluna ng nakabababang antas. 
Mapapalahok sila sa kilusang anti-imperyalista at anti- 
pyudal. Sila ay mapagkakatiwalaang alyado ng proletaryado 
at mahalagang pwersang pampakilos sa rebolusyon. 


iii. Maralitang magsasaka 


Karaniwan ay kasama lamang ng panginoong maylupa ang 
maralitang magsasaka at walang sariling pag-aaring lupa. 
Kahit may maliit na parsela ng lupa ang ilan, pangunahin 
silang umaasa sa pakikikasama. May ilan silang simpleng 
kagamitang pansaka pero karaniwang nanghihiram o 
umuupa sila ng hayop na pansaka. Pitumpu't lima hanggang 
walumpung porsyento (75-8096) sila ng populasyon sa 
kanayunan. 


Kadalasang obligado silang magbenta ng lakas- 
paggawa para madagdagan ang maliit na parte nila sa 
ani. Mula sa sahod ang 25 hanggang 50 porsyento ng 
kabuuang kita nila. Kaya marami sa kanila ay pana-panahong 
manggagawang bukid din. 


Bunga ng matinding pagsasamantala at pang-aapi, 
ang maralitang magsasaka, kasama ang nakabababang- 
panggitnang magsasaka, ay likas at pinakamapagka- 
katiwalaang alyado ng proletaryado sa rebolusyon. Sila ang 
pangunahing pwersa ng rebolusyon. Ang pakikibaka nila 
para sa lupa ang pangunahing nilalaman ng demokratikong 
rebolusyong bayan. 


k. Ang petiburgesya 


Sila ang pinakamababa at pina- 
kamalaking saray ng lokal na 
burgesya. Ang katayuan nila sa 
ekonomya ay nasa pagitan ng 
masang anakpawis at ng mga 
mapagsamantala. Sapat-sapat ang 
kabuhayan nila dahil sa kanilang 
angking kakayahan, kaunting 
puhunan o ilang kagamitan sa 
produksyon. 

Kabilang sa petiburgesya ang mayorya ng mga guro, 
estudyante, propesyunal na maliit ang kita, empleyado at 
mabababang upisyal ng gubyerno at mga empresa, gitnang 
magsasaka, maliliit na negosyante at mangangalakal, 
ekspertong tagayaring-kamay, karpintero-kontratista, 
mangingisdang may sariling bangkang demotor at 
kagamitan at bihasang manggagawa na mataas-taas ang 
sahod. Pito hanggang walong porsyento (7-896) ng buong 
populasyon ang petiburgesyang lunsod. 


Kasama ang proletaryado at uring magsasaka, ang 
petiburgesya ay batayang pwersa ng rebolusyon. Sila ay 
maaasahang alyado ng proletaryado. Mapagpasya ang 
kanilang suporta para maikiling ang balanse ng pwersa pabor 
sa rebolusyon. Ang intelihensya sa hanay ng petiburgesya 
(kabataang estudyante, titser, propesyunal at intelektwal 
na maliit ang kita) ay gumaganap ng mahalagang papel sa 
pagpapalaganap ng rebolusyonaryong propaganda. 


d. Ang pambansang burgesya 


Sila ang saray ng burgesya na nasa gitna ng 
malaking burgesyang kumprador at peti- 
burgesya. Mga negosyante silang nagna- 
nais ng makabansang industriyalisasyon. 
Saklaw ng interes nila ang maliit na paga- 
waan, pangingisda, maliitang pagmama- 
nupaktura, katamtamang pangangalakal at 
negosyo sa transportasyon at intermedyang $ 
industriya. Isang porsyento (196) sila ng 
populasyon. 


Kabilang sa mga produkto nila ang alak, sapatos, 
tabako't sigarilyo, simpleng kagamitan sa agrikultura, 
lambat, lubid, langis ng niyog, arina, tela at damit, 
semento, papel, tabla, produkto ng iskrap na metal, 
plastik at iba pang mga produktong pangkonsumo. Hindi 

sila nagtatrabaho, pero sila ang tuwirang nangangasiwa 
sa kanilang negosyo. Tumutubo sila mula sa paggawa ng 
manggagawa. 


Mapapalahok ang pambansang burgesya sa rebo- 
lusyon sa ilang panahon at limitadong saklaw. Kaya, dapat 
maging mapanghimok sa kanila. Pero dahil mabuway ang 
kanilang paninindigan, kailangang maging maingat sa 
pakikitungo sa kanila. 


Ang malaproletaryado 


Sila ang kalipunan ng mga walang regular na pinag- 
kakakitaan, wala o kulang ng hanapbuhay. Wala silang ari- 
arian, at kung mayroon man, mga simpleng kasangkapan 
lamang. Mayorya ng malaproletaryado ay binubuo ng mga 
maralita at mababang panggitnang magsasaka o pana- 
panahong mga manggagawang bukid. Kabilang din ang 
maliliit na tagayaring-kamay, karpintero, maliliit na litratista, 
maralitang mangingisda, maliliit na tagalako at kargador sa 
palengke, tsuper ng dyip at traysikel, katulong sa bahay, 
katulong sa maliliit na tindahan at tagasilbi sa restawran. 
Relatibong malaki ang bilang nila dahil sa pagkaatrasado 
ng kanayunan at pagkabansot ng industriya ng bayan. Sila 
ang itinuturing na reserbang hukbo ng paggawa. 


Isang pwersang pampakilos ng rebolusyon ang 
malaproletaryado. 


Ang lumpen-proletaryado 


Dahil maraming walang hanapbuhay, patuloy na lumalaki 
ang bilang ng mga lumpen-proletaryado. Sila ang mga 
magnanakaw, maton, pulubi, bugaw, puta, manggagantso, 
drug pusher, palaboy at iba pang nabubuhay sa gawaing 
antisosyal. Sila ang latak ng lipunan. Ang paglitaw nila ay 
resulta ng sapilitang kawalan ng trabaho. 

Mabuway ang paninindigan ng mga lumpen. Madali 
silang mabili ng kaaway at pwedeng maging mapanira. 
Madalas silang gamiting eskirol, impormer, maton at mga 
upahang nanggugulo at nananalakay sa rebolusyonaryong 
kilusan. Hindi pwersang pampakilos ng rebolusyon ang saray 
na ito ng lipunan. 


Pero ang ilan sa kanila ay pwedeng magbago. 
Magagamit sa rebolusyonaryong pakikibaka ang kanilang 
pagkamuhi sa reaksyunaryong estado basta't maingat silang 
magagabayan. 


Ang malaproletaryado at lumpen-proletaryado ay 
hindi mga saray o bahagi ng uring proletaryo. Sa kanila, ang 
katawagang “proletaryado” ay tumutukoy lamang sa kanilang 
kawalan ng mga kagamitan sa produksyon. 


3. Bakit mahalagang bigyang-pansin ang 
natatanging mga grupo sa lipunan? 


Walang grupong panlipunan sa Pilipinas na maihihiwalay sa 
pagsusuri sa uri. Kapag binibigyan ng Partido ng espesyal 
na atensyon ang mga grupong panlipunan tulad ng mga 
mangingisda, pambansang minorya, setler, kababaihan 
at kabataan, hindi ito ginagawa para palabuin o pawalan 
ng halaga ang makauring nilalaman kundi para bigyan ng 
nararapat na atensyon ang partikular na kundisyong taglay 
o pangangailangan ng bawat grupong panlipunan. 


a. Ang mga mangingisda 


Dahil sa pagiging pulu-pulo ng 
Pilipinas, natatangi ang laki ng gru- 
pong panlipunan ng mga mangi- 
ngisda. Bukod sa mangingisda sa 
dagat, mayroon ding mangingisda sa 
malalaking ilog at lawa. Ang pangi- 
ngisda ay hindi lamang dagdag na 

hanapbuhay ng uring magsasaka. Mayroong pangingisda 
lamang ang hanapbuhay at mahahati sila sa tatlong (3) 
seksyon: mayaman, panggitna at maralita. 


Ang mga mayamang mangingisda ay gumagamit 
ng sariling bangkang demotor, malalaking lambat at 
kagamitan sa pangingisda, bumibili ng lakas-paggawa ng 
mga maralitang mangingisda at kumikita ng higit sa sapat 
para sa pangangailangan ng pamilya. Ang mga panggitnang 
mangingisda ay gumagamit ng sariling bangkang demotor, 
lambat na katamtaman ang laki at kagamitan na di kasing 
husay ng sa mayamang mangingisda, sa pangisdaang 
munisipal lamang nangingisda at kumikita ng sapat lamang 
para sa pamilya. Ang mga maralitang mangingisda ay 
pwedeng may sariling bangka at kagamitan na mahina ang 
klase, sa may baybayin pangunahing nangingisda at hindi 
kumikita ng sapat para sa pamilya kaya kailangan pang 
humanap ng ibang hanapbuhay, kadalasa'y sa pagsasaka 
bilang pantulong na hanapbuhay, o pwedeng ibinebenta 
nila ang kanilang lakas-paggawa sa mga mayamang 
mangingisda at kapitalista sa pangingisda. 


Ang mga mangingisda ay direktang pinagsasa- 
mantalahan ng mga kapitalistang US at Hapon na nangi- 
ngisda sa dagat at gumagamit ng malalaking troler at 
mga plota (kabilang ang mga bapor na imbakan ng isda at 
bapor na pabrika ng delatang isda) na sumisimot sa mga 
pangisdaan: ng mga panginoong maylupang nagbabakod 
at umaangkin sa pangingisda at nagdidikta ng presyo, at ng 
abusadong mga upisyal ng gubyerno na basta na lamang 
kumukuha ng buwis na pera o isda. 


Pwedeng suportahan ng mga mangingisda, lalu- 
na ng maralita at panggitna, ang anti-imperyalista at 
antipyudal na pakikibaka. Importanteng-importante sila 
sa pagkakawing at pagdedepensa sa mga pulo at sa 
pagpapakain sa mamamayan. Pwede nilang payamanin ang 

teorya at praktika ng digmang bayan sa pamamagitan ng 
pagpapaunlad sa pakikidigmang dagat at pakikidigmang 
inilulunsad sa mga ilog, lawa at wawa. 


b. Ang pambansang minorya 


Umaabot sa 14 porsyento ng po- 
pulasyon ng Pilipinas ang mga 
pambansang minorya. Ang pinaka- , 
marami ay ang mga Moro (Maguin- 
danao, Maranao, Tausug at iba pa), “ 
Lumad (mga katutubo sa Mindanao 
na hindi Moro gaya ng Manobo, 
B'laan, Bagobo, Higaonon, Subanen, 
at iba pa), at Igorot (Kalinga, Bontoc, ” 
Ifugao, Isneg, Tingguian, Kankana-ey === 
at Ibaloi), Ita at Mangyan. 


Ang malawak na mayorya ng mga pambansang 
minorya ay naninirahan sa mga liblib na lugar at mga 
lugar na pinababayaan at inaabuso nang husto ng 
reaksyunaryong gubyerno. 


Ang kanilang lupaing ninuno ay kinakamkam ng 
mga imperyalista, kumprador, panginoong maylupa at 
burukratang kapitalista sapamamagitan ng pagmamanipula 
sa mga titulo ng lupa at ng mapanlinlang na mga programa 
ng gubyerno. Lubos na binabalewala ang kanilang 
katutubong mga kostumbre at batas. Palagi na lamang 
silang napapalayas sa kanilang lupa sa pamamagitan ng 
armas. 


Mas mabigat ang pasanin ng mga pambansang 
minorya sa Pilipinas kaysa iba pang mamamayang Pilipino. 
Matagal na silang biktima ng sobinismong Kristiyano at 
pang-aapi ng mga reaksyunaryo. 

Kinikilala ng Partido ang karapatan nilang magpasya 
sa sarili. Mapapagkaisa lamang sila at ang iba pang 
mamamayang Pilipino batay sa pagkakapantay-pantay at 
respeto sa kanilang kultura o lahi. 


Ang tamang patakaran sa lahat ng pambansang 
minorya ay panghawakan lagi ang proletaryong paninindigan 
at gumawa ng kailangang pagsusuri sa mga uri. Ito lamang 
ang paraan para puspusang makasanib sa kanila ang 
Partido. Sa pagpapalitaw ng mga kadre ng Partido at Pulang 
mandirigma sa mga pambansang minorya, hindi lamang 
ang buong papet na estado ang maibabagsak ng Partido 
kundi pati ang mga lokal na tirano sa mga teritoryo ng 
mga pambansang minorya. Marami sa mga pambansang 
minorya ang naitaboy sa pinakaliblib na lugar, at ang mga 
lugar na ito ay pwedeng gawing makapangyarihang mga 
base para sa rebolusyonaryong pakikidigma. 


k. Ang mga setler 


Ang mga setler sa mga bulubun- 
dukin at kagubatan ng Pilipinas 
ay isang importanteng peno- 
menon dahil sa malakolonyal 
at malapyudal na katangian ng 
lipunang Pilipino. Importante sila 
dahil sila'y inaapi, marami at nasa 
tereyn na paborable sa armadong 
pakikibaka. Sa ilang probinsya, ang mga setler ang 
mayorya ng lokal na populasyon. 


Ang mga setler sa mga bulubundukin at kagu- 
batan ay mga magsasakang nawalan ng lupa at walang 
makitang trabaho sa bukid o pabrika sa lugar na pinang- 
galingan nila. Kahit sa umpisa ay mayroon silang 
kapirasong lupang binubungkal at itinuturing na sa kanila, 
karaniwa'y nabubuhay sila bilang maralitang magsasaka o 

nakabababang-panggitnang magsasaka at hinahadlangan 
ng reaksyunaryong gubyerno at iba't ibang lokal na 
mapagsamantala na magkaroon ng pormal na titulo sa 
kanilang lupa. 


Kadalasa'y nagiging biktima sila ng pangangam- 
kam ng lupa, kapabayaan ng gubyerno, pang-uusura, 
manipulasyon ng komersyante, “lagay” sa mga lokal na 
burukrata, maton at bandido. Para sa sariling pakinabang 
ng mga panginoong maylupa at upisyal ng reaksyunaryong 
gubyerno, madalas na inuudyukan ng mga ito na 
maghidwaan ang mga komunidad ng mga setler at ng mga 
katutubo. 


d. Ang kababaihan 


Isang malaking pwersa ang kababaihan sa lipunang 
Pilipino. Humigit-kumulang, kalahati ng 106 milyong 
Pilipino ay kababaihan. Nagmumula sila sa iba't ibang uri 
pero ang higit na nakararami ay kabilang sa uring inaapi 
at pinagsasamantalahan. Mga manggagawa at magsasaka 
ang bumubuo sa 90 porsyento ng kababaihan sa buong 
bayan. 


Bukod sa maka- 
uring pagsasamantala at 
“pang-aapi, dumaranas 
». ang masa ng kababaihang 
W anakpawis ng dagdag 
na pang-aapi dahil sa 
= Mababang katayuan nila 
sa lipunan. Itinatakda 
ito ng sistemang mala- 
kolonyal at malapyudal at 
ng kaagapay na pyudal at 

burges na kulturang ipinapalaganap ng mga naghaharing 
uri. Ginagamit nila ang pyudal at burges na pananaw sa 
kababaihan para higit na pagsamantalahan at apihin ang 
kababaihang anakpawis at masigurong sila'y manahimik, 
maging sunud-sunuran at hindi lumalaban. 


Dulot ng mababang katayuan sa lipunan, mas kaunti 
ang oportunidad ng mga babae na maempleyo kaysa mga 
lalaki. Higit na limitado ang karapatan ng kababaihang 
lumahok at magdesisyon sa mga usapin tungkol sa 
gubyerno at lipunan, at kahit sa loob ng pamilya. Mas 
limitado ang oportunidad nilang makapag-aral. Biktima rin 
sila ng karahasan at kapabayaan ng gubyerno. 


Obhetibong interes ng kababaihan mula sa mga 
pinagsasamantalahan at inaaping uri at sektor ang 
pagrerebolusyon. Tanging sa rebolusyonaryong pagbabago 
ng mga panlipunang kundisyon mabubunot ang magaganit 
na pang-ekonomya, pampulitika, pang-ideolohiya at sosyo- 
kultural na ugat ng pangkasarian at makauring pang-aapi 
sa masang kababaihan. 


Ngunit hindi ito mangyayari kung hindi kikilos 
mismo ang kababaihan. Higit sa lahat, ang pinakamalaking 
katiyakan na matutugunan ang partikular na interes ng 
kababaihan kapwa sa loob at labas ng rebolusyon ay ang 
mismong pagpapalakas sa rebolusyonaryong kilusan 
ng kababaihan. Ang kanilang papalaking papel sa loob 
ng Partido, hukbong bayan at mga rebolusyonaryong 
organisasyong masa ay nagsisilbing inspirasyon sa iba 
pang kababaihan, gayundin sa kalalakihan sa pang- 
kalahatan. Dapat patuloy na hikayatin ang mas marami 
pang kababaihan na yakapin ang rebolusyon at patuloy na 
itaas ang antas ng kanilang rebolusyonaryong pagkilos. 
Ang tagumpay sa ganitong larangan ay magkaugnay na 
tagumpay ng kilusan sa pagpapalaya ng kababaihan at ng 
sambayanan. 

e. Ang kabataan 


Isang malaking pwersa sa lipu- 
nang Pilipino ang kabataan na 
binubuo ng mga may edad 13 
hanggang 35 taon. 


Noong Enero 2018, 
mahigit 29 milyon o 29 por- 
syento ng populasyon ng Pili- 
pinas ang kabilang sa sektor 
ng kabataan. 


Nakapaloob ang kabataang Pilipino sa iba't ibang 
uri. Karamihan ay kabilang sa uring manggagawa at 
magsasaka. Marami-rami rin ang kabilang sa petiburgesya 
na kinabibilangan ng kabataan-estudyante, mga empleyado 
at propesyunal na maliit ang kita at iba pa. 


Taglay ng kabataan ang kasiglahan ng pag-iisip 
at pangangatawan. Bukas ang isip nila sa pagbabago, sa 
pagrerebolusyon. Sila'y bagong pwersa na dumaranas 
ng pagsasamantala at pang-aapi, interesado at handang 
makibaka para wakasan ang naghaharing sistema at itayo 
ang mas maaliwalas na bukas. Sila ang tagapagmana at 
tagapagpatuloy ng rebolusyon. 


Hirap at pinagsasamantalahan -- ganito ang 
kalagayan sa kabuhayan ng mayorya ng kabataan. Tulad 
ng malawak na sambayanan, hindi sila nagtatamasa ng 
anumang makabuluhang demokratikong karapatan sa 
kasalukuyang lipunan. Ipinagkakait o sinusupil ng mga 
naghaharing uri ang kanilang karapatan sa ekonomya, 
pulitika at kultura. 


Madilim ang kinabukasan ng kabataang Pilipino 
sa ilalim ng ganitong sistema. Habang nagpapatuloy ito, 

hindi lubos na mapapaunlad ang kanilang kakayahan. 
Hindi mabibigyang-laya ang angkin nilang lakas at talino 
para sa bayan. Sa halip pinipiga ito ng dayuhan at lokal na 
mapagsamantala para sa sariling pakinabang. 


Kaya kailangang yakapin at isulong ng kabataang 
Pilipino ang demokratikong rebolusyong bayan. Malaking 
papel ang ginampanan nila sa pagpapanibagong-sigla 
ng rebolusyonaryong kilusan at paglulunsad ng bagong 
demokratikong rebolusyon. Mula noon hanggang ngayon, 
masiglang lumalahok ang kabataan sa demokratikong 
rebolusyong bayan. 


Kinikilala ng rebolusyonaryong kabataan na mai- 
pagtatagumpay lamang ang rebolusyon sa pagkilos 
at pakikibaka ng malawak na masa ng sambayanan, 
laluna ng masang manggagawa at magsasaka. Kaya ang 
pagkilos nila ay bahagi at nagsisilbi sa demokratikong 
rebolusyong bayan. Kabilang sila sa binubuklod ng 
demokratikong rebolusyong bayan para lumahok sa 
pagbabagsak sa naghaharing sistema at sa pagsusulong 
sa interes ng mamamayan. 


Importanteng umasa sa kabataan sa matagalang 
rebolusyonaryong pakikibaka. Sa pagmomobilisa sa 
kabataan, natitiyak na walang tigil na lilitaw ang mga 
magpapatuloy sa rebolusyonaryong kilusan. 


4. Bakit mahalaga ang pana-panahong 
pagsusuri sa mga uri sa proseso 
ng pagsusulong ng demokratikong 
rebolusyong bayan? 


Pwedeng mangyari na maikaklasipika ang isang tao sa 
dalawa o higit pang kategorya ng uri. Dahil sa malakolonyal 
at malapyudal na katangian ng ekonomya, ang isang kabilang 
sa uring panginoong maylupa ay pwedeng kabilang din sa 

malaking burgesya o sa panggitnang burgesya. Pwedeng 
tukuyin ang prinsipal na katangian ng uri ng taong ito 
batay sa kanyang prinsipal na pinagkakakitaan. Kapag isa 
ring pambansang burges ang isang panginoong maylupa, 
magkahiwalay at tamang hinaharap ang kanyang interes 
bilang panginoong maylupa at interes sa industriya o 
komersyo. Ang isang myembro ng intelihensya ay pwedeng 
magmula sa pamilyang panginoong maylupa, pambansang 
burges o mayamang magsasaka, pero naghahanapbuhay 
siya bilang petiburges ng lunsod. Sa esensya, kinikilala 
siyang myembro ng petiburgesya ng lunsod. 


Gayunman, hindi lamang pamantayang pangkabu- 
hayan ang dapat gamitin sa pagkaklasipika ng mga 
indibidwal. Nahuhubog ang rebolusyonaryo o kontra- 
rebolusyonaryong katangian ng isang indibidwal sa takbo 
ng pakikibaka, laluna pagdating sa usapin ng pagiging 
proletaryong rebolusyonaryo. Walang isinisilang na Pula 
kahit sa mga anakpawis. Sa mga inaapi't pinagsasaman- 
talahan, pwedeng magkaroon ng sandakot na eskirol na 
dahil sa kontra-rebolusyonaryong aktitud ay napupunta sa 
panig ng mga kaaway ng mamamayan. Sa mga myembro ng 
petiburgesya, may pwedeng maging abanteng elemento sa 
rebolusyonaryong pakikibaka. Kahit sa myembro ng mga 
mapagsamantalang uri, may mga bukod-tanging kaso ng 
mga indibidwal na nagbabago at pumapanig sa rebolusyon. 
Kung gayon, dapat bigyan ng nararapat na importansya ang 
pamantayan ng paninindigang pampulitika at ang proseso 
ng pagbabago ng ideolohiya. 


Batay sa mga uri at saray, kailangan din ang paulit- 
ulit na pagsusuri sa mga uri nang sa gayo'y magkaroon tayo 
ng tamang pagsapol sa mga pagbabago sa pampulitikang 
aktitud na ibinubunga ng bagong materyal na kundisyon, 
at gayundin sa mga pagbabago sa materyal na kundisyon 
dahil sa mga pagbabago sa pampulitikang aktitud. 

K. Ang tatlong mahahalagang 
sandatang kailangan para magtagumpay 
ang demokratikong rebolusyong bayan 


Ang tatlong sandata ng rebolusyong Pilipino ay ang 
Partido Komunista ng Pilipinas, ang Bagong Hukbong 
Bayan at ang pambansang nagkakaisang prente. Sa 
madaling sabi, ang Partido Komunista ng Pilipinas, na 
kumakatawan sa proletaryado, ay gumagamit ng dalawang 
makapangyarihang sandata, ang armadong pakikibaka at 
ang nagkakaisang prente. 

l. Bakit kailangan ang makauring liderato 
ng proletaryado at ng Partido nito, 
ang Partido Komunista ng Pilipinas? 


Hindi magkakaroon ng matagumpay na rebolusyon kung 
wala ang tamang liderato ng isang tiyak na uri. Ang 
proletaryado ang namumunong uri sa rebolusyong Pilipino 
ngayon. Sila ang pinakaabanteng pwersa sa produksyon at 
pulitika sa Pilipinas at sa buong mundo. Sila ang nagdadala 
sa bandera ng unibersal na teorya ng Marxismo-Leninismo- 
Maoismo, na kung wala ay hindi pwedeng lumitaw ang tunay 
na rebolusyonaryong kilusan sa Pilipinas sa kasalukuyang 
panahon. 


Mula noong Unang Digmaang Pandaigdig (1914- 
1918) at Rebolusyong Oktubre (1917), nang pumihit ang 
takbo ng kasaysayan ng mundo sa landas ng sosyalismo 
mula sa landas ng kapitalismo, ang proletaryadong 
Pilipino lamang ang nagkaroon ng kakayahang unawain at 
yakapin nang husto ang mga mithiing makabayan at 
progresibo ng buong sambayanang Pilipino. Pagkatapos 
ng Ikalawang Digmaang Pandaigdig (1939-1945), ng 
pambansang paglaya ng sambayanang Tsino (1949) at iba 
pang mga sambayanan, at pagkatapos ng Dakilang Prole- 
taryong Rebolusyong Pangkultura sa Tsina (1966-1976), 
lalo pang luminaw ang istorikong papel ng proletaryadong 
Pilipino bilang namumunong uri ng rebolusyong Pilipino. 


Nitong nagdaang halos 90 taon mula nang itatag 
ang Partido noong 1930, ang proletaryado ang uri sa lipunang 
Pilipino na nangahas sa landas ng rebolusyonaryong arma- 
dong pakikibaka laban sa mga dayuhan at lokal na mang- 
aapit mapagsamantala. Sila ang uring nakapagtamo ng 
pinakamalalim na karanasan at mga aral sa kongkretong 
praktika ng rebolusyong Pilipino. 


Dahil sa likas na katangian ng uring proletaryo, 

hindi lamang sa kagyat na hinaharap nila makakayang 
magbigay ng rebolusyonaryong liderato kundi pati sa 
malayong hinaharap hanggang maabot ang yugto ng 
komunismo. Pinamumunuan nila ang kasalukuyang yugto 
ng demokratikong rebolusyong bayan at pamumunuan 
din ang kasunod na yugto, ang rebolusyong sosyalista. 


Ang Partido Komunista ng Pilipinas ang pinaka- 
abanteng kumakatawan at prinsipal na instrumento ng 
rebolusyonaryong liderato ng proletaryadong Pilipino sa 
pagtupad sa makasaysayan nilang tungkulin. Binubuo ang 
Partido ng pinakaabanteng mga elemento ng proletaryado 
at kung gayo'y konsentradong ekspresyon ito ng lakas sa 
ideolohiya, pulitika at organisasyon ng proletaryado bilang 
uring namumuno. 


Kung wala ang rebolusyonaryong Partidong ito, 
hindi magkakaroon ng rebolusyonaryong kilusan. 
Responsable ang Partido sa tamang paggamit ng uniber- 
sal na teorya ng Marxismo-Leninismo-Maoismo sa kong- 
kretong kundisyon ng lipunang Pilipino. Ang praktikal na 
liderato at mga patakaran nito ang nagtatakda sa takbo 
ng rebolusyonaryong kilusan. Bilang pangkalahatang 
pamunuan ng rebolusyong Pilipino, tinitiyak ng Partido 
na maisusulong sa tamang estratehiya at mga taktika ang 
rebolusyon. 


Kahit maliit ang proletaryado sa lipunang mala- 
kolonyal at malapyudal tulad ng sa Pilipinas, ang 
Partido Komunista ng Pilipinas bilang pinakaabanteng 
destakamento nila ay malalim na umuugat sa malawak 
na masa ng mamamayan at nagpapalakas para maging di 
magagaping pwersa sa bag-as ng buong rebolusyonaryong 
kilusang masa. Mahigpit na ikinakawing ng Partido ang 
proletaryado sa uring magsasaka at pati sa iba pang 
rebolusyonaryong uri at grupo sa Pilipinas. Sa pagbibigay 
ng Partido ng proletaryong liderato sa uring magsasaka, 

mahahawakan ang prinsipal nitong sandata, ang malakas 
na hukbong bayan, at mapapaunlad ang batayan para 
mahawakan ang isa pang makapangyarihang sandata, 
ang pambansang nagkakaisang prente ng lahat ng 
rebolusyonaryong uri at saray. Matamang nagmamatyag 
sa peligro ng modernong rebisyunismo ang Partido. Sa 
nagdaang mga dekada, matagumpay na naiwaksi ng Partido 
ang mga kontra-rebolusyonaryong linyang rebisyunistang 
dinala nina Felimon Lagman, Arturo Tabara, Ricardo Reyes, 
Romulo Kintanar at ahente ng CIA na si Joel Rocamora. 
Ang Partido ay walang pagod na naglulunsad ng kilusang 
pagwawasto para maiwaksi ang mga pagkakamali noong 
nakaraan at pati sa kasalukuyan. 


2. Bakit kailangan ang kilusang magsasaka 
at ang armadong pakikibaka? 


Ang uring magsasaka ang kalakhang pwersa ng rebo- 
lusyong Pilipino. Sila ang pinakamalaking pwersang 
masa sa isang bayang malakolonyal at malapyudal. 
Kung wala ang makapangyarihang suporta nila, hinding- 
hindi magtatagumpay ang demokratikong rebolusyong 
bayan. Ang problema nila ang pangunahing nilulutas ng 
demokratikong rebolusyong bayan. Sa paglutas lamang 
sa problemang ito mapupukaw at mamomobilisa ng 
proletaryado at ng Partido nito ang masang magsasaka. 


Walang solusyon sa problema ng magsasaka kundi 
ang maglunsad ng armadong pakikibaka, magsagawa ng 
rebolusyong agraryo at magtayo ng mga rebolusyonaryong 
base. Habang isinasagawa ang rebolusyonaryong 
pakikibaka para sa lupa bilang paraan ng pagtupad sa 
pangunahing demokratikong nilalaman ng rebolusyong 
Pilipino, natutupad din ang sentral na tungkulin ng buong 
pambansang rebolusyonaryong kilusan na agawin at 
konsolidahin ang kapangyarihang pampulitika. Mabubuo 
lamang ang mga pangunahing armadong pangkat ng 

rebolusyong Pilipino sa paglulunsad ng gerang magsasaka. 
Kung gayon, di maiiwasan na sa uring magsasaka lamang 
pwedeng magmula ang malawak na mayorya ng mga 
Pulang mandirigma ng Bagong Hukbong Bayan. 


Magkakamali ang isang partido komunista sa 
malakolonyal at malapyudal na bayan kung sa kalunsuran 
imbes na sa kanayunan ibibigay ang prinsipal na diin 
ng gawaing masa nito. Kapag ganoon ang ginawa ay 
maliligaw ito at makakagawa ng “kaliwang” oportunistang 
pagkakamali na tangkaing agawin ang kapangyarihan 
batay, pangunahin, sa lakas ng masang proletaryado 
sa kalunsuran, nang walang sapat na suporta mula sa 
uring magsasaka, o makagagawa naman ng kanang 
oportunistang pagkakamali na umasa nang walang- 
hanggan sa parlamentaryong pakikibaka at sa mga walang 
prinsipyong pakikipagkompromiso sa mga imperyalista't 
mga naghaharing uri tulad ng tinangkang gawin ng mga 
lokal na rebisyunistang taksil. 


Dahil isinasaalang-alang ang di pantay na pag- 
unlad ng lipunang Pilipino, ang dapat bigyan ng prin- 
sipal na diin ay ang rebolusyonaryong pakikibaka sa 
kanayunan at ang dapat bigyan ng segundaryong diin 
ay ang rebolusyonaryong pakikibaka sa kalunsuran. Sa 
lahat ng oras, dapat maging mahusay ang koordinasyon 
ng rebolusyonaryong pakikibaka sa kalunsuran at sa 
kanayunan. Pero hinding-hindi natin dapat kaligtaan 
ang sentral na katotohanan na nasa kanayunan ang 
pinakamahinang kawing ng kapangyarihang pam- 
pulitika ng kaaway at doon pinakamalawak ang lugar na 
mapagmamaniobrahan ng armadong pwersa ng bayan sa 
pira-pirasong pag-ubos at hakbang-hakbang na pagdurog 
sa kontra-rebolusyonaryong armadong pwersa. 


Dapat masigasig na ipatupad ang estratehikong 
linya ni Tagapangulong Mao na kubkubin ang kalunsuran 

mula sa kanayunan. Sa kanayunan mapipilit ang kaaway 
na ikalat nang manipis ang kanilang pwersa at maaakit 
sila sa mga lugar na ang inisyatiba ay ating-atin. Kahit sa 
umpisa'y estratehikong nakukubkob tayo ng kaaway, isa 
laban sa sampu, sa taktika'y makukubkob naman natin 
sila, sampu laban sa isa. Sa katagalan, ang agos ng gera ay 
siguradong maipipihit laban sa kanila habang nababawasan 
ang aktwal nilang pwersa at sa mga dahilang pampulitika'y 
nahihirapan silang kumuha ng bago. Sa lahat ng oras, 
mapipilitan silang magtalaga ng napakalaking pwersang 
militar kahit man lamang sa istatikong pagdedepensa 
sa kanilang mga syudad, malalaking kampo at mga 
pangunahing linya ng komunikasyon at transportasyon. 
Sa katagalan ay masasangkot din nang husto ang kanilang 
parasitiko't pasibong pwersang militar sa mga hidwaan ng 
mga paksyon ng mga reaksyunaryong uri. 


Sa kanayunan, makapagpapaunlad tayo ng ilang 
larangan ng labanan na iba't iba ang kalidad, mula mga 
sonang gerilya hanggang mga baseng purok. Sa gawaing 
ito, lagi tayong magtiwala at umasa sa masa dahil ang 
rebolusyon ay pagsisikap ng masa. Dapat lagi tayong 
pangunahing umasa sa mga maralitang magsasaka, naka- 
bababang-panggitnang magsasaka at lahat ng seksyon 
ng proletaryado at malaproletaryado na nasa kanayunan. 
Isa pa, dapat nating kunin sa panig ng rebolusyon ang 
mga panggitnang magsasaka at nyutralisahin ang mga 
mayamang magsasaka para maihiwalay at madurog ang 
mga pangunahing haligi ng pyudalismo at lahat ng iba 
pang lokal na tirano. 


Sa paglikha ng mga baseng purok, umaasa tayo 
sa matatag na organisasyon ng Partido, malakas-lakas na 
Pulang Hukbo, tereyn na paborable sa operasyong militar 
at sapat na mapagkukunan ng kabuhayan. 


Ang pinakaatrasadong mga purok sa kanayunan 


ay magagawa nating pinakasulong na muog sa pulitika, 
militar, ekonomya at kultura ng rebolusyon. Malilikha na 
natin ang armadong nagsasariling rehimen o rebolusyo- 
naryong gubyerno ng bayan sa kanayunan kahit hindi pa 
natatalo ang kaaway sa kalunsuran. Makasusulong lamang 
ang rebolusyon batay sa mga solidong demokratikong 
tagumpay sa kanayunan. Dahil di pantay ang pag-unlad ng 
lipunang Pilipino, sa di pantay na paraan lamang pwedeng 
umunlad ang demokratikong rebolusyong bayan. Kung 
gayon, kailangan ang matagalang digmang bayan para 
puspusang maganap ang rebolusyon sa buong Pilipinas. 

3. Bakit kailangang itayo ang saligang alyansa ng 
manggagawa at magsasaka bilang pundasyon 
ng pambansang nagkakaisang prente? 


Ang saligang alyansa ng uring manggagawa at uring 
magsasaka ang nagsisilbing matibay na pundasyon ng 
pambansang nagkakaisang prente. Sa pagbubuo lamang 
ng ganitong alyansa pwedeng maakit sa pambansang 
nagkakaisang prente ang mga panggitnang pwersang tulad 
ng petiburgesya at pambansang burgesya para maihiwalay 
ang mga pusakal na kaaway. Nagsisilbi ang pambansang 
nagkakaisang prente sa linyang pampulitika ng Partido na 
ang rebolusyong Pilipino sa saliga'y rebolusyon ng masang 
anakpawis laban sa imperyalismong US, pyudalismo at 
burukratang kapitalismo. 


Sa pamamagitan ng pambansang nagkakaisang 
prente, malawak na napalalaganap ng Partido ang 
pampulitikang impluwensya nito at natatamo ang pinaka- 
malawak na suporta ng masa at iba pang progresibong uri 
at saray. Nakabatay ang malawak na gawaing ito sa mga 
pagsisikap ng proletaryado na itayo ang nagsasariling 
lakas nila sa pamamagitan ng armadong pakikibaka na 
pangunahing sinusuportahan ng uring magsasaka. Ang 
tunay na nagkakaisang prente para sa demokratikong 
rebolusyong bayan ay para sa paglulunsad ng armadong 
pakikibaka. 


Ikinalat ng mga kontra-rebolusyonaryong rebisyu- 
nista ang lumang nakalalasong ideya na ang nagkakaisang 
prente ay pangunahin para sa parlamentaryong pakikibaka. 
Ipinalaganap din nila ang kontra-rebolusyonaryong pananaw 
na hindi kailangan ang pamumuno ng proletaryado sa 
pamamagitan ng partido nito, ang Partido Komunista, sa 
loob ng nagkakaisang prente, at sa gayon ay ipinailalim 
sa pamumuno ng burgesya ang nagkakaisang prente. 

Kailangang imantini ng proletaryado at ng Partido 
ang kanilang liderato, kalayaan at inisyatiba sa loob ng 
nagkakaisang prente habang kinikilala ang kalayaan 
at inisyatiba ng kanilang mga alyado at binibigyan ng 
konsesyon ang mga ito, sa kundisyong may pagka- 
kasundo sa pangkalahatang programang tumutugma sa 
pangkalahatang linya at programa ng demokratikong 
rebolusyong bayan, at sa kundisyong hindi makakasira ang 
ganoong mga konsesyon sa saligang interes ng masang 
anakpawis. 


Kaugnay ng pambansang burgesya laluna, alam na 
alam ng Partido na kailangan ang pagkakaisa at tunggalian 
sa nagkakaisang prente. May dalawang katangian ang 
uring ito: rebolusyonaryo ang isang aspeto at reaksyunaryo 
ang isa pang aspeto. “Kaliwang” oportunismo na itakwil 
ang uring ito bilang ganap na kontra-rebolusyonaryo, at 
kanang oportunismo naman na yakapin sila bilang ganap 
na rebolusyonaryo. Ang tamang patakaran ay makipagkaisa 
sa kanila hanggang sa antas lamang na katumbas ng 
pagsuporta nila sa rebolusyon sa loob ng partikular na 
panahon at kasabay nito'y punahin sila sa pagdadalawang- 
loob o tendensya nilang magtraydor sa rebolusyon. Dahil 
sa patakarang ito, lagi tayong magiging mapagmatyag. 

D. Ang matagalang digmang bayan at 
ang estratehikong linya ng pagkubkob 
sa kalunsuran mula sa kanayunan 


l. Ano ang matagalang digmang bayan? 


Ang matagalang digmang bayan ay ang rebolusyonaryong 
digma na pangunahing inilulunsad sa kanayunan ng 
Partido Komunista ng Pilipinas, Bagong Hukbong Bayan at 
mamamayang Pilipino para kamtin ang tunay na kalayaan 
at demokrasya. 


Sa matagalang digmang bayan pangunahing diin 
ang pagsusulong ng rebolusyon sa kanayunan. Dito mata- 
tagpuan ang pinakamahinang kawing sa kapangyarihan ng 
kaaway, ang malawak na kalupaang paborable sa armadong 
pakikibaka at ang masang magsasaka na pangunahing 
pwersa ng rebolusyon. Dito pangunahing inilulunsad ang 
pakikibakang antipyudal para ibagsak ang kapangyarihan 
ng mga panginoong maylupa at itayo ang demokratikong 
kapangyarihan ng bayan. 


Sa kanayunan, nakakapag-ipon ang rebolusyo- 
naryong mga pwersa ng lakas na pandurog sa kaaway. 
Hakbang-hakbang na pinapaunlad ang armadong 
pakikibaka, rebolusyong agraryo at mga baseng rebolus- 
yonaryo hanggang sa mapantayan at sa kalauna'y 
malamangan at magapi ng hukbong bayan ang armadong 
pwersa ng kaaway. Pinakamasahol na ang pang-aapi at 
pagsasamantalang pinaiiral ng mga reaksyunaryo sa 
masang magsasaka. Gayunman, napakalawak ng kana- 
yunan kung kaya hindi maiwasan ng kaaway na kumalat 
nang manipis o pabayaan ang malawak na purok kapag 
nakatipon sa ilang lugar. Samakatwid, ang kanayunan ang 
matabang lupa sa pag-usbong at pagyabong ng Pulang 
kapangyarihang pampulitika — ang hukbong bayan, mga 

organo ng demokratikong kapangyarihang pampulitika, 
mga organisasyong masa at ang Partido. 


Sa bayan natin ay nailulunsad ang matagalang 
digmang bayan dahil sa relatibong malawak ang di maunlad 
na kanayunan na kinaroroonan ng kalakhan ng populasyon. 
Maraming lugar ang relatibong malayo sa mga sentro 
at pangunahing linya sa komunikasyon ng kaaway at 
pinamumuhayan ng mga mamamayang umaasa sa sarisari 
nilang produktong bukid. 

Sa paglulunsad ng matagalang digmang bayan, sa 
mahabang panahon lamang natin pahakbang-hakbang 
na mapauunlad ang mga pwersa natin sa pautay-utay na 
paggapi sa mga pwersa ng kaaway. Wala tayo sa katayuang 
iharap ang maliliit at mahihina nating pwersa sa mga 
estratehikong mapagpasyang pakikipagsagupa sa mga 
pwersa ng kaaway na nakalalamang sa militar. Matatag na 
patakaran natin ang sumuong lamang sa labanang kaya 
nating ipagtagumpay. Kung hindi'y umiiwas tayo sa kaaway 
na hindi natin matatalo at humahanap ng pagkakataong 
dagukan ang isang pwersa ng kaaway na kaya nating gapiin. 


Sa paglulunsad ng matagalang digmang bayan, 
ginagamit natin ang estratehikong linyang kubkubin ang 
mga lunsod mula sa kanayunan. Matatag nating pinau- 
unlad ang mga base at sonang gerilya sa iba't-ibang 
estratehikong lugar sa bayan. Sa susunod na yugto, 
ang mga lugar na ito'y pag-uugnayin ng mga regular na 
pwersang makilos na nasa pusisyon nang magtanggol sa 
higit na malalaki at matatag na baseng rebolusyonaryo sa 
kanayunan. Mula sa ganoong mga base ay maaagaw natin 
sa wakas ang mga lunsod at makasusulong tayo tungo sa 
tagumpay sa buong bayan. 


2. Ano ang rebolusyonaryong kilusang 
inilulunsad sa kalunsuran? 


Habang pangunahing tungkulin na isulong ang matagalang 
digma sa kanayunan, segundaryong tungkulin naman na 
paunlarin ang rebolusyonaryong kilusang lihim, at ang 
malawak na demokratikong kilusang masa sa kalunsuran. 
Ang pangunahing katangian ng rebolusyonaryong 
kilusang inilulunsad sa kalunsuran ay ang pagiging ligal 
at depensiba. Sa kalunsuran pinupukaw, inoorganisa't 
pinapakilos ang masa ng mga manggagawa at iba pang 
maralita, gayundin ang petiburgesya (laluna ang mga 
estudyante't guro), at iba pang gitnang pwersa para sa 

mga pakikibakang anti-imperyalista at antipasista, at para 
suportahan ang rebolusyonaryong kilusan sa kanayunan. 


Matagalang tungkulin ng rebolusyonaryong kilusan 
sa kalunsuran ang paghahanda ng masang tagalunsod para 
sa panahong handa nang agawin ng hukbong bayan ang 
mga kalunsuran. 


3. Paano ang ugnayan ng rebolusyonaryong 
kilusang inilulunsad sa kanayunan 
at kalunsuran? 


Ang pagsulong ng rebolusyonaryong kilusan sa kana- 
yunan ay nagbibigay-sigla sa rebolusyonaryong kilusan 
sa kalunsuran. Nakapagpapainam sa kalagayan para 
sa pagsusulong ng rebolusyonaryong pakikibaka sa 
kalunsuran ang pagsulong ng armadong pakikibaka sa 
kanayunan na nagpapahina sa kaaway. 


Sa kabilang banda, ang rebolusyonaryong kilusan 
sa kalunsuran ay nagbibigay ng kinakailangang suportang 
pampulitika, tao at materyal sa rebolusyonaryong kilusan 
sa kanayunan. 


Pinagsasanib natin ang mga rebolusyonaryong 
pakikibaka sa kalunsuran at sa kanayunan: sa mga bayan 
at sa mga baryo, sa mga pulang purok, puting purok at 
rosas na purok. 


Nagpapakahusay tayo sa pagkukumbina ng mga 
aktibidad na ligal, iligal at malaligal sa pamamagitan 
ng laganap at matatag na kilusang lihim. Ang rebolus- 
yonaryong kilusang lihim na umuunlad sa tabing ng mga 
aktibidad na demokratiko at ligal ay dapat magtaguyod 
sa komprehensibong pag-unlad ng mga pwersang 
rebolusyonaryo, mag-ugnay sa magkakahiwalay na bahagi 
ng Partido at hukbong bayan sa bawat antas. 

E. Ang programa para sa 
demokratikong rebolusyong bayan 


Isinasaad ng programa ng demokratikong rebolusyong 
bayan ang mga saligang prinsipyo, layunin at tungkulin ng 
demokratikong rebolusyong bayan. Batay ito sa Programa 
para sa Demokratikong Rebolusyong Bayan na pinagtibay 
ng PKP noong 1968 at ng Ikalawang Kongreso noong 2016. 
Tinatanggap ito ngayon ng malawak na masa bilang gabay 
sa pagsusulong sa demokratikong rebolusyong bayan. 
Napatunayan nang wasto ang pangunahing mga nilalaman 
nito, sa rebolusyonaryong pakikibaka sa nakaraang mahigit 
limang dekada. 


1. Ano ang sentral na tungkulin ng 
demokratikong rebolusyong bayan? 


Sentral na tungkulin ng demokratikong rebolusyong 
bayan na ibagsak ang imperyalismong US, pyudalismo at 
burukratang kapitalismo at agawin at konsolidahin ang 
kapangyarihang pampulitika. Layunin nitong palayain 
ang sambayanang Pilipino sa dayuhan at pyudal na 
pagsasamantala at pang-aapi. 


2. Ano ang tungkulin ng demokratikong 
rebolusyong bayan sa larangan ng pulitika? 


Dapat gawin ang lahat para kapwa makamit ang 
pambansang rebolusyon na pangunahing laban sa 
imperyalismong US at ang demokratikong rebolusyon 
laban sa pyudalismo at pasismo. Dapat ibagsak ang 
magkasanib na reaksyunaryong diktadura ng malaking 
burgesyang kumprador, uring panginoong maylupa 
at mga burukarata kapitalista, at palitan ng sistema 
ng demokratikong estadong bayan, isang gubyernong 
koalisyon o nagkakaisang prente ng proletaryado, uring 

magsasaka, petiburgesya, pambansang burgesya at lahat 
ng iba pang makabayan. 


Isang bagong demokratikong republika na pinamu- 
munuan ng proletaryado at nagtutugma-tugma sa mga 
interes ng lahat ng rebolusyonaryong uri't saray ang 
papalit sa kasalukuyang huwad na republika na walang 
iba kundi papet na likha ng imperyalismong US at 
mapamwersang instrumento ng mga mapagsamantalang 
uri. Ang republikang ito ay magkasanib na paghahari ng 
lahat ng rebolusyonaryong uri't saray na pamumunuan 
ng proletaryado. Magkakaroon ng mga kongreso o 
kumperensyang bayan mula pambansa hanggang pam- 
probinsya o pandistritong antas ng gubyerno. Sa mga 
nakabababang antas, magkakaroon din ng kinatawang 
mga organo ng pamamahala. Sa bawat antas, ihahalal 
ang mga kinatawan ng mamamayan ayon sa sistema ng 

panlahatan at pantay-pantay na pagboto. Ang prinsipyo ng 
demokratikong sentralismo ang magiging pangunahing 
prinsipyong pang-organisasyon ng Demokratikong 
Republikang Bayan ng Pilipinas. 


Ang Pambansang Kongresong Bayan ay bubuuin 
ng mga kinatawang hinirang ng gubyernong bayan sa 
mga probinsya. Magkakaroon ng iba pang mga kinatawan 
ng demokratikong mga uri, partido at grupo na sinang- 
ayunan ng mga kinatawan ng gubyernong bayan sa 
mga probinsya at rekomendado ng organisasyon ng 
pambansang nagkakaisang prente. Pupulungin ito matapos 
ang tagumpay sa buong bayan o pagkalaya ng malaking 
bahagi ng Pilipinas. 


Kahit hindi pa lubusang naibabagsak sa buong 
bayan ang reaksyunaryong estado, itinatatag na ang 
demokratikong gubyernong bayan sa mga lugar na 
nagtagumpay na ang mamamayan. Itinatayo ang mga 
komiteng rebolusyonaryo sa baryo bilang binhi o aktwal 
na organo ng demokratikong kapangyarihang pampulitika. 


3. Ano ang mga tungkulin ng demokratikong 
rebolusyong bayan sa larangang militar? 


Sa baril nagmumula ang kapangyarihang pampulitika. 
Hangga't hindi nadudurog ang kontra-rebolusyonaryong 
armadong pwersa, hindi maitatatag ang armadong 
nagsasariling rehimen sa kanayunan o ang sistemang 
demokratikong estadong bayan sa buong Pilipinas. 


Ang Bagong Hukbong Bayan ang magiging sandigan 
ng demokratikong estadong bayan. Prinsipal na tungkulin 
nito ngayon na agawin at konsolidahin ang kapangyarihang 
pampulitika. Dapat lagi nitong pagsilbihan ang sambayanan 
at idepensa sila sa kanilang mga kaaway. 

Dapat magkaroon ng katangiang masa ang lahat ng 
armadong pwersa ng bayan at dapat pamunuan ang mga ito 
ng proletaryado at ng Partido nito. Sa proseso ng pagsulong 
ng armadong pakikibaka mapauunlad ang pangunahing 
mga anyo ng armadong pwersa ng bayan: mga yunit 
gerilya, regular na pwersang makilos at regular na pwersa 
sa ilang kalagayan. Pauunlarin din nito ang mga pantulong 
at reserbang pwersa tulad ng milisyang bayan, yunit 
pananggol-sa-sarili at mga armadong partisanong lunsod. 
Pangunahin silang nagmumula sa uring magsasaka. 


Sa kanayunan muna dapat likhain ang mga rebolus- 
yonaryong base at sonang gerilya. Doon kailangang talunin 
ang kaaway bago tuluyang agawin ang kapangyarihan sa 
kalunsuran. Ang Bagong Hukbong Bayan ay susulong nang 
paalun-alon sa loob ng mahabang panahon para durugin 
ang kaaway sa buong bayan. 

4. Ano ang mga tungkulin ng demokratikong 
rebolusyong bayan sa larangan ng ekonomya? 


Kukumpiskahin at isasabansa ang mga pag-aari ng mga 
imperyalista, malaking burgesyang kumprador, malaking 
burukratang kapitalista at mga taksil. Kukumpiskahin 
ang lahat ng negosyong may katangiang monopolyo. 
Pangangasiwaan ng estado ang lahat ng mga kumpanyang 
isasabansa at mga pinagkukunan ng hilaw na materyales 
at enerhiya. 


Magkakaroon ng katangiang sosyalista ang sektor 
pang-estado ng ekonomya at magiging namumunong salik 
sa pambansang ekonomya. Ipatutupad ang mga ito para 
sa pakinabang ng masang anakpawis. 


Kukumpiskahin at isasabansa ang lupa ng mga 
panginoong maylupa at ipamamahagi nang libre sa 
mga magsasakang wala o kulang ang lupa. Ipatutupad 
ang prinsipyo ng pantay-pantay na pag-aari ng lupa. 
Uumpisahan ang mga empresang kooperatiba sa mga 
may-aring nagbubungkal at iba pang maliliit na prodyuser 
bilang unang hakbang tungo sa sosyalismo. 


Papayagan ang pambansang burgesya na pairalin 
ang kapitalistang produksyon pero hindi ito dapat 
makapangibabaw o makahadlang sa kabuhayan ng 
sambayanang Pilipino. 


Sa makatwirang haba ng panahon, papayagan ang 
pagnenegosyo, pag-aari ng sobrang lupain at pag-arkila 
ng mayamang magsasaka sa paggawa ng iba. Bibigyan ng 
pagkakataong makapaghanapbuhay ang mga panginoong 
maylupa na walang krimen sa bayan, bagamat hindi sila 
ilalagay sa anumang pusisyong magpasya o umimpluwensya 
sa mga desisyon. 

Ipatutupad ang prinsipyo ng pag-asa sa sarili sa 
mga usapin sa ekonomya habang itinatayo ang mga base 
at sonang gerilya sa kanayunan. Lalahok sa produksyon 
ang rebolusyonaryong mga pwersa at iiwasang lubos na 
umasa sa pondong mapapalitaw mula sa kontribusyon, 
kumpiskasyon o bonong pandigma. Istriktong ipatutupad 
ang estilo ng simpleng pamumuhay at masikhay na 
paggawa. 


Bago ang pambansang tagumpay, ang mga namu- 
munong organo ng Partido at ang gubyerno ng base ay 
gagawa ng angkop na mga patakarang pang-ekonomya 
para sa mga base at kalapit na mga sonang gerilya batay sa 
kongkretong sitwasyon. Titiyakin nila na bago magsagawa 
ng repormang pang-ekonomya sa isang lugar, may sapat 
nang mga kadre at rebolusyonaryong organisasyon na 
titiyak na magkakaroon ng tamang pagsasaayos ng interes 
ng mamamayan. 

5. Ano ang mga katangian ng kulturang ipalalaganap 
ng demokratikong rebolusyong bayan? 


Walang magagawang kahit anong pagsulong ang rebo- 
lusyong Pilipino kung hindi magkakaroon ng pangka- 
lahatang pagkamulat ang malawak na masa ng mamamayan. 
Ang konsepto ng demokrasyang bayan o bagong tipo ng 
pambansang demokrasya, ang dapat maging buod ng 
pangkulturang aktibidad ng rebolusyonaryong kilusang 
masa. Dapat pangibabawin ang pambansa, syentipiko at 
pangmasang kultura at wakasan ang imperyalista, pyudal 
at antipopular na kulturang umiiral ngayon. 


Ang sistema sa edukasyon, mula pinakamababa 
hanggang pinakamataas na antas, ay magiging demokratiko. 
Ipatutupad ang libreng edukasyon para sa mamamayan sa 
lahat ng antas. 


PAMBANSA. SIYENTIPIKO 
AT MAKAMASANG KULTLEA 
ARTISTA AT MANUNULAT N 


ANG KONSEPTO NG 
DEMOKRASYANG BAYAN ANG 
DAPAT MAGING BUOD NG 
PANGKULTURANG AKTIBIDAD 
NG REBOLUSYONARYONG 
KILUSANG MASA. 

Dapat palaganapin ang isang rebolusyonaryong 
kulturang pambansa para labanan ang imperyalistang 
pang-aapi at maitaguyod ang dignidad at kasarinlan 
ng bansang Pilipino. Dapat itakwil ng kulturang ito ang 
dekadenteng kultura ng kolonyalismo, imperyalismo at 
neo-kolonyalismo. May mga porma ng kulturang tradisyunal 
at moderno na dapat kunin at lagyan ng nilalamang 
magpapatingkad sa pambansa-demokratikong rebolusyon. 
Dapat umugnay ang rebolusyonaryong kulturang ito sa 
mga kulturang sosyalista at kultura ng bagong demokrasya 
ng ibang bansa. Dapat ipaloob at iangkop sa pambansang 
kundisyon ang anumang progresibo sa mga dayuhang 
kultura. Kasabay nito, dapat irespeto ang kultura at mga 
kaugalian ng mga pambansang minorya. 


Mabubuhay lamang sa Pilipinas ang unibersal na 
katotohanan ng Marxismo-Leninismo-Maoismo kung 
isasanib ito sa lokal na kundisyon at magkakaroon ng 
tiyak na pambansang porma. Dapat itaguyod ang paggamit 
sa pambansang lenggwahe para mapabilis ang pagpa- 
palaganap sa rebolusyonaryong kulturang pambansa. 


Kailangang palaganapin ang kulturang tunay na 
naglilingkod sa mamamayan laluna sa masang anakpawis. 
Ito'y kulturang tunay na rebolusyonaryo't demokratiko 
dahil nagbibigay anyo sa magigiting na pakikibaka't mga 
mithiin ng masa. 


Dapat palaganapin ang syentipikong kultura para 
labanan ang reaksyunaryong ideyalismong inilalako ng 
imperyalismo't pyudalismo at pati ang mga pamahiing 
umiiral pa. Pwedeng bumuo ng nagkakaisang prente ng 
syentipikong kaisipan ng proletaryado at mga progresi- 
bong aspeto ng materyalismong burges at mga syensyang 
pangkalikasan. Pero ang dapat laging namumunong 
ubod ng syentipikong kulturang ito ay ang teorya ng 
Marxismo-Leninismo-Maoismo. Ang kulturang ito ang 

dapat magsilbing gabay sa praktikal na kilusan ng 
rebolusyonaryong masa at pati sa pagbabago ng ideolohiya 
ng mga intelektwal. 


Sa larangan ng aksyong pampulitika, pwede 
tayong magkaroon ng anti-imperyalista at antipyudal na 
nagkakaisang prente kasama ang ilang ideyalista at kahit 
mga relihiyoso, pero hindi natin masasang-ayunan ang 
kanilang ideyalismo o doktrina sa relihiyon. 


lIgagalang ang kalayaan ng mga mamamayan sa 
paniniwala o di paniniwala sa mga relihiyon. Aktibong ipala- 
laganap ang syentipikong pananaw at mga prinsipyo ng 
Marxismo-Leninismo-Maoismo bilang makapangyarihang 
sandata sa pagrerebolusyon at pagsulong ng lipunan. Hindi 
hahayaang maging balakid ang mga pagtatalo sa relihiyon 
sa pagsusulong ng rebolusyon. 


6. Ano ang mga tungkulin ng demokratikong 
rebolusyong bayan sa larangan ng 
relasyong panlabas? 


Pagkatatag sa Demokratikong Republikang Bayan ng 
Pilipinas, magbubukas ito't magpapanatili ng relasyong 
diplomatiko at kalakalan sa lahat ng bayang rumerespeto 
sa soberanya at integridad ng teritoryo ng bansa. Titiyaking 
para sa kapakinabangan ng isa't isa ang pakikipagrelasyon 
sa ibang bayan. 


Susundin ang mga prinsipyo ng mapayapang 
pakikipamuhayan: 


a. pagrespeto sa soberanya at integridad ng teritoryo 
ng isa't isa: 


b. hindi pagsasalakayan: 

k. hindi pakikialam sa panloob na mga usapin ng 
bawat isa; 
d. pagkakapantay at kapakinabangan ng isa't isa: 
e. mapayapang pakikipamuhayan sa ibang bayan 


anuman ang sistema ng lipunan. 


Agad pawawalambisa ang lahat ng di pantay na 
tratado at kasunduan sa imperyalismong US at iba pang 
imperyalistang bayan. 


Itataguyod ang pinakamatalik at pinakamasiglang 
pakikipag-ugnayan sa mga partido, kilusan, institusyon 
o gubyerno para sa katarungan, pambansang kalayaan, 
kapayapaan at kaunlaran laban sa kolonyalismo, 
imperyalismo at neokolonyalismo. 

TALASALITAAN 


Abu Sayyaf: teroristang grupong nagmula sa isang 
tumiwalag na paksyon ng dating Moro National Liberation 
Front (MNLF), na ang karamihan sa nagpasimuno ay sinanay 
ng CIA sa Afghanistan noong 1984. 


Acquisition and Cross-Servicing Agreement (ACSA): 
masaklaw na kasunduang pinirmahan ng mga kagawaran 
sa depensa ng US at Pilipinas sa panahon ng rehimeng 
Ramos na nagbibigay-laya sa mga pwersang militar ng US 
na pumasok at gumamit ng anumang pasilidad saanmang 
dako sa bansa at kailanman nila naisin. 


apropriyasyon (kaugnay ng sistemang pang-ekonomya): 
akto ng pagkumpiska at pagsentralisa ng alinmang pang- 
ekonomyang salik tulad ng kagamitan sa produksyon, ari- 
arian o kita sa negosyo, pampublikong pondo, at iba pa. 


awtonomya: karapatan ng isang bansa o grupo ng 
mamamayan na pamahalaan ang sarili habang bahagi pa 
rin ng isang sentral na gubyerno. 


BIAF (Bangsamoro Islamic Armed Forces): hukbo ng Moro 
Islamic Liberation Front (MILF). 


bauxite: mineral na pinagkukunan ng aluminyo (aluminum). 


CAFA: Committe on Anti-Filipino Activities (Komite sa Mga 
Aktibidad na Anti-Pilipino), komite ng reaksyunaryong 
Kongreso ng Pilipinas noong dekada 1950 na nagsisiyasat 
sa mga aktibidad ng mga progresibo at militanteng 
Pilipino. Itinuring nitong “anti-Pilipino” ang pagtataguyod 
ng pambansang kalayaan at demokrasya, isang anti- 
komunistang panunugis. 


216 


Clark Air Base: dating pinakamalaking panghimpapawid 
na base militar ng US sa labas ng sarili nitong teritoryo, 
na gumanap ng mahalagang papel sa agresyon ng 
imperyalismong US sa Timogsilangang Asya. Sumaklaw ito 
sa bahagi ng Pampanga, Tarlac at Zambales. Nilisan ito ng 
mga Amerikano noong 1991. 


Colorum: kilusang magsasaka sa huling bahagi ng 
kolonyalismong Espanyol at simula ng kolonyalismong 
US, na may katangiang antipyudal at relihiyoso: nagsimula 
sa mga labi ng pag-aalsang pinamunuan ni Apolinario de 
la Cruz (Hermano Pule). 


demokrasya: pangingibabaw ng kagustuhan at interes 
ng mayorya sa minorya: porma ng estado na kumikilala 
sa prinsipyong ito. 


demokrasya sa ekonomya: kalagayan sa ekonomya 
kung saan may layang magpaunlad sa hanapbuhay at 
makinabang ang nakararami. 


demokrasyang bayan: demokrasyang pinaghaharian 
ng sambayanan sa pamumuno ng uring manggagawa sa 
pamamagitan ng partido nito (kaiba sa demokrasyang 
burges na pinaghaharian ng burgesya at mga pulitikong 
kinatawan nito). 


demokratiko: para sa nakararami, laban sa pasismo at 
pyudalismo, nagtataguyod sa mga karapatan at interes 
ng sambayanan. 


demokratikong republika: anyo ng gubyerno na ang 
mga upisyal ay tunay na kumakatawan sa mamamayan. 


deregulasyon: patakaran ng pag-aalis ng mga restriksyon 

o proteksyon ng gubyerno sa anumang industriya 
upang hayaan ang “malayang kumpetisyon” at malayang 
pagkakamal ng supertubo ng mga kapitalista, halimbawa, 
ang deregulasyon sa industriya ng langis noong 1992 na 
ipinatupad ng rehimeng Ramos sa dikta ng IMF. 


eksport: produkto o kalakal na ibinibenta sa ibang bayan: 
pagbenta ng mga produkto o kalakal sa ibang bayan. 


enerhiya: lakas na nagpapagalaw o nagpapatakbo sa mga 
bagay, kadalasang tumutukoy sa lakas na nagpapatakbo 
sa mga makina, halimbawa, elektrisidad at langis na 
panggatong. 


GATT (General Agreement on Tariffs and Trade): 
kasunduan ng mga bayan sa daigdig na may kinalaman 
sa kalakalan at pagbubuwis. Ginagamit ito ng mga 
imperyalistang bayan para matiyak ang pagpasok ng 
kanilang mga produkto at kapital sa mga bansa ng 
buong daigdig, at para ibayong makontrol ang kalakalang 
pandaigdig. 


hedge funds: pondong isinusugal ng mga oligarko 
sa mga collateralized debt obligations (cdo) o mga 
nirepakeng di mabayarang utang. Ito ang mga “malaki 
ang risgo, malaki ang tubo” (“high risk, high profit”) 
na tipo ng pamumuhunan na ang ultimong layunin ay 
superganansya para sa mga monopolyo kapitalista. 


hilaw na materyales: mga sangkap na pinuproseso 
para maging yaring produkto: halimbawa, ang dahon ng 
tabako ay hilaw na materyal sa paggawa ng sigarilyo, 
ang bakal ay hilaw na materyal sa paggawa ng makina. 


homisted: piraso ng lupaing publiko na iginawad ng gubyerno 
sa magsasaka matapos niyang bungkalin at pagyamanin. 

IMF (International Monetary Fund): isang internasyunal 
na ahensya sa pinansya na itinayo ng kapitalistang 
mga bayan sa pangunguna ng US noong matapos ang 
Ikalawang Digmaang Pandaigdig. Nagpapautang ito sa 
mga bayang may problema sa utang panlabas. Ginagamit 
ito ng imperyalismong US para magdikta at mangontrol 
sa ekonomya ng iba. 


impeachment: paglilitis sa mataas na upisyal ng 
gubyerno sa pamamagitan ng Kongreso dahil sa pag- 
abuso sa kapangyarihan, katiwalian at iba pang malalang 
paglabag sa saligang batas. 


import: mga kalakal na binibili mula sa ibang bayan: 
mga produktong ipinapasok o inaangkat, pagbili ng mga 
produkto mula sa ibang bayan. 


Indotsina: subrehiyon ng Timogsilangang Asya: binubuo 
ng Kampuchea, Laos at Byetnam. 


industriya: (bilang paraan ng produksyon) malakihan 
at modernong produksyon na gumagamit ng makinarya 
para maramihang lumikha ng mga produkto, (bilang 
partikular na bahagi ng ekonomya) paglikha, pagproseso 
at pagbebenta ng isang uri ng produkto, halimbawa, 
industriya ng langis, industriya ng asukal. 


industriyalisasyon: pagpaparami at pagpapaunlad ng 
mga industriya sa isang ekonomya o industriya bilang 
pangunahing salik ng ekonomya. 


JUSMAG (Joint US Military Advisory Group): ahensyang 
militar ng US para kontrolin at diktahan ang pagbabalak, 
pagsasanay, paniktik, mga kagamitan at ang kabuuan ng 
reaksyunaryong AFP. 

kabesa de barangay (o cabeza de barangay): katutubong 
pinuno ng barangay sa ilalim ng kolonyal na pamahalaang 
Espanyol at kadalasa'y dating datu: kubrador ng buwis at 
tagakalap ng tao para sa pwersahang paggawa. 


kalakalang panlabas: pakikipagpalitan ng produkto 
o kalakal sa ibang bansa: pakikipagkalakalan sa mga 
dayuhan, eksport at import. 


kalakalang panloob: palitan ng produkto sa loob ng 
isang bayan: halimbawa, bentahan ng mga produkto sa 
loob ng isang probinsya o sa pagitan ng Luzon, Visayas 
at Mindanao. 


kapangyarihang pampulitika: poder o kontrol ng estado 
sa paggawa at pagpapatupad ng mga batas. 


kapitalismo: sistema ng ekonomya at lipunan na 
nakabatay sa modernong industriya at pinaghaharian 
ng uring kapitalista. Pangunahing katangian nito ang 
pagsasamantala at pang-aapi ng mga kapitalista sa 
mga manggagawa. Kontrolado ng mga kapitalista ang 
kapital (makinarya, hilaw na materyales, perang kapital) 
na ginagamit para bilhin ang lakas-paggawa ng mga 
manggagawa, maramihang likhain ang mga produktong 
ibinebenta, at kumita ng tubo. 


kapitalista: (bilang pangngalan) isang taong may kapital na 
pinalalago sa produksyon, (bilang pang-uri) tumutukoy sa 
kapitalismo o nagdadala ng mga katangian ng kapitalismo. 


kagamitan sa produksyon: mga materyal na kailangan 
sa paglikha ng mga produktong ginagamit sa lipunan, 
halimbawa sa industriya - hilaw na materyales, makinarya, 
gusali at lupang tinitirikan ng pabrika, sa agrikultura - lupa, 
araro't suyod, kalabaw, makinang pansaka at patubig. Ang 

mga kasangkapan sa produksyon ay ang mga instrumento 
at pamamaraan sa paggawa na ginagawa at patuloy 
na pinauunlad at nirerebolusyonisa ng mga pwersa sa 
paggawa: bato, sibat, pana, palakol, araro, makina. 


kontra-insurhensya: organisado at armadong panu- 
nupil ng estado laban sa mamamayang nag-aalsa o 
nagrerebolusyon: ginagawa ito nang hindi sinusunod ang 
internasyunal at makataong mga batas sa digmaan. 


krisis: matinding problemang nagsasapanganib na mag- 
bagsak nang ganap sa nagtataglay nito, halimbawa, ang 
krisis sa labis na produksyon ng kapitalismo ay nagbubunga 
ng mga salik na mismong magpapabagsak sa kapitalismo. 


kurikulum: mga paksang nilalaman ng isang kurso ng 
pag-aaral. 


lakas-paggawa: kakayahan ng mga manggagawa na 
magtrabaho, binibili ng kapitalista bilang kalakal. 


liberalisasyon: patakaran na nakabatay sa teorya ng 
malayang kumpetisyon at minimal na regulasyon ng 
gubyernong nag-aalis ng mga hadlang sa malayang 
pagpasok ng labis na produkto at pamumuhunan ng mga 
dambuhalang imperyalistang korporasyon, deregulasyon at 
denasyunalisyasyon ng mga empresang pag-aari ng estado. 


Mamasapano: Isang operasyong militar (Oplan Wolverine/ 
Exodus) ang inilunsad para patayin sina Marwan at Usman, 
ang itinuturing na nangungunang mga terorista sa listahan 
ng US Armed Forces. Ang operasyon ay tuwirang ipinatupad 
at idinirihe ng US Armed Forces, inilihim ni Presidente BS 
Aquino Ill at isinakripisyo ang 44 na tauhan ng PNP-Special 
Action Force (SAF). Nagbuwis din ng buhay ang 18 MILF/ 
BIFF at 7 sibilyan. Naganap ang pangyayari noong Enero 

25, 2015 sa barangay Tukalipao, bayan ng Mamasapano, 
Maguindanao. 


MLSA (Mutual Logistics Support Agreement ng 2002): 
kasunduang militar ng US at rehimeng Macapagal-Arroyo 
na nagpapahintulot sa US na gamitin ang lahat ng daungan 
at mga pasilidad militar sa buong bansa, para sa lahat 
ng uri ng hayag at lihim na mga aktibidad gaya ng mga 
pagsasanay at ehersisyong militar, mga operasyon at 
deployment ng tropa. 


MILF (Moro Islamic Liberation Front): rebolusyonaryong 
organisasyon sa pakikibaka ng mamamayang Moro na naitayo 
matapos makipagkasundo ang MNLF sa rehimeng Ramos. 
Pumaloob rin sa pakikipag-usap para sa kapayapaan sa 
panahon ng rehimeng BS Aquino Ill at pumayag sa kasunduan 
para sa kaayusang pang-ekonomya at pampulitika hanggang 
sa demobilisasyon ng kanilang armadong pwersa. 


“mapagpalang asimilasyon” (benevolent assimilation): 
patakarang ipinatupad ng kolonyalistang US sa marahas na 
pagsakop sa Pilipinas noong 1898: tinawag itong “mapagpala” 
para linlangin ang mga Pilipino at ang mamamayang 
Amerikano. 


Marxismo-Leninismo-Maoismo: sistema ng mga ideya 
at prinsipyo na naglilinaw sa mga batas ng pag-unlad 
ng lipunan at mga tungkulin sa pagpapalaya ng uring 
manggagawa at sangkatauhan mula sa pagsasamantala't 
pang-aapi, mula sa pag-aaral sa kasaysayan ng lipunan at 
paglahok sa rebolusyon, binuo ito ni Marx (sa tulong ni 
Engels) at pinaunlad ng sumunod na mga dakilang lider 
tulad nina Lenin, Stalin at Mao, proletaryong ideolohiya. 


merkantilismo: yugto ng pag-unlad ng sistemang 
panlipunan mula lipunang pyudal tungong lipunang 

kapitalista (1500-1800). Kinatangian ito ng pangongolonya 
ng mga bayan sa Europa upang makapandambong at 
makapag-akumula ng ginto at pilak mula sa mga kolonya 
na naging sukatan ng kanilang yaman at kapangyarihan. 


militarisasyon: ibayong pagpapatampok sa papel ng 
reaksyunaryong armadong pwersa para supilin ang 
mamamayan at ipagtanggol ang estado. 


Mga palatandaan nito ang pagsuspinde sa writ of habeas 
corpus, batas militar, mga patakarang Low Intensity 
Conflict (LIC), total war, “gera laban sa terorismo” at ang 
pagpupwesto ng mga upisyal militar sa burukrasya. 


monopolyo: ganap o mapagpasyang kontrol ng isa o iilang 
tao sa yaman at kapangyarihan; halimbawa, monopolyo 
sa lupa ng mga panginoong maylupa. 


mortgage meltdown: sunud-sunod at/o sabay-sabay na 
pagbagsak ng mga nirepakeng di mabayarang utang sa 
pabahay na sumambulat sa US noong 2008. 


nasyunalisasyon sa lupa: pagsasabansa (paglalagay sa 
kontrol ng estado) ng mga lupaing kinumpiska sa mga 
panginoong maylupa, malaking burgesyang kumprador 
at dayuhang monopolyong kapitalista para libreng 
ipamahagi sa mga magsasakang wala o kulang ang lupa 
sa pagtatagumpay ng DRB. 


nuclear warheads: malalakas na armas-nukleyar na 
karga ng misayl na kontrolado at nasa pag-iingat ng 
ilang makapangyarihang bayan. May kapabilidad ang mga 
armas na ito sa malawakang pagpuksa. Nangunguna sa 
mga nagmamantini nito ang imperyalismong US at Rusya. 


pagsasamantala: paggamit sa paggawa ng iba nang 

walang bayad o kapalit; pag-angkin na walang bayad sa 
bunga ng paggawa ng iba. 


pananim na komersyal: pananim na pangunahing pambenta 
at hindi tuwirang pangkonsumo ng mga magsasaka, 
halimbawa, tubo, niyog, tabako, abaka. 


pang-aapi: panunupil, panggigipit at pang-aabuso sa mga 
karapatan ng iba para mapagsamantalahan at sapilitang 
mapasunod sila. 


pasismo: porma ng paghahari na nakasalig sa lantarang 
marahas na pagsupil sa mamamayan para ipagtanggol 
ang kapangyarihan at interes ng iilang nagsasamantala 
at nang-aapi; ideolohiya o mga ideyang nagtataguyod ng 
ganitong tipo ng paghahari. 


plebisito: pagboto ng mamamayan para pagpasyahan ang 
isa o higit pang mahalagang usapin. 


pribatisasyon: patakaran ng pagsasapribado ng mga 
korporasyon at institusyong pag-aari at kontrolado ng 
gubyerno. 


Pulahanes: kilusang magsasaka na lumaganap sa Samar, 
Leyte, Cebu at iba pang bahagi ng Visayas. Pagkatapos 
talunin ng mga mananakop na Amerikano, paulit-ulit na 
naglunsad ng mga pag-aalsa hanggang noong panahon ng 
pananakop ng Japan. Karaniwang nakapulang damit o tali 
sa ulo kapag lumalaban, at naniniwala sa anting-anting. 


pulitika: larangan ng tunggalian para sa kapangyarihan at 
kontrol sa estado. 


RAM (Reform the AFP Movement): isang samahan ng mga 
upisyal at kawal ng AFP na sumuporta sa tangkang kudeta 

nina Enrile at Ramos noong Pebrero 1986 laban sa gubyernong 
Marcos. Naglunsad ng ilang bigong kudeta laban sa rehimeng 
Aquino. Tinatawag ngayong Rebolusyonaryong Alyansang 
Makabansa. 


reaksyunaryo: humahadlang sa tunay na pagbabago ng 
lipunan; sumasalungat sa rebolusyon. 


relasyon sa produksyon: relasyon ng mga uri, grupo at 
tao kaugnay sa pag-aari ng mga kagamitan sa produksyon, 
partisipasyon sa produksyon at paraan ng hatian sa 
produkto ng lipunan. 


reperendum: pormal na pagkonsulta ng gubyerno sa 
mamamayan kaugnay ng mahalagang katanungan o 
patakaran; nahahawig sa plebisito pero hindi kasimbigat 
nito ang epekto. 


republika: porma ng gubyernong pinamumunuan ng halal 
na mga kinatawan ng mamamayan. 


SEATO (Southeast Asia Treaty Organization): dating isang 
antikomunistang alyansa ng militar na pinamunuan ng US, 
France at Great Britain. Itinatag sa Maynila noong 1954; at 
binuo ng Pilipinas, Pakistan, Australia, New Zealand, Thailand 
at Malaysia. 


sistema ng produksyon: sistema ng ekonomya, paraan 
ng paglikha, palitan at distribusyon ng materyal na mga 
pangangailangan ng lipunan. Nakabatay ito sa katangian 
ng mga kagamitan sa produksyon, antas ng kakayahan 
ng mga nagtatrabaho at sa mga relasyon sa produksyon. 


sistema ng lipunan: kaayusan ng pamumuhay at ugnayan 
ng mga tao na nakabatay sa katangian ng ekonomya, 
pulitika at kultura. 


soberanya: kapangyarihan ng isang bansa na magsarili 
at magdesisyon nang malaya sa kontrol at panghihimasok 
ng iba. 


Subic Naval Base: dating malaki at mahalagang baseng 
nabal ng US at punong himpilan ng Seventh Fleet ng U.S. 
Navy sa Olongapo, Zambales, ginamit bilang malaking 
daungan, kumpunihan at gasolinahan ng malalaking 
barkong pandigma ng US. 


suwail na estado (rogue state): bansag ng imperyalismong 
US sa mga bayang naggigiit ng pakikibakang anti- 
imperyalista at pambansang paglaya, hal. North Korea, 
Cuba, Afghanistan, Iraq, Iran, Syria. 


syensya: agham: sistema ng kaalaman na nakabatay sa 
sistematikong pagsisiyasat at pagsusuri sa mga bagay at 
pangyayari. 


taripa: buwis na ipinapataw ng gubyerno sa mga import at 
sa ilang eksport. 


teknolohiya: sistema ng kaalaman, kasanayan at paraan sa 
produksyon: aplikasyon ng syensya. 


terorismo: sistematikong karahasan at pang-aatake ng 
isang maliit at elitistang grupo para sa sariling interes, 
hindi umaasa sa pagpapalawak o suporta ng kilusang 
masa at gumagamit ng dahas para sa kanilang makitid 
na pampulitikang layunin, halimbawa ang ginagawang 
pangingidnap ng Abu Sayyaf. 


terorismo ng estado: sistematikong karahasan at pang- 
aatake ng estado laban sa mamamayan upang itaguyod 
at ipagtanggol ang interes ng naghaharing uri, halimbawa 

ang gera ng US sa Iraq (2003) na inilunsad upang panatilihin 
ang kontrol ng imperyalismong US sa langis. 


uranyum: mineral na pinanggagalingan ng enerhiyang 
atomiko at sangkap sa paggawa ng bombang nukleyar. 


USAFFE (United States Armed Forces in the Far East): 
armadong pwersa ng imperyalismong US sa Silangang Asya 
noong Ikalawang Digmaang Pandaigdig. 


VAT (value added tax): isang di tuwirang paraan ng 
pagbubuwis sa mamamayan sa pamamagitan ng pagpatong 
ng 10 porsyento sa presyo ng mga bilihin at serbisyo. 


World Bank: pandaigdigang bangko na kontrolado ng 
imperyalismong US: nagpapautang sa iba't ibang bayan para 
sa mga proyektong tulad ng paggawa ng mga daungan, 
paliparan at kalsada, kaugnay ng pagpapahusay ng kalagayan 
sa pamumuhunan ng mga imperyalista at pagpapasigla ng 
kolonyal na kalakalan, mahigpit na katuwang ng IMF. 


writ of habeas corpus: pormal, nakasulat na utos ng 
hukuman na iharap dito ang isang detenido (isang taong 
hinuli at ibinimbin), garantiya ito laban sa detensyon na 
walang sapat at ligal na dahilan. 


